கேதார கௌரி விரதம்

ஆண்டு தோறும் புரட்டாதி மாத சுக்கிலபட்ச தசமி முதல் கிருஷ்ண பட்சத்து சதுர்த்தசியீறாக (ஐப்பசி மாதத்துத் தீபாவளி அமாவாசை) இருபத்தொருநாட்கள் கைக்கொள்ளும் விரதம் கேதார கெளரி விரதமாகும். 
இவ் விரதத்தை அனுஷ்டிப்போர் சிவ - சக்தி அருளால் சகல செளபாக்கியங்களும் பெற்று தீர்கக் சுமங்கலியாக வாழ்ந்து வீடு பேறடைவர் என புராணங்கள் கூறுகின்றன.
மணமாகிய பெண்கள் தங்கள் மாங்கல்யம் தொடர்ந்தும் மங்களமாக இருக்க வேண்டியும், குடும்பத்தில் கணவன் மனைவி ஒற்றுமை நீடிக்கவும், நோய்வாய்ப்பட்டு இருக்கும் கணவனை காத்தருளும்படி வேண்டியும், தவறான பாதையில் செல்லும் கணவரை நல்வழிப்படுத்தி குடும்பத்தில் சந்தோஷம் நிலவச் செய்ய வேண்டியும்; மணமாகாத கன்னிப் பெண்கள் நல்ல மாங்கல்ய வாழ்வை (கணவனை) வேண்டியும் இந்த விரதத்தினை அனுஷ்டிக்கின்றனர்.
மங்களகரமான வாழ்க்கையை வேண்டி ஆண்களும் இந்த விரதத்தை அனுஷ்டிக்கின்றனர். விரதம் ஆரம்பமான நாளிலிருந்து இருபத்தொரு இழைகளைக் கொண்ட நூலில் நாள்தோறும் ஒவ்வொரு முடிச்சுகளாக இடப்பட்டு, இறுதி நாளன்று அந்நூலை கோயில் குருக்களைக் கொண்டு ஆண்கள் தமது வலது கையிலும், பெண்கள் தமது இடது கையிலும் அணிந்து கொள்வர். 
சக்திரூபமான பார்வதி தேவி சிவனை நினைந்து விரதமிருந்து, வழிபட்டு அதன் பலனாக சிவபெருமானின் பாதியுடம்பை பெற்று, அர்த்நாரியாகவும், அர்த்த நாரீசுவராகவும் ஒன்றாகி விரதமே கேதார கெளரி விரதமாகும்.
