சென்னையில் மாவோயிஸ்ட் தீவிரவாதி கைதுமனைவி தப்பி ஓட்டம்


சென்னை, மே. 20
சென்னையில் மாவோயிஸ்டு தீவிரவாதி கைது செய்யப்பட்டார். அவரது மனைவி தப்பி ஓடிவிட்டார்.
வடமாநிலங்களில் மாவோயிஸ்டு தீவிரவாதிகளின் ஆதிக்கம் வலுவாக உள்ளது. சத்தீஸ்கார் மாநிலத்தில் தமிழகத்தைச் சேர்ந்த கலெக்டர் அலெக்ஸ்பால் மேனன் மாவோயிஸ்டு தீவிரவாதிகளால் அண்மையில் கடத்திச் செல்லப்பட்டு, பின்னர் விடுதலை செய்யப்பட்டார். 
இந்த நிலையில் தமிழகத்திலும் தங்கள் தளத்தை அமைக்க மாவோயிஸ்டுகள் முயற்சி எடுத்து வருவதாக தகவல்கள் வெளியாகி உள்ளன.
கடந்த 2007ம் ஆண்டு பெரியகுளம், தேனி பகுதியில் உள்ள முருகமலை காட்டுப்பகுதியில் மாவோயிஸ்டுகள் துப்பாக்கியால் சுடும் பயிற்சி தளம் அமைத்து பயிற்சி பெற்றனர். அப்போது பொலிஸார் அதிரடி வேட்டை நடத்தி, மாவோயிஸ்டுகள் அமைப்பின் தலைவர் சுந்தரமூர்த்தி உட்பட 4 பேரை கைது செய்தனர். மாவோயிஸ்டு அமைப்பின் பொதுச் செயலாளராக இருந்த விவேக் (வயது 45) என்பவர் தப்பி ஓடிவிட்டார்.
நீதிமன்ற பிடியாணையின் பேரில் பொலிஸார் விவேக்கை தேடி வந்தனர். விவேக்குக்கு பாலன், குமார், ஆனந்தன் என்ற வேறு பெயர்களும் உண்டு, விவேக் நேற்று முன்தினம் காலையில் சென்னை அண்ணாநகர் ஷெனாய் நகர் பகுதியில் உறவினர் வீட்டு திருமண நிகழ்ச்சியில் தனது மனைவி பத்மா (36)வுடன் கலந்து கொண்டுள்ளார் என்ற தகவல் பொலிஸாருக்கு கிடைத்தது. 
உடனடியாக பொலிஸார் ஷெனாய் நகரை மாறுவேடத்தில் முற்றுகையி ட்டனர். திருமண நிகழ்ச்சியில் கலந்து கொண்டுவிட்டு வெளியே வந்தபோது விவேக்கை பொலிஸார் மடக்கிப்பிடித்து கைது செய்தனர். ஆனால் அவரது மனைவி பத்மா தப்பி ஓடிவிட்டார். கைதான விவேக்கை பொலிஸார் உடனடியாக வேனில் பெரியகுளம் கொண்டு சென்றனர். விவேக்கிடம் பொலிஸ் வேனில் வைத்தே தீவிர விசாரணை நடத்தப்பட்டது. 
தப்பி ஒடிய விவேக்கின் மனைவி பத்மாவும் மாவோயிஸ்டு தீவிரவாத அமைப்பைச் சேர்ந்தவர்தான். 2004ம் ஆண்டு ஊத்தங்கரையில் பொலிஸாரும் மாவோயிஸ்டுவும் துப்பாக்கி சண்டை நடத்திய போது, பத்மாவும் அதில் ஆவேசமாக பொலிஸாருடன் சண்டை போட்டு, பின்னர் தப்பி ஓடிவிட்டதாக கூறப்படுகிறது.
இப்போது தப்பி ஓடிவிட்ட அவரை கைது செய்ய நடவடிக்கை எடுக்கப்படும் என்றும் பொலிஸார் தெரிவித்தனர். மாவோயிஸ்டு தீவிரவாதி விவேக் கைது செய்யப்பட்டது பெரும் பரபரப்பை ஏற்படுத்தி உள்ளது.
