நாம் மனந்திரும்புவோம் என்பதே ஆண்டவர் இயேசுவின் நம்பிக்கை


ண்டவர் இயேசு தனது பணியை ஆரம்பிக்கின்றபோது அவர் பேசிய முதல் வார்த்தை ‘இறையரசு நெருங்கிவிட்டது. மனம் திரும்புங்கள். நற்செய்தியை நம்புங்கள்’ என்பதாகும்.
இயேசு எதற்காக வந்தார் என்பதைச் சுருக்கமாக, மிகச் சுருக்கமாகக் கூறுகிறார். ஆண்டவர் இயேசுவின் திரு இருதயத்தின் குணாதிசயங்களைப் பார்ப்போமானால் இரக்கம், பணிவு, மன்னித்தல் போன்ற நற் குணங்களுடையது. மேலும் இயேசுவின் திரு இருதயம் தாழ்ச்சியுடையது. இயேசு எங்களை ‘மனந்திரும்புங்கள்’ என்கின்றார். 
நாம் இதிலிருந்து விளங்கிக்கொள்வது என்னவென்றால் நாம் எங்களது பாவங்களை நினைவு கூர்ந்து மனந்திரும்பவேண்டும் என்பதாகும். எங்கள் பாவங்களை இயேசு எங்களுக்கு நினைவூட்டுகின்றார். நாம் வாழ்வதற்கென அருளப்பட்ட வாழ்க்கையை எமக்கு நினைவூட்டுகின்றார். நாம் வாழவேண்டிய நல்லதொரு வாழ்வை எமக்கு நினைவூட்டுகின்றார் என்று நாம் நினைக்கலாம்.
ஆனால் இயேசுவுக்கு இன்னொரு குணம், சுபாவம் இருக்கிறது. நாம் சிறிது கற்பனை செய்து பார்ப்போம். எமது அன்றாட வாழ்க்கையில் யாராவது ஒருவரைப் பார்த்து நீ மனந்திரும்ப வேண்டும் என்று சொன்னோம் என்றால் அவர் மீது எமக்கு நம்பிக்கை இருக்கவேண்டும்.
நான் என் நண்பனைப் பார்த்து ‘நீ மனம் மாறு’ என்று சொன்னால் அவன் மனம் மாறுவான் என்ற நம்பிக்கை இருந்தால் மட்டும் தான் அதைக் கேட்க முடியும். அவன் மனம் மாறுவதைக் காணமுடியும். என் நண்பன் மனம் திரும்ப மாட்டான் என நான் நினைத்தால் நான் அவனைப் பார்த்து நான் அவ்வாறு சொல்லமாட்டேன். 
ஆண்டவர் இயேசுவின் இதயம் அன்புடையது. இரக்கம் உடையது. மன்னிப்பது உண்மை. ஆனால் இயேசு சொல்கிறார். நம்பிக்கையினால் தான் உங்கள் மத்தியில் பிறந்தேன். நம்பிக்கையால் தான் உங்கள் மத்தியில் வாழ்கிறேன் என்று, நான் உங்களை நம்புகின்றேன்’ நாம் யாராக இருந்தாலும் சரி எமது இறை விசுவாசத்தை இறை நம்பிக்கையை நாம் வளர்த்துக்கொள்ள வேண்டும். நாம் எல்லோருமே பாவிகள் தான். 
அதை யாராலும் விமர்சிக்க முடியாது. எவனொருவன் தான் குற்றமற்றவன் என்று சொல்கின்றானே அவன் ஒரு பொய்யன் என்று புனித அருளப்பர் தனது திருப்பாடலிலே கூறுகின்றார். நாம் என்ன நிலையில் வாழ்ந்தாலும் நம் ஆண்டவராகிய இயேசு நம்மை நம்புகின்றார் என்ற ஆழமான விசுவாசம் நமக்கு முக்கியம். 
அந்த நம்பிக்கை நாம் என்றாவது மனம்மாறுவோம் என்ற உறுதியான நம்பிக்கையாகும். நாம் எத்தகைய பாவ நிலையில் இருந்தாலும் அவரை விட்டு எந்தளவு தொலைவில் இருந்தாலும் நான் அவரிடம் திரும்பி வருவேன் என்பதை அவர் நம்புகிறார். அந்த சந்தர்ப்பத்தை அவர் எதிர்பார்த்துக் காத்திருக்கின்றார்.
அதனால் இயேசு என்னைத் தேடி வருபவரை நான் ஒருபோதும் ஒதுக்கித் தள்ளுவதில்லை என கூறுகின்றார். நாம் இவ்வுலகிற்கு வந்ததே பாவிகளைத் தேடித்தான் என்கிறார். நீதிமான்களை அல்ல பாவிகளைத் தேடி மீட்கவே வந்தேன் என அவர் கூறுகிறார்.
பாவிகளாக நாம் வாழ்ந்தாலும் நம் உள்ளத்திலே தூய ஆவியானவர் குடிகொள்கிறார் எனவும் அதனால் ஒரு நாள் நீங்கள் மனம் மாறி என் பிள்ளைகளாகுவீர்கள் எனவும் தெரிவிக்கின்றார். பரிசுத்த வேதாகமத்தில் அருளப்பர் நற் செய்தியினை நாம் நோக்கினால் அவர் பாடுபட முன் தனிமையிலிருந்து பல தடவைகள் செபிப்பதைக் காண்கிறோம். அவருடைய செபம் மற்றவர்களுக்கானதாகவே இருந்தது. புதுமைகள் செய்யவேண்டுமெனவும் பரம தந்தையின் விருப்பத்தை அறிந்துகொள்வதற்காகவும் செபித்தார். தமக்காக அவர் செபிக்கவில்லை.
கெத்சமெனி தோட்டத்தில் மரணம் அவரை நெருங்கி வந்தபோது அவர் செபித்தார். அதுவும் தந்தையே இக்கிண்ணம் என்னை விட்டு அகலட்டும். அதுவும் என் விருப்பம் அல்ல. உமது விருப்பப்படியே ஆகட்டும் என்கிறார்.
அவர் செபிக்கும் போதெல்லாம் இறை விருப்பத்தை அறிவதற்காகவே செபித்தார். புதுமைகள் செய்வதற்கு முன்பாக அவர் செபித்தார். தமக்காக செபிக்கவில்லை. ஆண்டவரே நீர் என்னிடம் தந்த மக்களெல்லாம் என்னுடன் இருக்க வேண்டும் என விரும்புகிறேன் என செபித்தார். இந்த ஒருமுறைதான் இயேசுவின் திரு இருதயம் தமக்காக செபித்தது.
இதன் மூலம் தொலைவிலே இருக்கின்ற நாம் அவரது அருகிலே வரவேண்டும் என அவர் விரும்புகின்றார். அந்த செபத்திலும் அவர் எம்மீது கொண்டுள்ள நம்பிக் கையே வெளிப்படு கின்றது. பாவியாகிய நம்மை நண்பனாக நம் அருகில் வைத்திருக்க அவர் விரும்புகிறார். அவருக்கு வேறு விதமாக நம்மை பார்ப்பதற்கு தெரியாது.
புனித இராயப்பர் இயேசுவை மூன்று முறை மறுதலிக்கின்றார். இயேசு அவரை உற்று நோக்குகையில் அவர் இயேசுவின் திருமுகத்தைப் பார்க்கத் தயங்குகின்றார். ஆண்டவர் இயேசு அவரை அப்படிப் பார்க்கவில்லை. அந்தப் பார்வையில் அன்பு மட்டுமே இருந்தது. இராயப்பர் மீது இயேசு வைத்திருந்த நம்பிக்கை மட்டும் தான் தெரிந்தது.அவரது பாவத்தை இயேசு அப்போது நினைவூட்டவில்லை. நம்பிக்கையையும் அன்பையும் மட்டுமே வெளிக்காட்டுகிறார்.
நீ என்னை அன்பு செய்கின்றாயா என இராயப்பரைப் பார்த்து இயேசு மூன்று முறை கேட்கின்றார். தமது அன்பைத் தெரிவிக்கின்றார். தம்மிடமிருந்த முக்கியமான பணியைக் கூட அவரிடமே ஒப்படைக்கின்றார். கேள்விகள் கேட்பதை விடுத்து அன்பையும் நம்பிக்கையையும் இயேசு காட்டுகிறார். இவ்வாறு இறைவன் மக்கள் மீது வைத்துள்ள நம்பிக்கை பல வழிகளில் வெளிப்படுகிறது. திரு இருதய பெருவிழாவானது இயேசு எம்மீது எந்தளவு நம்பிக்கை வைக்கின்றார் என்பதை உணர்த்தும் விழாவாக வேண்டும்.

