தமிழகத்தில் இருந்து செல்லும் 10 ஆயிரம் லொறிகள் நிறுத்தம்


டீசல் விலை உயர்வை கண்டித்து கேரளாவில் நேற்று முன்தினம் முதல் லொறி உரிமையாளர் காலவரையற்ற வேலை நிறுத்தப் போராட்டத்தில் ஈடுபட்டுள்ளனர். இதனால் தமிழகத்தில் இருந்து கேரளாவுக்கு செல்லும் 10 ஆயிரம் லொறிகள் நிறுத்தப்பட்டுள்ளன.
மத்திய அரசு கடந்த 13ம் திகதி டீசல் விலையை லீட்டருக்கு 5 ரூபா உயர்த்தியது. இதற்கு நாடு முழுவதும் கடும் எதிர்ப்பு கிளம்பி உள்ளது. டீசல் விலை உயர்வை வாபஸ் பெற வேண்டும் என எதிர்க் கட்சிகள் மட்டுமின்றி ஆளும் ஐ.சு.மு. கூட்டணி கட்சிகளும் வலியுறுத்தி வருகின்றன. டீசல் விலை உயர்வு மற்றும் சில்லரை வணிகத்தில் அந்நிய முதலீட்டுக்கு அனுமதியை கண்டித்து நாளை நாடுதழுவிய முழு கடையடைப்பு நடத்தப் போவதாக பா.ஜ.க இடதுசாரிகள் உள்ளிட்ட கட்சிகள் அறிவித்துள்ளன.
இந்த போராட்டத்துக்கு வணிகர்களும் ஆதரவு தெரிவித்துள்ளனர். மும்பை தாதர் பகுதியில் லொறி உரிமையாளர்கள் சங்க முக்கிய நிர்வாகிகள் கூட்டம் நடக்கிறது.
இந்நிலையில் டீசல் விலை உயர்வை கண்டித்து கேரளாவில் நேற்று முன்தினம் முதலே காலவரையற்ற வேலை நிறுத்தத்தில் லொறி உரிமையாளர்கள் ஈடுபட்டுள்ளனர்.
அவர்களின் போராட்டத்துக்கு தமிழக லொறி உரிமையாளர்களும் ஆதரவு தெரிவித்தனர். இதனால் தமிழகத்தில் இருந்து மோட்டார் உதிரிப் பாகங்கள், மணல், சீமெந்து, கம்பி உள்ளிட்ட கட்டுமான பொருட்கள், பால், காய்கறிகள், கறிக்கோழி, கறிக்கோழி குஞ்சு, முட்டை உட்பட பல்வேறு பொருட்களை கேரளாவுக்கு ஏற்றிச் செல்லும் 10 ஆயிரம் லொரிகளும் நிறுத்தி வைக்கப்பட்டுள்ளன. வேலை நிறுத்தம் காரணமாக கேரளாவில் அனைத்து பொருட்களின் விலையும் உயரும் நிலை ஏற்பட்டுள்ளது.
நாமக்கல் மண்டலத்தில் இருந்து தினமும் சுமார் 1 கோடி முட்டைகள் கேரளாவுக்கு அனுப்பி வைக்கப்படுகிறது. அங்கு லொறிகள் வேலைநிறுத்தம் தொடங்கி உள்ளதால் தினமும் 1 கோடி முட்டைகள் தேங்கும் நிலை ஏற்பட்டுள்ளது. இது குறித்து தமிழ்நாடு கோழிப் பண்ணையாளர் சங்கத் தலைவர் நல்லதம்பி கூறுகையில், “முட்டையை நீண்ட நாள் இருப்பு வைத்திருக்க முடியாது. ஏற்கனவே தீவன விலை உயர்வால் பண்ணையாளருக்கு நியாயமான விலை கிடைக்கவில்லை” என்றார்.
