நிலம் ஒதுக்கிய விவகாரம்;எடியூரப்பாவுக்கு அழைப்பாணை


முறைகேடாக நிலம் ஒதுக்கிய விவகாரத்தில் அரசிற்கு வருவாய் இழப்பு ஏற்பட்டதாக சட்டத்தரணி ஒருவர் தாக்கல் செய்த மனுவின் அடிப்படையில் கர்நாடகா முன்னாள் முதல்வர் எடியூரப்பா, அவரது இரு மகன்கள் உட்பட ஐந்து பேர் மீது லோக் ஆயுக்தா நீதிமன்றம் நேற்று அழைப்பாணை அனுப்பியுள்ளது.
இம்மனுவை விசாரித்த நீதிபதி என். கே. சுசீந்திரா ராவ், எடியூரப்பா உள்ளிட்ட ஐந்து பேரும் நேரில் ஆஜராக வேண்டும் என்று அழைப்பாணை அனுப்ப உத்தரவிட்டார். இவ்வழக்கை மே 24 ஆம் திகதிக்கு ஒத்திவைத்தார். 
இவ்வழக்கில் எடியூரப்பா, அவரது இரு மகன்களான ராகவேந்திரா மற்றும் விஜந்திரா, அவரது மருமகன் ஆர். என். சோகன் குமார், ஆதர்ஷ் குடியிருப்பு ப்ரமோட்டர் பி. எம். ஜெய்சங்கர் மற்றும் பி. எம். காருநிஷ் ஆகியோர் குற்றவாளிகளாக அம் மனுவில் குறிப்பிடப்பட்டிருந்தது.
அம்மனுவில் இவர்கள் அனைவரும் எச். எஸ். ஆர். லே அவுட் பகுதியில் முறைகேடாக நிலம் ஒதுக்கியதில் ரூ. 1.92 கோடி அளவிற்கு அரசிற்கு இழப்பீடு ஏற்படுத்தியதாக குற்றம் சாட்டப்பட்டிருந்தது.
