58 நாள் நடைபெற்ற ஏர் இந்தியா விமானிகள் வேலை நிறுத்தம் வாபஸ்


58 நாட்களாக நடந்து வந்த ஏர் இந்தியா விமானிகள் வேலை நிறுத்தம் வாபஸ் ஆகிறது. 48 மணி நேரத்தில் பணிக்கு திரும்புவதாக நீதிமன்றில் வாக்குறுதி அளித்தனர்.
போயிங் 787 டிரீம் லைனர் என்னும் தொலைதூர விமானங்களை இயக்கு வதற் கான பயிற்சியை உள்நாட்டு சேவையில் ஈடுபட்டுள்ள விமானிகளுக்கு அளிக்கப் போவதாக ஏர் இந்தியா அறிவித்தது. 
ஆனால் இது பணிப் பாதுகாப்பு, பணி உயர்வு ஆகியவற்றைப் பாதிக்கும் எனக் கூறி இந்திய விமானிகள் சங்கத்தை சேர்ந்த (ஐபிஜி) 400க்கும் மேற்பட்ட ஏர் இந்தியா விமானிகள் கடந்த மே மாதம் 7 ஆம் திகதி முதல் வேலை நிறுத்தத்தில் ஈடுபட்டு வருகின்றனர்.
இதனால் ஏர் இந்தியா விமான சேவை பாதிப்புக்கு உள்ளானது.ஏற்கனவே நிதி நெருக்கடியில் தத்த ளித்து வரும் ஏர் இந்தியா நிறுவனத்துக்கு விமானிகள் வேலை நிறுத்தத்தால் சுமார் ரூ. 600 கோடி இழப்பு ஏற்பட்டுள்ளது.
உண்ணாவிரதம் 
வேலை நிறுத்தத்தில் ஈடுபட்டு வந்த இந்திய விமானிகள் சங்கத்தில் அங்கம் வகிக்கும் 101 விமானிகள் பணி நீக்கம் செய்யப்பட்டனர். புதிய விமானிகளை நியமிக்கவும் ஏர் இந்தியா நிறுவனம் தயாராகி வந்தது.
இதற்கிடையே, வேலை நீக்கம் செய்யப்பட்ட விமானிகளை மீண்டும் பணியில் சேர்க்க வேண்டும் என்று வலியுறுத்தி டெல்லியிலும் மும்பையிலும் கடந்த 24 ஆம் திகதி முதல் விமானிகள் காலவரையற்ற உண்ணாவிரதம் மேற்கொண்டுள்ளனர்.
இந்த நிலையில், வேலை நிறுத்தத்தில் ஈடுபட்டு வந்த விமானிகள் டெல்லி உயர்நீதிமன்றத்தை நேற்று முன்தினம் நாடினர். இது தொடர்பாக தாக்கல் செய்த மனுவில், வேலை நீக்கம் செய்யப்பட்ட விமானிகளை மீண்டும் பணியில் சேர்க்கவும், இந்திய விமானிகள் சங்கத்துக்கு அங்கீகாரம் அளிக்கவும் நிர்வாகம் தயார் என்றால் நாங்கள் வேலை நிறுத்தத்தை முடித்துக்கொண்டு பணிக்கு திரும்ப தயார் என கூறி இருந்தனர். இந்த மனுவை நீதிபதி ரேவா கேத்ரபால் உடனே விசாரித்தார். அப்போது விமானிகளும், ஏர் இந்தியா நிர்வாகமும் இந்த பிரச்சினையை சுமுகமாக தீர்க்க வேண்டும் என்று அறிவுறுத்தினார்.
இந்த நிலையில் நேற்று முன்தினம் இந்த வழக்கு நீதிபதி ரேவா கேத்ரபால் முன்னிலையில் மீண்டும் விசாரணைக்கு வந்தது.அப்போது, ஏர் இந்தியா விமானிகள் சார்பில் ஆஜரான சட்டத்தரணி கீதா லூத்ரா கூறுகையில், ‘பணி நீக்கம் செய்யப்பட்ட விமானிகள் மீண்டும் பணியில் சேர விருப்பம் தெரிவித்து கடிதம் தர தயாராக உள்ளனர். 
வேலை நிறுத்தம் செய்து வரும் விமானிகள் பணியில் சேர்வதற்கான கடிதம் அளித்து, 48 மணி நேரத்தில் பணிக்கு திரும்ப தயார்’ என கூறினார்.ஏர் இந்தியா சார்பில் ஆஜரான சட்டத்தரணி லலித் பசின், ‘விமானிகள் பணிக்கு திரும்பினால், அவர்களுடன் பேச்சுவார்த்தை நடத்த நிர்வாகம் தயாராக இருக்கிறது’ என கூறினார்.
