லண்டன் குழந்தையைக் காப்பாற்றிய இந்திய வைத்தியர்


லண்டன் நகரில் ரபேல் பாய்டன் என்ற ஆண் குழந்தை இருமல், மூச்சு திணறலினால் அவதிப்பட்டு வந்தது. பல திறமை வாய்ந்த வைத்தியர்கள் சுவாச பாதையில் நோய் தொற்று என சிகிச்சை அளித்து வந்தார்கள். எனினும் சிகிச்சை பயனளிக்கவில்லை.
இந்தியாவின் புனே நகரில் உள்ள ஆதித்யா பிர்லா மருத்துவமனையில் குழந்தைகள் நல வைத்தியர் சச்சின் ஷா என்பவரிடம் ரபேலை காட்டிய போது சில நிமிடங்களிலேயே, மூச்சுக் குழாயில் ஏதோ சிக்கியிருக்கிறது என்பதைக் கண்டு பிடித்தார். 
ரபேல் குரல்வளையில் 8 மி.மீ தடிமன் கொண்ட ரப்பர் துண்டு சிக்கியிருப்பதைக் கண்டு பிடித்தார். குழந்தை நல அறுவை சிகிச்சை நிபுணர் டாஸ்மித் சிங்குடன் சேர்ந்து ரப்பரை வெளியே எடுத்தார். 
ரபேல் இருமல் தொல்லை, மூச்சு திணறலின்றி குணமடைந்தார். “லண்டனில் டாக்டர்களால் மூச்சுக் குழாயில் ரப்பர் சிக்கியிருப்பதை கண்டு பிடிக்க முடியவில்லை. எங்களுக்கு மிகவும் ஆச்சரிய மாகவுள்ளது. இந்திய டாக்டர்கள் மிகவும் திறமைசாலிகள் அவர்களுக்கு நன்றி கூற கடமைப் பட்டுள்ளேன்” என தாய் சீரா தெரிவித்தார்.
