மனித நேயப் பணிகளை உலகில்முதன்முதலில் வித்திட்ட பேடன்பவல்


கே.ஏ. அலீம்கம்பளை

தன்னலமற்ற மனித நேயப் பணியினை உலகிற்கு வித்திட்ட ஸ்மித் பேடன்பவலின் 155வது பிறந்த தினம் இன்றாகும். சர்வதேச நீதியில் தொழிற்படும் சாரணர்களின் நினைவில் நிழலாடும் சேர். றோபர்ட் ஸ்டிவன் ஸ்மித் பேடன்பவலின் பிறந்த தினமாகிய இன்று இலங்கைச் சாரணர்களும் உலகளாவிய ரீதியிலான சாரணர்களும் சாரணியத்தின் இலட்சியங்களையும் நோக்கங்களையும் நினைவுகூரும் தினமாக உலக சாரணர் தினம் இன்றுலகெங்கும் அனுஷ்டிக்கப்படுகின்றது.
சாரணியத்தின் பிதாவாகக் கருதப்படும் பேடனின் பிறந்த தினத்தில் அனுஷ்டிக்கப்படும் இத்தினம் 1995ம் ஆண்டு முதல் உலக சாரணர் தினமாக பிரகடனப்படுத்தப்பட்டது. தினமும் இளைஞர்கள் இவ்வியக்கத்தில் இணைந்து தன்னலமற்ற சேவைகளை சமூகத்திற்கு வழங்கி வருவது காணக் கண்கூடு.
வாய்மை, நேர்மை, நம்பகத்தன்மை, தேசப்பற்று, நேசம், ஜீவகாருண்யம், மரியாதை, தைரியம், துணிவு போன்ற இன்னோரன்ன ஆளுமை விருத்திகளைக் கொண்டு மனித நேயப்பண்புகளுடன் சேவைகளூடாக சமுகத்துடன் ஒன்றிணைந்த அமைப்பாக மிளிரும் &#39;எதற்கும் தயாராக இரு&#39; எனும் தொனிப் பொருளைக் கொண்ட சாரணிய இயக்கத்தை உருவாக்கிய பேடன்பவல் 1857.02.22ம் திகதி பிறந்தார். 
இவர் ஏழு சகோதரர்களைக் கொண்டவர். பவல் தனது இளவயதில் தந்தையை இழந்தார். 1880ல் லண்டன் சார்டட் ஹவுஸ் கல்லூரியில் பயின்றார். இளம் வயதில் இராணுவத்தில் இணைந்து கொண்ட பவல் இந்தியா, கனடா, தென்னாபிரிக்கா போன்ற நாடுகளிலும் பணிபுரிந்தார். 
தென்னாபிரிக்காவில் பணியாற்றிய காலத்தில் இருபது இளைஞர்களுடன் சாரணர் இயக்கத்தை ஆரம்பித்தார். லண்டன் பிரவுன்ஸித் தீவில் முதலாவது சாரணிய இயக்க மகாநாடும் சாரணர் பாசறையும் நிகழ்ந்தது. அடுத்தாண்டில் சிறுவர்களுக்கான சாரணியம் எனும் நூலை வெளியிட்டார்.
1910ம் ஆண்டளவில் சாரணிய இயக்கம் உலகம் எங்கும் வியாபிக்கத் தொடங்கியது. 1912ல் உலக சகோதரத்துவத்தை வளர்க்கும் நோக்கில் உலகப் பயணமொன்றை பவல் மேற்கொண்டார். இதேவேளை, அவரது பாரியார் ஒருவர் பேடன் பவல் சீமாட்டி பெண்கள் சாரணியத்தை ஆரம்பித்து அது விருத்திபெற வழிகோலினார். 1920ல் உலக சாரணர்களை ஒன்றிணைத்து பேடன்பவலின் தலைமையில் 1921.08.06ம் திகதி உலக சாரணர் ஜம்போறி ஒன்று இடம்பெற்றது.
அந்நாளில் பேடன் பவல் உலகின் பிரதம சாரணர் என பிரகடனப்படுத்தப்பட்டார். நான்காண்டுகளுக்கொரு தடவை சாரணர் ஜம்போறி உலக நாடுகளில் இடம்பெறுகின்றது. 1921ம் மற்றும் 1934ம் ஆண்டுகளில் தனது பாரியாரோடு இலங்கைக்கு விஜயம் செய்தபவல் பல சாரணிய நிகழ்வுகளில் கலந்து சிறப்பித்தார். 1916ல் குருளைச் சாரணர் இயக்கமும் 1918ல் ரோவர்ஸ் சாரணர் இயக்கமும் ஆரம்பிக்கப்பட்டன. 
இன்று சாரணியர் இயக்கம் சமுதாய வளர்ச்சிக்காகப் பாடுபடுகின்றது. இவ்வியக்கம் எதிர்கால சமுதாயத்திற்கு முன்னோடியாகவும் வழி காட்டியாகவும் இயங்குகின்றது.
உலக சகோதரத்துவத்தையும் தியாகச் சேவையுணர்வுகளையும் இலட்சியமாகக் கொண்ட சாரணியத்தினூடாக உலக நாடுகளில் சமாதானத்தையும் சகோதரத்துவத்தையும் கட்டியெழுப்ப வேண்டுமென்பதே இன்றைய எதிர்பார்ப்பாகும். பேடன்பவல் தனது இறுதிக்காலத்தை துணைவியோடு ஆபிரிக்காவில் கழித்தார். 1941.01.08ம் நாள் தனது 84வது வயதில் காலமானார்.
உலகில் கணிசமானளவு நாடுகள் பல கோடி சாரணர் இயக்கங்கள் உருவாகி பவலின் தூரநோக்கை நிறைவேற்றிவருகின்றமை நிறைவளிக்கின்றது. 1912ம் ஆண்டு இலங்கையில் மாத்தளை கிஸ்தவ தேவாலயக் கல்லூரியில் சாரணர் இயக்கம் ஆரம்பிக்கப்பட்டது. 1917.03.21ல் கண்டி பெண்கள் உயர்தரப் பாடசாலையில் பெண்கள் சாரணிய இயக்கம் உருவாக்கப்பட்டது. 
உலக சாரணிய பொது அமைப்பின் ஒரங்கமாக ஆசிய பசுபிக் பிராந்திய முள்ளது. இது பரந்து பட்ட பிராந்தியமாகும். இப்பிராந்திய நாடுகள் அதிக சனத்தொகையைக் கொண்டிருப்பதுடன் அரசியல், பொருளாதார, கல்வி, கலாசாரம் என்பவற்றிலும் முன்னேறி வருகின்றன. 
இந்நாடுகளிலுள்ள தேசிய சாரணர் இயக்கங்கள் ஒன்றிணைந்து ஆசிய பசுபிக் பிராந்திய அமைப்பை உருவாக்கின. இதில் இலங்கையும் உறுப்புரிமை கொண்டுள்ளது. உலக சாரணியத்தை தோற்றுவித்த பிதாவாகிய பேடன்பவலை இந்நாளில் அனைவரும் நினைவு கொள்வோமாக.
