கனிமொழி பிணை மனு விசாரணை ஒத்திவைப்பு


2 ஜி ஸ்பெக்ட்ரம் முறைகேடு வழக்கில் முன்னாள் மத்திய மந்திரி ராஜா, கனிமொழி எம்.பி. உள்பட 17 பேர் சி.பி.ஐ பொலிஸாரால், கைது செய்யப்பட்டு திகார் சிறையில் உள்ளனர். பிணை வழங்கக் கோரி பலமுறை மனு தாக்கல் செய்யப்பட்டது. ஆனால் அவற்றை நீதிமன்றம் தள்ளுபடி செய்துவிட்டது.
குற்றச்சாட்டு பதிவு செய்த பிறகே பிணை மனு விசாரணைக்கு ஏற்கப்படும் என்று நீதிமன்றம் அறிவித்துள்ளது. கனிமொழி எம்பி கடந்த மே மாதம் 20ந் திகதி முதல் திகார் சிறையில் இருந்து வருகிறார்.
ஏற்கனவே பிணை கேட்டு அவர் தாக்கல் செய்த மனுக்கள் எதுவும் இதுவரை ஏற்கப்படவில்லை.
இந்த வழக்கில் குற்றம் சாட்டப் பட்டவர்களுக்கு எதிரான, குற்றச்சாட்டுகள் பதிவு செய்யும் நடைமுறை முடிந்த பிறகு பிணை மனு விசாரணைக்கு எடுத்துக் கொள்ளப்படும் என்று நீதிபதி சைனி நேற்றுமுன்தினம் தெரிவித்துள்ளார். 
கனிமொழி பிணை மனு நேற்று முன்தினம் விசாரணைக்கு வரும் என்று எதிர்பார்க்கப்பட்டது.
இது போல் சினியுக் நிறுவனர் கரீம் மொரானி ரிலையன்ஸ் அதிகாரி சுரேந்திரபிரபா ஆகியோருடைய பிணை மனுக்களும் நேற்று முன்தினம் விசாரிக்கப்படலாம் என்ற எதிர்பார்ப்பு இருந்தது. ஆனால் இந்த மனுக்களின் விசாரணை 22ந் திகதிக்கு ஒத்திவைக்கப் பட்டது.
எனவே கனிமொழி மற்றும் கரீம் மொரானி, சுரேந்திர பிரபா ஆகியோரின் பிணை மனுக்கள் மீதான விசாரணை 22ந் திகதி நடக்கிறது.
