கறுப்புப் பணம் குறித்தவெள்ளை அறிக்கைபாராளுமன்றத்தில் தாக்கல்


கறுப்புப் பணம் குறித்த வெள்ளை அறிக்கையை மத்திய அரசு நேற்று முன்தினம் பாராளுமன்றத்தில் தாக்கல் செய்தது. அதில், சுவிஸ் வங்கிகளில் இந்தியர்களால் கள்ளத்தனமாக பதுக்கப்பட்டிருக்கும் கறுப்புப் பணத்தின் அளவு, முன்பு போல இல்லை. அதன் அளவு நாளுக்கு நாள் குறைந்து கொண்டே வருகிறது என தெரிவிக்கப்பட் டுள்ளது. 
மேலும் இந்தியாவில் உள்ள கறுப்புப் பணம் எவ்வளவு என்பதை கணக்கிட இதுவரை, எந்த ஒரு அளவீட்டு முறையும் கண்டுபிடிக்கப்படவில்லை என்றும் கூறப்பட்டுள்ளது. வெளிநாட்டு வங்கிகளில், கோடிக்கணக்கான ரூபாயை, இந்தியர்கள் கள்ளத் தனமாக பதுக்கி வைத்துள்ளனர்.
இந்தப் பதுக்கல் காரணமாக இந்தியப் பொருளாதாரமே பாழ்பட்டுக் கொண்டிருக்கிறது என பா. ஜ. உள்ளிட்ட முக்கிய எதிர்க் கட்சிகள் பலவும், குற்றம் சாட்டி வருகின்றன. இதனால் கறுப்புப் பணம் குறித்து, மத்திய அரசு வெள்ளை அறிக்கை வெளியிட வேண்டுமென்று, கோரிக்கையும் விடுத்து வந்தன.
இந்தச் சூழ்நிலையில் நேற்று முன்தினம் லோக்சபாவில் நிதி அமைச்சர் பிரணாப் முகர்ஜி ஒரு அறிக்கை தாக்கல் செய்தார். இந்தியர்களின் கறுப்புப் பணம் குறித்து, அதில் விரிவாக தகவல்கள் இடம்பெற்றுள்ளன.
அறிக்கையில் இடம்பெற்றுள்ள விவரங்கள் வருமாறு, சுவிஸ் வங்கிகளில், கள்ளத்தனமாக பதுக்கி வைக்கப்பட்டிருக்கும் இந்தியர்களின் கறுப்புப் பணம், முன்னர் போல அதிகமாக இல்லை. அதன் அளவு ஆண்டுக்கு ஆண்டு குறைந்து கொண்டே வருகிறது. 2006 ஆம் ஆண்டிலிருந்து 2010 ஆம் ஆண்டை ஒப்பிடும் போது, இந்தியர்களின் கறுப்புப் பணம் என்பது ஏறத்தாழ மூன்றில் ஒரு பங்கு குறைந்து விட்டது. இந்தியர்களின் கறுப்புப் பணம் குறித்த இந்த தகவலை, சுவிட்சர்லாந்து நாட்டின் வெளியுறவு அமைச்சகமும் உறுதிப்படுத்தியுள்ளது.
இந்தியர்கள் பதுக்கி வைத்திருக்கும் பணம் என்பது, சுவிட்சர்லாந்து நாட்டு ரூபாயான பிராங் மதிப்பின்படி, ஏறத்தாழ, 1.945 பில்லியன் பிராங்க் என, தெரியவந்துள்ளது.
கடந்த 2010 ஆம் ஆண்டு நிலவரப்படி இந்த கணக்கீடு தரப்பட்டுள்ளது. மேலும் 2006 ஆம் ஆண்டு நிலவரப்படி சுவிஸ் நாட்டு வங்கிகளில் உள்ள மொத்த கறுப்புப் பணத்தில் மொத்தம் 0.29 சதவீதம் அளவுக்கே, இந்தியர்களின் கறுப்புப் பணம் இருந்திருப்பதும் தெரிய வந்துள்ளது. அதுவும் கூட, 2010 ஆம் ஆண்டில் 0.13 சதவீதமாக குறைந்து விட்டது. இதன் மூலம், இந்தியர்களின் கறுப்புப் பண பதுக்கல் என்பது குறைந்து விட்டது என்பது தெளிவாகிறது. இவ்வாறு அறிக்கையில் தெரிவிக்கப் பட்டுள்ளது.
தனியாக வசதி இல்லை; இருப்பினும், இந்தியாவில் உள்ள கறுப்புப் பணம் பற்றி தெளிவான முடிவுக்கு வர இயலவில்லை. இவ்வளவு தான் கறுப்புப் பணம் என்பது குறித்து உறுதியாக அறுதியிட்டுக் கூறும் அளவுக்கு கணக்கீடுகள் இல்லை. கறுப்புப் பணம் எவ்வாறு உருவாகிறது எங்கெங்கெல்லாம் கறுப்புப் பணம் உலாவுகிறது என்பதையும், முழுவதுமாக அறிந்து கொள்ள இயலாத சூழ்நிலையே காணப்படுகிறது. 
தவிர கறுப்புப் பணத்தை முறையாக அளவிட்டு கணக்கிடுவதற்குண்டான ஒரு வரைமுறையோ அல்லது அதற்கென்று தனியான வசதிகளோ, இதுவரை கண்டுபிடிக்கப்படவும் இல்லை. சூரஜ் குப்தா என்ற பொருளாதார நிபுணர், இந்தியாவில் புழங்கப்படும் கறுப்புப் பணம் குறித்து, மிகத் தீவிரமாக ஆய்வு செய்து, சில கருத்துக்களை தெரிவித்துள்ளார். 
ஒட்டுமொத்த வளர்ச்சி வீதத்தை கறுப்புப் பணம் எப்படியெல்லாம் பாதித்துள்ளது என்பது குறித்து அவர் தெரிவித்துள்ள கருத்துக்களும் முக்கியமானவை. அதன்படி 1980 – 81 ஆம் ஆண்டில் இந்தியாவின் ஒட்டுமொத்த வளர்ச்சி வீதத்தில், ஏறத்தாழ, 42 சதவீதம் வரை, கறுப்புப் பணம் அடங்கியிருந்தது என்று தெரிவித்துள்ளார். 
மேலும் 1987 – 88 ஆம் ஆண்டுகளில் இந்தியாவின் ஒட்டுமொத்த வளர்ச்சி வீதத்தில், ஏறத்தாழ 55 சதவீதம் வரை, கறுப்புப் பணம் அடங்கியிருந்தது என்றும் சூரஜ் குப்தா கருத்து தெரிவித்துள்ளார். மேலும், இந்தியாவில், கள்ளத்தனமாக பதுக்கி வைக்கப்பட்டிருக்கும் கறுப்புப் பணத்தை, முழுமையாக பறிமுதல் செய்வதற்கு ஏற்ற வகையில் சட்ட ரீதியிலான விதிகள் குறைவாகவே உள்ளதென்றும், பிரணாப் முகர்ஜி தாக்கல் செய்திருக்கும் வெள்ளை யறிக்கையில் தெரிவிக்கப்பட்டுள்ளது.
