மம்தா ஓவியங்கள் ஒரு கோடிக்கு விற்பனை



மம்தா பானர்ஜி வரைந்த ஓவியங்கள் 1 கோடி ரூபாய்க்கும் அதிகமாக விற்பனையாகி சாதனை படைத்துள்ளது.
மேற்கு வங்க மாநிலத்தில் வரும் 18ம் திகதி சட்டசபை தேர்தல் நடக்கிறது. காங்கிரஸ் கட்சியுடன் கூட்டணி அமைத்து திரிணமுல் காங்கிரஸ் கட்சி இந்த தேர்தலை சந்திக்கிறது. மத்திய ரயில்வே அமைச்சரும், திரிணமுல் காங்கிரஸ் தலைவருமான மம்தா பானர்ஜி, ஓவியம் வரைவதில் தீவிர ஆர்வம் கொண்டவர். 
தேர்தல் செலவுக்காக, தான் வரைந்த ஓவியங்களைக் கொண்டு கொல்கட்டாவில், மூன்றுநாள் ஓவியக் கண்காட்சி நடந்தது. கண்காட்சியில், பிரபல ஓவியர்கள் ஜோகன் சவுத்ரி, சிவப்பிரசன்னா, சமீர், நடனக் கலைஞர் அமலா சங்கர் மற்றும் நடிகர், நடிகைகள் உள்ளிட்ட ஏராளமானோர் கலந்து கொண்டு ஓவியங்களை பார்வையிட்டனர். 
இந்த மூன்றுநாள் கண்காட்சியில், மம்தா வரைந்த 95 ஓவியங்கள், 1 கோடி ரூபாய்க்கும் அதிகமாக விற்பனையாகி சாதனை படைத்துள்ளது. பல தொழிலதிபர்கள் இந்த ஓவியங்களை வாங்கினர்.
இது குறித்து மம்தா பானர்ஜி கூறியதாவது:- நான் ஓவியர் அல்ல. ஓவியம் எப்படி வரைவது என்ற நுணுக்கங்களும் எனக்குத் தெரியாது. 
ஓவிய ஆர்வத்தின் காரணமாக, எனக்குத் தெரிந்தவற்றை இயல்பானமுறையில் வரைந்துகொண்டிருக்கிறேன். ஏற்கனவே நான் வரைந்த ஓவியங்கள் அனைத்தும் விற்றுத் தீர்ந்து விட்டன. எனது ஓவியங்களுக்கு ஆர்டர் குவிவதால், புதிதாக வரையத் துவங்கியிருக்கிறேன். 
இதற்காக, எனது தேர்தல் பிரசாரத்திற்கு நேரம் தந்தது போக இதற்கு நேரம் ஒதுக்குகிறேன். இதன் மூலம் கிடைக்கும் வருவாயை தேர்தல் செலவுக்கு பயன்படுத்த திட்டமிட்டுள்ளேன். இவ்வாறு மம்தா கூறினார்.
