கம்பளை தமிழ்மொழி மூல ஆசிரியர், மாணவர்களுக்கு கருத்தரங்கு



இலங்கை பிணையங்கள் ஆணைக்குழு, தேசியக் கல்வி நிறுவகம் என்பவற்றின் ஒத்துழைப்போடு கம்பளை கல்வி வலயத்தினால் வலயத்திலுள்ள தமிழ் மொழி மூலப் பாடசாலைகளில் கற்கும் மாணவர்களுக்கும் வணிகக் கல்வி போதிக்கும் ஆசிரியர்களுக்கும் மூலதனச் சந்தை பற்றிய விழிப்புணர்வூட்டும் இருநாள் கருத்தரங்கு கம்பளை சாஹிராக் கல்லூரி மஃமூத் மண்டபத்தில் நடைபெற்றது. மாணவர்களுக்கான கருத்தரங்கில் சுமார் 800 மாணவர்களும் ஆசியர்களுக்கான முழுநாள் கருத்தரங்கு செயலமர்வில் சுமார் 79 ஆசிரியர்கள் கலந்து பயனடைந்தனர்.
இலங்கை பிணையங்கள் ஆணைக்குழுவின் வெளிவாரித் தொடர்பு மற்றும் சந்தை அபிவிருத்திப் பிரிவின் அலுவலர் திரு. பா. சாயிமாதவன் மூலதனச் சந்தைபற்றிய முழுநேர விரிவுரையையும் விளக்கங்களையும் வழங்கினார். ஆசிரிய மாணவ சமூகத்தில் மூலதனச் சந்தைபற்றிய அறிவினை விருத்தி செய்து முதலீடுகளில் ஈடுபட வழிகோலுவது இந்நிகழ்ச்சியின் நோக்கமெனத் தெரிவித்தார்.
இலங்கையில் பங்குச்சந்தையின் தோற்றமும் வளர்ச்சியும், வருமானம், நுகர்வு, சேமிப்பு, முதலீடு, பங்குச்சந்தையும் கடன் சந்தையும், பங்குச்சந்தையுடன் தொடர்புடைய நிறுவனங்கள், பங்குச்சந்தையின் கட்டமைப்பு, மூலதனச்சந்தையின் வகைகள் இச்சந்தையின் கருவிகள், முதலாம், இரண்டாம் தரச் சந்தைகள், பங்குச் சந்தையில் பட்டியலிடப்படும் பிணைகள். 
இவற்றைப் பட்டியலிடும் முறைகள், பிணைகள் பரிமாற்றப்படும் முறைகள், முதலீட்டாளர்களின் வகைகள், பங்குகளை பட்டியலிடுவதற்கான தேவைப்பாடுகள், பிரதான, இரண்டாம் திரிசவிய பலகைகள், பட்டியலிடுவதன் நன்மைகள் பற்றி எடுத்துக் கூறப்பட்டன.
மேலும் முதலீடு செய்யும்போது கருத்தில் கொள்ள வேண்டியவை. பங்குகளில் முதலிடுவதன் நன்மைகள், இடர்கள், கடன்பத்திரங்களில் முதலிடுவதன் சாதகங்களும் இடர்களும் பங்குகளின் விலைமாற்றத்தை தீர்மானிக்கும் காரணிகள், பிணையங்கள் ஆணைக்குழு சார்பான விளக்கங்கள், கொழும்பு பங்கு பரிவர்த்தனை நிலையம், அதன் தொழிற்பாடு, மத்திய வைப்புத் திட்ட தனியார் கம்பனியும் அதன் செயற்பாடும், பங்கு மற்றும் வியாபாரத் தரகர்கள், சந்தை இடையீட்டாளர்கள், கடன் தரப்படுத்தல் முகவர், முதலீட்டு முகாமையாளர்கள், எல்லைக் கடன் வழங்குநர், ஒப்புரவாளர்கள் என்பன பற்றியும் தீர்வக இல்லங்கள், பங்குச் சந்தைச் சுட்டிகள் இவற்றின் முக்கியத்துவம், பொருளாதார அபிவிருத்திக்கு பங்குச் சந்தையின் பங்களிப்பு, பங்கு கைமாற்றல் கிரயம். மூலதனச் சந்தையில் ஏற்பட்டுள்ள புதிய மாற்றங்கள், முதலீட்டு வாய்ப்புக்கள், திறைசேரி உண்டியல்களும் முறிகளும், தொகுதிக்கடன்கள், மத்திய வைப்பு கணக்கினைத் திறத்தல் பங்கு கொள்வனவு விற்பனை முறைகள், வியாபார நேரங்கள், பொறுப்பாட்டு அலகுகள் போன்றவை பற்றி திரு. பா. சாயிமாதவன் விளக்கவுரை வழங்கினார். 
ஆசிரியர்களை குழுக்களாக்கி பங்கு கொள்வனவு விற்பனை சார்பான செயலமர்வினையும் நடத்தினார். வெற்றிபெற்ற குழுவுக்கு வெகுமதி வழங்கப்பட்டது. 
இதனை கம்பளை வலய மேலதிக கல்விப் பணிப்பாளர் திருமதி எம். லோகநாதன் வழங்கிவைத்து உரையும் நிகழ்த்தினார். கலந்து கொண்ட ஆசிரியர்களுக்கு கவர்ச்சிகர கொடுப்பனவும், பேராசிரியர் லலித் சமரகோன் அவர்களால் எழுதப்பட்டு திரு. ப. அசோகனால் மொழி பெயர்ப்புச் செய்யப்பட்ட இலங்கையின் நிதிச்சந்தை எனும் பெறுமதி மிக்க நூல்களும் வழங்கப்பட்டன.
