கண்டி, கம்பளை, நாவலப்பிட்டி, அக்குறணை, குண்டசாலை பிரதேசங்களில் தீவிரமாக டெங்கு நோய் பரவும் அபாயம்


(ஹாரிஸ்பத்துவ குறூப் நிருபர்)
கண்டி மாநகர் சபை எல்லைக்குட்பட்ட பிரதேசம், கம்பளை, நாவலப்பிட்டி, அக்குறணை, குண்டசாலை ஆகிய ஐந்து பிரதேசங்களும் கண்டி மாவட்டத்தில் தீவிரமாக டெங்கு வியாதி பரவும் சாத்தியம் அதிகரித்துள்ள பகுதிகளாக ஆய்வுகள் மூலம் தெரிய வந்துள்ளன.
மத்திய மாகாண முதலமைச்சர் சரத் ஏக்கநாயக்காவின் தலைமையில் இடம்பெற்ற கண்டி மாவட்டத்தின் டெங்கு ஒழிப்பு நடவடிக்கைகளுக்கான ஜனாதிபதி செயலணியின் மாதாந்த கூட்டத்தின் போது பிரதேச மலேரியா கட்டுப்பாட்டு பிரிவுக்குப் பொறுப்பான அதிகாரி பீ.எச்.டி. குசுமாவதி இத் தகவலைத் தெரிவித்தார். 
மாவட்ட சுகாதார பாதுகாப்பு தொடர்பான அமைப்புகள் மேற்கொண்ட ஆய்விலிருந்தே இது தெரியவந்துள்ளதாகவும் அவர் கூறினார். எனவே, இப் பிரதேசங்களில் வாழும் மக்கள் டெங்கு ஒழிப்பு தொடர்பாக விடுக்கப்படும் சுகாதார பேணுதல் முறைகளையும், அறிவுறுத்தல்களையும் கண்டிப்பாக கடைப்பிடிக்க வேண்டும் எனவும் அவர் தெரிவித்தார்.
தொற்று நோய்கள் சம்பந்தமான விசேட வைத்திய நிபுணர் திருமதி.அனோமா டி சில்வா இங்கு உரையாற்றுகையில், கடந்த சில வருடங்களாக கண்டி மாவட்டம் டெங்கு அபாயம் கூடுதலான வலயமாக பட்டியலிடப்பட்டிருந்தது. ஆனால் இவ்வாண்டு அப்பட்டியலிலிருந்து கண்டி மாவட்டத்தின் பெயர் நீக்கப்பட்டுள்ள போதிலும் 2012ம் ஆண்டு ஜூன் மாதம் 15ம் திகதி வரை கண்டி மாவட்டத்தில் டெங்கு நோய் பிடித்தமை காரணமாக 7 உயிர்கள் பலியாகி உள்ளதை நாம் கவனத்தில் கொள்ள வேண்டும் எனத் தெரிவித்தார்.
இங்கு கருத்து தெரிவித்த முதலமைச்சர் கூறியதாவது, ‘சுகாதார அமைச்சினதும், வைத்திய அதிகாரிகளினதும், மற்றும் திணைக்களங்களினதும் பங்களிப்பு எவ்வளவு தான் இருந்தாலும் பொது மக்களின் அக்கறை இல்லாது விட்டால் எதிர் பார்க்கும் பயன் கிட்டமாட்டாது. எனவே டெங்கு ஒழிப்பு பணிகளில் எமது மக்கள் மிகவும் உன்னிப்பாக இருக்க வேண்டியது மிகவும் அத்தியாவசியம்’ எனத் தெரிவித்தார்.ஐ)
