ஜெயலலிதாவை எதிர்த்து போட்டியிட்ட சீமான் கைது



கடந்த 2006 ஆம் ஆண்டு நடந்த பொதுத் தேர்தலின் போது ஆண்டிப்பட்டி தொகுதியில் முதல் அமைச்சர் ஜெயலலிதாவை எதிர்த்து போட்டியிட்ட சீமான் கைது செய்யப்பட்டார். வாக்கு பதிவின் போது வாக்காளர் பட்டியலை கிழித்த வழக்கில் ஆஜர் ஆகாததால் பொலிசார் அவரை கைது செய்தனர்.
இது பற்றி பொலிஸ் தரப்பில் கூறப்பட்டதாவது :-
கடந்த 2006 ஆம் ஆண்டு நடைபெற்ற தேர்தலில் தேனி மாவட்டம் ஆண்டிப்பட்டி தொகுதில் தமிழக முதலமைச்சர் ஜெயலலிதா அ. தி. மு. க. சார்பில் போட்டியிட்டார். அவரை எதிர்த்து தி. மு. க. சார்பில் சென்னையைச் சேர்ந்த சீமான் போட்டியிட்டார். வாக்கு பதிவு தினத்தன்று சீமான் வாக்குச் சாவடிகளுக்கு சென்று பார்வையிட்டார். 
கண்டமனூர் அருகே உள்ள ராஜேந்திராநகர் வாக்குச் சாவடிக்கு அவர் சென்றார். அப்போது அங்கு கள்ள ஓட்டு போடுவது தொடர்பாக எழுந்த புகாரையொட்டி அவருக்கும் வாக்குச் சாவடி அதிகாரிக்கும் இடையே வாக்குவாதம் ஏற்பட்டது. அப்போது வேட்பாளர் சீமான் வாக்காளர் பட்டியலை கிழித்து போட்டதாக கூறப்படுகிறது. இதைத் தொடர்ந்து ஏற்பட்ட தகராறில் சீமானின் கார் அடித்து நொறுக்கப்பட்டது.
இந்த சம்பவம் தொடர்பாக பொலிசார் வழக்கு பதிவு செய்தனர். இது தொடர்பான வழக்கு ஆண்டிப்பட்டி குற்றவியல் மற்றும் உரிமையியல் நீதிமன்றத்தில் நடைபெற்று வருகிறது. இந்த வழக்கு விசாரணையின் போது சீமான் ஆஜர் ஆகவில்லை என்று கூறப்படுகிறது. இதைத் தொடர்ந்து சீமானுக்கு பிடிவாரண்டு பிறப்பித்து நீதவான் சுந்தர்ராஜன் உத்தரவிட்டார்.
இதைத் தொடர்ந்து ஆண்டிப்பட்டி பொலிசார் சென்னை சென்று சீமானை கைது செய்தனர். அவரை ஆண்டிப்பட்டிக்கு அழைத்து வந்த பொலிசார் குற்றவியல் மற்றும் உரிமையியல் நீதிமன்றத்தில் ஆஜர்படுத்தினார்கள். அவரை 15 நாட்கள் காவலில் வைக்க நீதிபதி உத்தரவிட்டார். அதன் பேரில் அவர் மதுரை சிறையில் அடைக்கப்பட்டார்.
