ஐ.தே.கட்சியில் அராஜகம் தலைதூக்கியுள்ளமைகுறித்து மக்கள் வேதனைப்படுகிறார்கள்


இலங்கையில் பெருமைக்குரிய ஜனநாயகத்தின் சின்னமாக விளங்கி வந்த, ஐக்கிய தேசிய கட்சி இன்று சீர்குலைந்து போய், ஒரு அவ மானச் சின்னமாக மாறிக் கொண்டிருப்பதை நேற்று முன்தினம் கட்சியின் தலைமையகமான ஸ்ரீ கோத்தாவில் இடம்பெற்ற வன் முறைகள் சான்று பகர்கின்றன.
ஐக்கிய தேசியக் கட்சியின் வரலாற்றிலேயே என்றுமே இடம்பெறாத வகை யில் முதல் தடவையாக கட்சியின் நிறைவேற்றுக் குழு கட்சித் தலை வர்களை இரகசிய வாக்கெடுப்பின் மூலம் ஜனநாயக ரீதியில் தெரிவுசெய்வதற்கு நடத்தப்பட்ட தேர்தலின் இறுதியில் கட்சித் தலைமையகத்தில் அராஜகம் தலைதூக்க ஆரம்பித்தது.
எதிர்க் கட்சித் தலைவரும், ஐக்கிய தேசிய கட்சியின் தலைவருமான ரணில் விக்கிரமசிங்க ஒரு பலவீனமான அரசியல் தலைவராக அவரது எதிரிகளால் வர்ணிக்கப்பட்ட போதிலும், அந்த மனிதர் உண்மையிலேயே ஒரு ஜனநாயகவாதி என்பதை நேற்றைய வன் முறை சம்பவங்கள் எடுத்துக் காட்டின.
பகிரங்கமாக கைத்தூக்கி கட்சித் தலைவர்களை தெரிவுசெய்தால், ரணில் விக்ரமசிங்க நிறைவேற்றுக்குழு அங்கத்தவர்கள் மீது மறைமுக அழுத் தங்களைக்கொண்டு வந்து, தன்னை ஆதரிக்க செய்துவிடுவார் என்று அவரை எதிர்ப்பவர்கள் அஞ்சி, இந்த தடவை கட்சித் தலைமைத் துவ தேர்தலை இரகசிய வாக்கெடுப்பின் மூலம் நடத்த வேண்டும் என்று விடுத்த வேண்டுகோளை ரணில் விக்கிரமசிங்க ஏற்றுக் கொண்டு அதனடிப்படையில் நேற்றைய தேர்தலை நடத்தினார்.
இந்த தேர்தலில் ரணில் விக்கிரமசிங்கவை எதிர்த்து போட்டியிட்ட கட்சி யின் இணைத் தலைவர்களில் ஒருவரான கரு ஜெயசூரிய மண் கவ்வி படுதோல்வியடைந்தார். தான் நேரில் தலைவர் பதவிக்கு போட்டியிட்டால், படுதோல்வியடைந்து தனது எதிர்கால அரசியல் வாழ்க்கைக்கு பெரும் பாதிப்பு ஏற்படும் என்று அஞ்சிய சஜித் பிரேமதாஸ இந்த தேர்தலில் தான் அடையப்போகும் தோல்வியை தவிர்த்துக் கொள்வதற்கு ஒரு பலிக்கடாவாக கரு ஜெயசூரியவை தலைமைத்துவப் பதவிக்கு போட்டியிடச் செய்து, கரு ஜெயசூரிய வின் அரசியலுக்கு முற்றுப்புள்ளி வைக்கும் ஒரு தந்திரத்தை மேற்கொண்டார் என்று அரசியல் அவதானிகள் கூறுகிறார்கள்.
கட்சி விட்டு கட்சி பாயும் பச்சோந்தியாக விளங்கிய கரு ஜெயசூரிய வுக்கு யார் நண்பர்கள்? யார் தன்னுடைய உண்மையான எதிரி கள்? என்ற உண்மை இப்போது புரிந்திருக்கும். ஐக்கிய தேசிய கட்சிக்கு கரு ஜெயசூரியவை அறிமுகம் செய்து அவருக்கு பொறுப்பான பதவியைக் கொடுத்து, தன்னுடைய இரண்டாம் நிலை தலைவராக வைத்திருந்த ரணில் விக்கிரமசிங்கவுக்கு அவர் இரு தடவை துரோகம் செய்து விட்டார். முதல் தடவையாக அவர் ஐக் கிய தேசிய கட்சியை விட்டு, அரசாங்க கட்சியில் சேர்ந்து பொறுப் பான பதவியை ஏற்றுக் கொண்டதன் மூலம், முதல் துரோகத்தை செய்தார்.
ஜனாதிபதி மஹிந்த ராஜபக்ஷ அவர்களின் கரங்களை பலப்படுத் தவே நான் அரசாங்க கட்சியில் சேர்ந்து கொண்டேன் என்று அன்று கூறிய கரு ஜெயசூரிய தனது எதிர்பார்ப்புக்கள் நிறை வேறாத காரணத்தினால் மீண்டும் ஐக்கிய தேசியக் கட்சிக்கு திரும்புவதற்கு விரும்பிய போது ரணில் விக்கிரமசிங்க அவரை மன்னித்து மீண் டும் கட்சியில் சேர்த்துக் கொண்டார். அப்படிப்பட்ட தன்னுடைய உற்ற நண்பனுக்கு எதிராக தலைமைத்துவப் போட்டியில் நேற்று கலந்துகொண்டதன் மூலம் அவர் இரண்டாவது துரோகத்தையும் செய்துவிட்டார்.
சஜித் பிரேமதாஸவின் தந்தை ஆர். பிரேமதாஸ கடுமையான உழைப் பின் மூலம் பல்வேறு துன்பங்களை அனுபவித்து ஒரு சாதாரண குடும்பத்தில் பிறந்திருந்தாலும், நாட்டின் நிறைவேற்று அதிகாரத்தை உடைய ஜனாதிபதி பதவியையும் அடையக் கூடிய அளவில் ஒரு சிறந்த மக்கள் தொண்டனாக விளங்கினார். ஆனால், அவரது மகன் சஜித் பிரேமதாஸ குறுக்கு வழியில் தில்லுமுல்லுகளை தனது ஆயுத மாக பயன்படுத்தி, கட்சியின் தலைமைத்துவத்தை கைப்பற்றுவதற்கு எடுத்துவரும் முயற்சிகள் தோல்வியடைந்து கொண்டே வருகின்றன.
ஒரு சிறு குழந்தை முதலில் தவழ்ந்து, பின்னர் மெல்ல எழுந்து நின்று தள்ளாடியபடி ஓரிரு அடிகளை எடுத்து வைக்கும். பின்னர் அது படிப்படியாக எவரது உதவியும் இன்றி, நடக்க ஆரம்பிக்கும். அதற்குப் பின்னரே அந்தப் பிள்ளை விழுந்துவிடாமல், ஓடவும் செய்யும். சஜித் பிரேமதாஸவும் இலங்கை அரசியலை பொருத்த மட்டில், ஒரு சிறு குழந்தை: அந்த குழந்தை முதலில் தவழ்ந்து பின்னர் தள்ளாடி நடந்து, படிப்படியாக ஓடுவதற்கு பதில் எழுந்த வுடனே ஓடி, மூக்குடைபட்டு இன்று தோல்வியை தழுவிக்கொண்டி ருப்பதை பார்க்க, தந்தை பிரேமதாஸவின் அபிமானிகள் உண்மை யிலேயே மனவேதனைப்படுவார்கள்.
ஜனநாயகத்தைப் பற்றிப் பேசி, இன்றைய அரசாங்கம் ஜனநாயக சுதந் திரத்தை பறிந்து, அராஜக ஆட்சியை மேற்கொண்டு வருகின்றது என்று குற்றம் சாட்டி வரும் சஜித் பிரேமதாஸவும் அவரது பலிக் கடாவான கரு ஜெயசூரியவும் நேற்று ஸ்ரீ கோத்தாவில் தங்கள் ஆதரவாளர்களை முடுக்கிவிட்டு, பாராளுமன்ற ஜனநாயக சுதந்தி ரத்தை காப்பாற்றினார்களா என்று மக்கள் சிந்தித்துப் பார்க்க வேண்டும்.
அவர்கள் வன்முறைகளை தூண்டிவிட்டு, தங்கள் கட்சித் தலைமை யகத்தை அடித்து நொருக்கி அங்கிருந்த வாகனங்களையும், கண்ணாடி ஜன்னல்களையும் கற்களை எறிந்து சேதப்படுத்தினார் கள். அத்துடன் நின்று விடாமல் அவர்கள் கட்சிக் காரியாலயத்தி ற்கு வெளியில் நிர்மாணிக்கப்பட்டிருந்த பலம்வாய்ந்த இரும்பு வேலிகளையும் உடைத்தெறிந்துவிட்டு, உள்ளே ஓடிச்சென்ற காட் சியை, பார்த்த நடுத்தர வயதைத் தாண்டியவர்களுக்கு 1983 ஆம் ஆண்டில் ஐக்கிய தேசிய கட்சி பின்னணியில் இருந்து மேற் கொண்ட கறுப்பு ஜுலை வன்முறைகள் நிச்சயம் ஞாபகத்திற்கு வந்திருக்கும்.
கட்சியில் மீண்டும் ஜனநாயக உரிமைகளை மீட்டெடுப்போம் என்று கூறிக்கொண்டு, தொடர்ந்தும் ஐக்கிய தேசிய கட்சியை சீர்குலைப் பதை விட இந்த எதிரணியைச் சேர்ந்தவர்கள் இன்னுமொரு புதிய கட்சியை ஆரம்பிக்கப் போவதாக நேற்று வெளிவந்த வதந்திகள் உண்மையாக இருந்தால், அது கட்சிக்கும் அவர்களுக்கும் நன்மை யாக அமையும் என்று நாம் நம்புகிறோம்.
