மலையிலுள்ள ஐயனை காண மாலையணியும் கார்த்திகை!

ஐயப்பனை தரிசிக்க யாத்திரை மேற்கொள்ள முதல் அம்சமே மாலையிடுதல்தான் கார்த்திகை மாதத்தில் மாலை அணிதலே உகந்தது. மாலை அணிவதற்கு முன் பெற்றோரையும் குருசாமியையும் வணங்கிவிட்டு குருவின் மூலம் மாலை அணிய வேண்டும். குருசாமி இல்லாவிட்டால் ஏதேனும் ஒரு கோவிலுக்குச் சென்று ஐயப்பனையே குருவாக நினைத்து மாலை அணியலாம். குருவின் அனுபவமும் ஆசியும் உங்களின் யாத்திரை முழுவதும் துணை நிற்கும் துளசிமணி மாலை அணிந்த அன்றிலிருந்து கறுப்பு நீலம் அல்லது காவி வண்ண உடையையே அணிந்துகொள்ள வேண்டும். தினப்படி சரணபூஜைகளை செய்து வர வேண்டும். சபரிமலை யாத்திரைக்கு முன் ஒருமுறை தனியாகவோ கூட்டாகவோ சேர்ந்தோ பூஜை மேற்கொண்டு அன்னதானம் செய்வது நமது யாத்திரையின் பலன்களை அதிகப்படுத்தும் இறைவன் விரும்புவதும் இதைத்தான் என்பதால் ஐயப்பனை ‘அன்னதாதா’ என்று அழைக்கிறார்கள்.
கார்த்தவய விஷயே நியத ஸங்கல்ப விரதம் என்பதன் பொருள் அறிந்துசெயல்பட வேண்டும். மேற்கொள்ள வேண்டிய விஷயத்தில் உறுதியாக தீர்மானம் செய்வதே விரதம் ஐயப்ப விரதம் மனக் கட்டுப்பாட்டின் பயிற்சிக் களம் விரதம் அனுஷ்டிக்கும்போது என்ன செய்ய வேண்டும் எதைச் செய்யக்கூடாது என்பதை சாஸ்திரங்கள் எடுத்துச் சொல்கிறது. ‘ஊனினை உருக்கி உள்ளொளி பெருக்கி என்பதே விரத நெறியின் உயிரோட்டம் அது ஒரு தற்காலிக சன்னியாசம்! மாலை அணிவதே விரதத்தின் முதலாவது மற்றும் முக்கிய அம்சம். குறைந்தபட்சம் ஒரு மண்டலம் (48 நாட்கள்) விரதம் இருப்பது அவசியம். ஒவ்வொரு நாளும் இருவேளை நீராடி, ஐயப்ப பூஜை செய்ய வேண்டும். அசைவ உணவு அறவே கூடாது. தாம்பத்யத்துக்கும் தற்காலிக விடுதல் அளிக்க வேண்டும். எந்த ஒரு கெட்ட செயலையும் மனதிலும் நினைக்கக் கூடாது. ஒரு நபரது தோஷம் நட்சத்திரம், ராசி மற்றும் கிரகங்களின் அடிப்படையில் ஏற்படுகிறது. 27 நட்சத்திரங்கள், 12 ராசிகள், 9 கிரகங்கள் ஆக மொத்தம் 48 அதனால்தான் 48 நாட்கள் ஒருவர் விரதம் இருந்தால் அவரை எந்த தோஷமும் நெருங்காது. இதுதான் மண்டல மகிமை. சபரிமலை யாத்திரை மேற்கொள்பவர்கள் 48 நாட்கள் சிரத்தையுடன் விரதம் இருப்பதே மிகவும் சிறந்தது. அதனால் கார்த்திகை மாதம் 12ம் திகதிக்குள் மாலை அணிவது ஐதீகம்.
