அமெரிக்க நிறுவனத்தை சிவப்பு கம்பளம் விரித்து வரவேற்பதா? அத்வானி ஆவேசம்


வால்மார்ட் போன்ற நிறுவனங்களை மூட வலியுறுத்தி அமெரிக்காவின் முக்கிய நகரங்களிலேயே பெரும் போராட்டம் நடந்து வரும் நிலையில் அந்த நிறுவனங்களை சிவப்பு கம்பளம் விரித்து வரவேற்கிறது காங்கிரஸ் தலைமையிலான மத்திய அரசு என பா. ஜ. மூத்த தலைவர் அத்வானி குற்றம் சாட்டியுள்ளார்.
பா. ஜ. மூத்த தலைவர் அத்வானி தன் இணைய தளத்தில் கூறியுள்ளதாவது சில்லறை வர்த்தகத்தில் அன்னிய முதலீட்டை அனுமதித்து நாட்டில் உள்ள கோடிக்கணக்கான சிறு வியாபாரிகளின் வாழ்க்கையுடன் மத்திய அரசு விளையாடுகிறது. பா. ஜ. தலைமையிலான தே. ஜ. கூட்டணி அரசு, ஆட்சியில் இருந்தபோது ‘சில்லறை வர்த்தகத்தில் அன்னிய முதலீட்டை அனுமதிக்க முடியாது என உறுதியான முடிவு எடுக்கப்பட்டது.
அப்போது காங்கிரஸைச் சேர்ந்த பிரியரஞ்சன் தாஸ் முனஷி அன்னிய முதலீட்டை அனுமதிக்கும்படி அதிகாரிகள் தரப்பில் தொடர்ந்து நெருக்கடி கொடுக்கப்பட்டு வருகிறது. இதை அனுமதிக்க கூடாது. அன்னிய முதலீட்டை அனுமதிப்பது தேசவிரோத நடவடிக்கை என்றார்.
இதே காங்கிரஸார் தான் அன்னிய முதலீட்டை அனுமதிக்கும் முடிவை தற்போது அறிவித்துள்ளனர். சில்லறை வர்த்தகத்தில் அன்னிய முதலீட்டை அனுமதித்துள்ளதன் மூலம் அமெரிக்காவின் மிகப்பெரிய ‘வால்மார்ட்’ நிறுவனம் இந்தியாவின் முக்கிய நகரங்களில் கிளைகளை அமைக்கவுள்ளது.
ஆனால் ‘வால்மார்ட்’ நிறுவனத்தை மூடக்கோரி நியூயோர்க் வாஷிங்டன் உள்ளிட்ட நகரங்களில் மக்கள் போராட்டம் நடத்துவதாக மீடியாக்களில் செய்திகள் வெளியாகியுள்ளன. அமெரிக்க தனியார் நிறுவனத்துக்கு அமெரிக்காவிலேயே எதிர்ப்பு எழுந்துள்ள நிலையில் மன்மோகன் சிங் தலைமையிலான மத்திய அரசு அந்த நிறுவனத்தை இந்தியாவில் அமைப்பதற்கு சிவப்பு கம்பளம் விரித்து வரவேற்கிறது. இது துரதிர்ஷ்டவசமானது. இவ்வாறு அத்வானி கூறியுள்ளார்.
