அடுத்த பிரதமர் சமல், சபாநாயகர் நிமல்?


எதிர்வரும் குறுகியகாலத்திற்குள் அமைச்சரவையில் மேற்கொள்ளப்படவிருக்கும் மாற்றங்களையடுத்து பிரதமராக தற்போதைய சபாநாயகர் சமல் ராஜபக்க்ஷ நியமிக்கப்படலாம் என நம்பகரமான வட்டாரங்கள் தெரிவிக்கின்றன.
அவ்வாறு அவர் பிரதமராகும் பட்சத்தில் சபாநாயகராக அமைச்சர் நிமல் சிறிபால டி சில்வா நியமிக்கப்படலாமெனவும் குறித்த வட்டாரங்கள் சுட்டிக்காட்டுகின்றன.
இதனைவிட பிரதமர் பதவிக்கு அமைச்சரவை அந்தஸ்துள்ள அமைச்சர்கள் உள்ளிட்ட 7 பேருக்கிடையில் போட்டி காணப்படுவதாக பிரதான சிங்கள நாளிதழொன்று செய்தி வெளியிட்டுள்ளது.
குறித்த செய்தியில் சமல் ராஜபக்க்ஷ, நிமல் சிறிபால டி சில்வா ஆகியோரோடு மைத்திரிபால சிறிசேன,டியூ. குணசேகர, தினேஷ் குணவர்தன, கலாநிதி ஜீ.எல். பீரிஸ் மற்றும் முன்னாள் பிரதமர் ரத்னசிறி விக்ரமநாயக்க ஆகியோருக்கிடையிலேயே போட்டி நிலவுவதாகச் சுட்டிக்காட்டப்பட்டுள்ளது.
கடந்த மூன்று மாதங்களுக்கு முன்னரே அமைச்சரவையில் திருத்தங்களை மேற்கொள்ள ஜனாதிபதி எதிர்பார்த்திருந்த போதும் நடைபெற்று முடிந்த மாகாணசபைத் தேர்தல்கள் காரணமாக அவை பிற்போடப்பட்டிருந்தன.
இந்நிலையில் அடுத்த மாகாணசபைத் தேர்தலுக்கு முன்னர் அமைச்சரவையில் பாரிய மாற்றங்கள் ஏற்படுத்தப்படலாமென நம்பகரமான வட்டாரங்கள் தெரிவிக்கின்றன.

