பூகம்பம் பாதித்த பகுதிகளுக்கு ராகுல் விஜயம்:ரூ. ஒரு இலட்சம் கோடிக்கு மேல் சேதம்


சிக்கிம் மாநிலத்தில் பூகம்பத்தால் பாதிக்கப்பட்ட பகுதிகளை காங்கிரஸ் தலைவர் ராகுல் நேற்றுமுன்தினம் பார்வையிட்டார். வடக்கு மாநிலமான சிக்கிமில், கடந்த 19ம் திகதி ஏற்பட்ட பூகம்பத்தில் இதுவரை 116 பேர் பலியாகியுள்ளனர். பலர் காயமடைந்துள்ளனர். அத்துடன் லுசாங் மற்றும் சுங்தாங் பகுதிகளில் நிலநடுக்கத்தின்போது ஏற்பட்ட நிலச்சரிவில் சிக்கி அந்த பகுதியைச் சேர்ந்த குடியிருப்பில் வசித்து வந்த 120 பேரை இன்னும் காணவில்லை. 
நிலச்சரிவு ஏற்பட்ட பகுதிகளில், வெடிகுண்டு வைத்து பாறைகள் தகர்க்கப்பட்டு, சாலைகளில் வழி ஏற்படுத்தப்பட்டு வருகிறது. இந்த பணிகளை இராணுவ பொறியியலாளர்கள் செய்து வருகின்றனர். சிக்கின் வடக்கு பகுதியில், 400 வெளிநாட்டு சுற்றுலா பயணிகள் வெளியேற முடியாமல் தவித்துக்கொண் டிருக்கின்றனர். காங்கிரஸ் பொதுச் செயலர் ராகுல், சிலிகுரி அருகே உள்ள பாக்டோக்ரா விமான நிலையத்தில் வந்திறங்கி, அங்கிருந்து ஹெலி கொப்டர் மூலம் லிபிங் சென்றடைந்தார். லும்சே பகுதிகளை பார்வையிட்ட பின், மணிப்பாலில் உள்ள மருத்துவமனை க்கு சென்று, பூகம்பத்தால் காயமடைந்தவர்களை சந்தித்து ஆறுதல் கூறினார்.
சிக்கிம் முதல்வர் பவன் குமார் சாம்ளிங் நேற்று முன்தினம் கூறுகையில், ‘பூகம்பத்தால் ஏற்பட்ட சேதம் ரூ 1 இலட்சம் கோடிக்கு குறையாமல் இருக்கும். சேத மதிப்பை முழுமையாக கண்டறிய மேலும் 10 நாட்களாகும். அதன் பிறகு, மத்திய அரசிடம் அதிக நிதியுதவி கேட்கப்படும்.
வடக்கு சிக்கிம் மாவட்டத்தில் உள்ள தொலைதூர பகுதிகளுக்கு மீட்புக் குழுக்கள் செல்ல இன்னும் 2 அல்லது 3 நாட்களாகும். 9 கிராமங்களுக்கு இன்னும் யாராலும் செல்ல முடியவில்லை என்றார்.
டார்ஜிலிங்கின் கலீம்போங் மற்றும் மாங்போ மலைப்பகுதிகளில் உள்ள, நோபல் பரிச பெற்ற கவிஞர் ரவீந்திரநாத் தாகூர் வாழ்ந்த வீடுகளும் சேதம் அடைந்துள்ளன.
