மத்திய மந்திரி சபை மாற்றம்


மத்திய மந்திரி சபையை மாற்றி அமைக்க பிரதமர் மன்மோகன்சிங் முடிவு செய்துள்ளார். இது பற்றி காங்கிரஸ் தலைவர் சோனியா காந்தியுடனும் மூத்த மந்திரிகளுடனும் ஆலோசனை நடத்தி வருகிறார்.
தொலைத் தொடர்புத்துறை மந்திரியாக இருந்த ஆ. ராசா ஸ்பெக்ட்ரம் வழக்கில் கைதாகி திகார் ஜெயிலில் அடைக்கப்பட்டுள்ளார். இதனால் அவர் கவனித்து வந்த இலாகாவை மந்திரி கபில்சிபல் கூடுதலாக கவனித்து வருகிறார்.
மத்திய மந்திரியாக இருந்த பிருதிவிராஜ் சவான் மராட்டிய முதல் மந்திரியாக நியமிக்கப்பட்டதை தொடர்ந்து அவர் கவனித்து வந்த பாராளுமன்ற விவகாரத்துதுறைக்கு வேறு மந்திரி நியமிக்கப்படவில்லை.
ரயில் மந்திரியாக இருந்த மம்தா பானர்ஜி மேற்கு வங்காள முதல் மந்திரியாகிவிட்டார். இதனால் அவர் வகித்து வந்த ரயில்வே துறைக்கு வேறு மந்திரி நியமிக்கப்படவில்லை. ரயில்வே மந்திரி பதவியை தனது கட்சிக்கே ஒதுக்க வேண்டும் என்று மம்தா பானர்ஜி கூறியுள்ளார்.
இதனால் தொலைத் தொடர்புத்துறை, ரயில்வே, பாராளுமன்ற விவகாரத்துறை ஆகிய இலாகாக்களுக்கு புதிய மந்திரிகளை நியமிக்க பிரதமர் மன்மோகன்சிங் முடிவு செய்துள்ளார். 
ஸ்பெக்ட்ரம் விவகாரத்தில் மத்திய மந்திரி தயாநிதி மாறன் மீதும் தற்போது குற்றச்சாட்டு எழுந்துள்ளது. அவர் சி. பி. ஐ. விசாரணையை எதிர்நோக்கி இருக்கிறார். மேலும் சில மந்திரிகளின் செயற்பாடுகளில் பிரதமர் அதிருப்தி அடைந்துள்ளார்.
இதனால் அவர்களை மாற்றுவது பற்றியும் பிரதமர் மன்மோகன்சிங் தீவிரமாக ஆலோசித்து வருகிறார். நிதிமந்திரி பிரணாப் முகர்ஜி, உள்துறை மந்திரி ப. சிதம்பரம், இராணுவ மந்திரியாக இருக்கும் ஏ. கே. அந்தோணி ஆகியோரது இலாகாக்கள் மாற்றப்படமாட்டாது.
வெளியுறவுத்துறை மந்திரி எஸ். எம். கிருஷ்ணா, வர்த்தக மந்திரி ஆனந்த் சர்மா, சுற்றுச் சூழல் துறையை கவனிக்கும் ஜெய்ராம் ரமேஷ் உட்பட சில மந்திரிகளின் இலாகாக்கள் மாற்றம் செய்யப்படலாம் என்று தெரிகிறது.
இது தவிர புதிதாக சில மந்திரிகளை நியமிக்கவும் பிரதமர் மன்மோகன்சிங் முடிவு செய்துள்ளார். பிரதமர் மன்மோகன்சிங் மந்திரி சபையை மாற்றி அமைக்க ஏற்கனவே திட்டமிட்டு இருந்தார். ஆனால் 5 மாநில சட்ட சபை தேர்தல், லோக்பால் மசோதா தயாரிப்பு பிரச்சினை, உட்பட பல்வேறு காரணங்களால் தள்ளிப் போடப்பட்டு வந்தது.
தற்போது பாராளுமன்றத்தின் மழைக்கால கூட்டத் தொடருக்கு முன் மந்திரி சபையை மாற்றி அமைக்க பிரதமர் முடிவு செய்துள்ளார். 
வருகிற ஜுலை மாதம் 2 ம் திகதி மந்திரிசபையில் மாற்றம் செய்யப்படும் என்று தகவல் வெளியாகியுள்ளது. அப்போது புதிய மந்திரிகள் நியமனம், மந்திரிகளின் இலாகா மாற்றம், சில மந்திரிகள் நீக்கம் ஆகியவை இருக்கும் என்று எதிர்பார்க்கப்படுகிறது.
