நாவலப்பிட்டியில் கந்துரட்ட குடை தொழிற்சாலை: 200 பேருக்கு தொழில்


(கம்பளை தினகரன் நிருபர்)
கந்துரட்ட குடை குறூப் கம்பனி அதன் புதிய தொழிற்சாலை ஒன்றை கடந்த 1ம் திகதி நாவலப்பிட்டியில் திறந்து வைத்துள்ளது. 1978 ஆம் ஆண்டு ஆரம்பிக்கப்பட்ட இக்கம்பனி நாட்டின் தேசிய உற்பதிக்கும் வெளிநாட்டுச் செலாவணிக்கும் பங்களிப்புச் செய்து வருகின்றது.
தரமான உற்பத்திப் பொருட்கள் மூலம் தென்னாசியச் சந்தையில் ஒரு தனியான இடம்பிடிப்பதே கம்பனியின் பிரதான நோக்கமென கம்பனியின் தலைவர் எம்.ரீ.எம். நெளஷாத் தெரிவித்தார். 
தமது நிறுவனத்தின் உற்பத்திகள் மலேசியா, மாலைதீவு மற்றும் வளைகுடா நாடுகளுக்கும் ஐக்கிய இராச்சியத்திற்கும் ஏற்றுமதி செய்யப்படுகின்றது. தற்போது பெருமளவு மூலப் பொருட்கள் சீனா மற்றும் தாய்வான் போன்ற நாடுகளிலிருந்து இறக்குமதி செய்யப்படுவதாகவும் அவர் தெரிவித்தார்.
கம்பளை, கெலிஓயா, கடுகண்ணாவ, வெலிகல்ல போன்ற இடங்களிலுள்ள தொழிற்சாலைகளில் அயிரம் பேருக்கு வேலை வாய்ப்பளிக்கப்பட்டுள்ளதாகவும் புதிய தொழிற்சாலை மூலம் மேலும் 200 பேருக்கு தொழில் வாய்ப்பு வழங்கப்படும் எனவும் தெரிவித்த அவர் நுளம்பு வலை காலுறைகள், பெனியன், கீழாடைகள் தமதுற்பத்தியைப் பரவலாக்கியுள்ளதோடு உள்நாட்டுச் சந்தைக்கான பாதனி மற்றும் செருப்புகளையும் உற்பத்தி செய்யவுள்ளதாகவும் கூறினார்.
கம்பனியின் சந்தைப்படுத்தல் தலைவர் சுஜீவா தர்ம விக்ரம தகவலளிக்கையில் தமது தொழிற்சாலையில் 80 க்கு மேற்பட்ட வகையான குடைகள் உற்பத்தி செய்யப்படுகின்றன. இரண்டு தசாப்தங்களுக்கு முன்னர் தமது குடைகள் மழைக்காக மட்டுமே உபயோகிக்கப்பட்டது. ஆனால் இன்று ஒரு நவநாகரிகமான பொருளாக மாறிவிட்டது. நுகர்வோர் பல்வேறு வைபவங்களுக்கு ஒவ்வொரு வகையான குடைகளைப் பாவிக்கின்றனர். 
சிலரிடம் 30 க்கு மேற்பட்ட வகையான குடைகளும் உண்டு. தற்போது நாளாந்தம் 1200 டசின் குடைகள் உற்பத்தி செய்யப்படுகின்றன. புதிய தொழிற்சாலை மூலம் இவ்வுற்பத்தி மேலும் நாற்பது சதவீதத்தால் அதிகரிக்கும் எனவும் நம்பிக்கை தெரிவித்தார்.
