இன்னும் சில தினங்களில்  நோர்வே எதிர்கொள்ளவுள்ள அதிர்ச்சிகள்


சர்வதேச நாடுகளினதும் ஜெனீவா சர்வதேச மனித உரிமைகள் பேரவையினதும் கவனத்தை ஈர்த்துள்ளதான நோர்வேயின் சிறுவர் காப்பக விவகாரம் அங்கு வதிகின்ற வெளிநாட்டுப் பெற்றோரை வெகுவாகப் பாதித்துள்ளது.
தமது பிள்ளை பலவந்தமாக தம்மிடத்திலிருந்து பிரிக்கப்பட்டிருப்பதாகவும் தம்மை மனதளவில் பாதிப்படையச் செய்யும் மறைமுக சதியில் நோர்வே அரசாங்கம் செயற்பட்டு வருவதாகவும் அந்த பெற்றோர் குமுறுகின்றனர்.
இது இவ்வாறிருக்க இன்னும் சில தினங்களில் நோர்வே சிறுவர் காப்பகங்கள், நோர்வே அரசாங்கம் ஆசிய தரப்புக்கள் எதிர்பாராத சில விடயங்களுக்கு முகம் கொடுக்க வேண்டிய நிலை ஏற்படப் போவதாக பாதிக்கப்பட்ட பெற்றோர் தெரிவிக்கின்றனர்.
எனினும் எத்தகைய அதிர்ச்சிகளை அளிக்கப் போகின்றோம் என்பதைத் தெரிவிக்க மறுத்து விட்டனர். எமது பிள்ளைகளை மீட்டுக் கொள்ளும் முகமாகவும் நோர்வேயில் வெளிநாட்டு சிறுவர்கள் மற்றும் பெற்றோருக்கு இழைக்கப்படுகின்ற அநீதிகளை உலகுக்கு எடுத்துக் காட்டும் முகமாகவும் தாம் ஏற்கனவே ஒஸ்லோ டொம் தேவாலயத்தில் உண்ணாவிரதப் போராட்டம் ஒன்றை நடத்தியதாக தெரிவித்துள்ள பாதிக்கப்பட்ட தரப்பினர் மீண்டும் உலக நாடுகளின் கவனத்தை திசை திருப்பும் நடவடிக்கைகளை மேற்கொள்ளப் போவதாகவும் தெரிவித்துள்ளனர்.
எதிர்வரும் பெப்ரவரி மாதம் சர்வதேச ஜெனீவா பேரவை கூடவிருக்கின்ற நிலையில் நோர்வேயில் சிறுவர் காப்பகங்களால் பாதிக்கப்பட்டுள்ள பெற்றோர் மற்றும் சிறுவர்கள் விவகாரம் உலகளவில் பூதாகரமாவதற்கான சாத்தியங்கள் அதிகரித்திருக்கின்றன.
ஐக்கிய நாடுகள், உலக நாடுகள், சர்வதேச மனித உரிமைகள் பேரவை, சர்வதேச மன்னிப்புச் சபை மற்றும் ஐக்கிய நாடுகளின் சிறுவர் பாதுகாப்பு மையம் ஆகியன நோர்வே சிறுவர் காப்பகங்களின் விடயத்தில் உடனடி தலையீடு செய்ய வேண்டும் என்று பாதிக்கப்பட்ட பெற்றோர் கோருகின்றனர்.

