வாக்கு எண்ணும் மையங்களுக்குபாதுகாப்பு அளிக்கப்பட வேண்டும்

சென்னை,
தமிழகம் முழுவதும் வாக்கு எண்ணும் மையங்களுக்கு மத்திய ரிசர்வ் பொலிஸ் படை பாதுகாப்பு அளிக்கப்பட வேண்டும் என்று அதிமுக பொதுச் செயலாளர் ஜெயலலிதா வலியுறுத்தி உள்ளார்.
இது குறித்து அவர் வியாழக்கிழமை வெளியிட்ட அறிக்கையில் குறிப்பிடப்பட்டுள்ளதாவது:-
தமிழ்நாடு சட்டப் பேரவைத் தேர்தலில் அதிமுக கூட்டணி வெற்றி பெற வேண்டும். கடந்த 5 ஆண்டு காலமாக நடைபெற்று வந்த குடும்ப ஆட்சிக்கு முற்றுப்புள்ளி வைக்க வேண்டும். எம். ஜி. ஆரின் நல்லாட்சி மலர வேண்டும் என்பதற்காக தமிழ்நாடு முழுவதும் பிரசாரம் மேற்கொண்ட தோழமைக் கட்சித் தலைவர்களுக்கும், அதிமுக நிர்வாகிகளுக்கும், தொண்டர்களுக்கும், பல்வேறு அமைப்புகளுக்கும் எனது மனமார்ந்த நன்றியைத் தெரிவித்துக் கொள்கிறேன்.
இந்தத் தேர்தலில் பலவிதமான முறைகேடுகளில் ஆளும் திமுக கூட்டணியினர் ஈடுபட்டாலும், அங்கொன்றும் இங்கொன்றுமாக நடந்த சில அசம்பாவிதங்களைத் தவிர தேர்தலை அமைதியாகவும் சுதந்திரமாகவும் நடத்திய இந்திய ஆணையத்துக்கு எனது பாராட்டையும் நன்றியையும் தெரிவித்துக் கொள்கிறேன். வாக்குப் பதிவு முடிந்து விட்டாலும் வாக்கு எண்ணிக்கை மே 13 ஆம் திகதி தான் நடைபெறவுள்ளது.
அதுவரை, வாக்கு பதிவு செய்யப்பட்ட மின்னணு வாக்கு இயந்திரங்களை பாதுகாப்பாக வைத்திருக்க வேண்டியது தேர்தல் ஆணையத்தின் கடமை. இதனை நிறைவேற்றும் விதமாக மின்னணு வாக்குப் பதிவு இயந்திரங்கள் தொகுதி வாரியாக தமிழ்நாடு முழுவதும் பல்வேறு மையங்களில் பாதுகாப்பாக வைக்கப்பட்டுள்ளன. இருப்பினும் அனைத்து வாக்கு எண்ணிக்கை மையங்களிலும் கருணாநிதியின் கட்டுப்பாட்டில் உள்ள தமிழக காவல் துறையினர் மட்டுமே பாதுகாப்புக்காக நிறுத்தப்பட்டுள்ளனர் என்ற செய்தி கவலை அளிக்கும் விதமாக அமைந்துள்ளது.
எனவே தமிழ்நாட்டில் நடைபெற்ற உள்ளாட்சி தேர்தல், பல்வேறு இடைத் தேர்தல்கள், மக்களவை பொதுத் தேர்தல் ஆகியவற்றின் போது திமுக வினரால் நிகழ்த்தப்பட்ட பல்வேறு முறைகேடுகளையும் அதற்கு உறுதுணையாக தமிழக காவல்துறை செயல்பட்டதையும் கருத்தில் கொண்டு, அனைத்து வாக்கு எண்ணிக்கை மையங்களிலும் துப்பாக்கி ஏந்திய மத்திய ரிசர்வ் படையினரை பணியில் அமர்த்த உடனடியாக நடவடிக்கை எடுக்க வேண்டும் என்று தேர்தல் ஆணையத்தை வலியுறுத்திக் கேட்டுக் கொள்கிறேன்.
மேலும் வாக்கு எண்ணிக்கை முடியும் வரை மின்னணு வாக்குப் பதிவு இயந்திரங்கள் வைக்கப்பட்டுள்ள வாக்கு எண்ணிக்கை மையங்களில் தில்லு முல்லு ஏதும் நடைபெறுகிறதா என்பதை 24 மணி நேரமும் விழிப்புடன் கண்காணிக்க வேண்டும் என்று அதிமுக வினரையும் கேட்டுக் கொள்கிறேன் என்று ஜெயலலிதா கூறியுள்ளார்.
முன்னதாக சட்ட மேதை அம்பேத்கரின் பிறந்த நாளை முன்னிட்டு, சென்னை கோடம்பாகத்தில் உள்ள அம்பேத்கரின் சிலைக்கு அதிமுக பொதுச் செயலாளர் ஜெயலலிதா வியாழக்கிழமை மாலை அணிவித்து மரியாதை செலுத்தினார். அப்போது அவர் அளித்த பேட்டியில்:-
தேர்தல் ஆணையம் தமிழக சட்டப் பேரவைத் தேர்தலை மிகச் சிறப்பாக நடத்தி முடித்துள்ளது. ஒரு சில இடங்களில் மட்டுமே சிறு சிறு அசம்பாவிதங்கள் நடந்தன.
பாதுகாப்பாகவும், நியாயமான முறையிலும் தேர்தல் நடந்ததன் காரணமாக வாக்குப் பதிவு சதவீதம் இம்முறை உயர்ந்துள்ளது. இதற்காக தேர்தல் ஆணையத்துக்கு என்னுடைய பாராட்டுக்கள், திமுக ஆட்சியின் போது 2 ஜி அலைக்கற்றை ஊழல் மட்டுமல்லாமல் வேறு பல ஊழல்களும் நிகழ்ந்துள்ளன.
இதை அறிந்துள்ள மக்கள், திமுக தலைமையிலான அரசின் மீது கோபமாக உள்ளனர்.
அமைதிப் புரட்சி, எனவே, திமுக அரசுக்கு எதிராக அமைதிப் புரட்சியை தேர்தல் மூலம் மக்கள் நிகழ்த்தியுள்ளனர். தேர்தல் முடிவுக்காக காத்திருப்போம் என்று ஜெயலலிதா கூறினார்.
இந்த நிகழ்ச்சியில் அதிமுக அவைத் தலைவர் மதுசூதனன், டி. ஜெயக்குமார், வளர்மதி, வி. பி. கலைராஜன், சுலோசனா சம்பத், விசாலாட்சி நெடுஞ்செழியன், கோகுல இந்திரா உள்ளிட்ட கட்சியின் நிர்வாகிகளும், இந்திய குடியரசுக் கட்சியின் மாநிலத் தலைவர் செ. கு. தமிழரசன் உட்பட பலர் கலந்து கொண்டனர்.
