சமசந்தர்ப்பம் பேச்சில் மட்டும் தானா?

பதின்மூன்றாவது திருத்தத்தையும் அனுமதிக்க மாட்டார்களாம். உயிரைக் கொடுத்தும் தடுப்பார்களாம். இனப் பிரச்சினைக்கு இவர்களிடம் என்ன தீர்வு இருக்கின்றதோ தெரியவில்லை.
தமிழ் வாரப் பத்திரிகையொன்றுக்கு ஜே.வி.பி தலைவர் சோமவன்ஸ அமரசிங்க அளித்த பேட்டி கடந்த வாரம் வெளியாகியது. இனப் பிரச்சினைக்கான தீர்வு பற்றி அவரிடம் கேட்ட கேள்விக்கு “அரசியல், பொருளாதாரம், கலாசாரம் என அனைத்துத் துறைகளிலும் ஜனநாயகமும் சமசந்தர்ப்பங்களும் உறுதி செய்யப்பட வேண்டும்” எனப் பதிலளித்திருந்தார்.
ஜனநாயகம் என்றும் சமசந்தர்ப்பம் என்றும் ஜே.வி.பியினர் எதைக் கருதுகின்றார்களோ தெரியவில்லை. தேர்தலில் வாக்களிக்கும் உரிமையும் ஒருவர் தனது மொழியில் கருமங்களை ஆற்றும் உரிமையும் தான் இவர்களைப் பொறுத்த வரையில் ஜனநாயகமும் சமசந்தர்ப்பமும் போலும்.
சமசந்தர்ப்பம் என்பது உரிமைகளின் சமத்துவம். சமஉரிமை என்பதற்கும் உரிமைகளின் சமத்துவம் என்பதற்குமிடையே சிறு வேறுபாடு உண்டு. இதைப் புரிந்து கொண்டால் ஜே.வி.பிக்கு இனப் பிரச்சினை விடயத்தில் தடுமாற்றம் ஏற்படாது.
சிங்களவர், தமிழர், முஸ்லிம்கள் என்ற பேதம் இல்லாமல் எல்லோருக்கும் வாக்குரிமை உண்டு. இவர்களின் வாக்குகளால் பாராளுமன்ற உறுப்பினர்கள் தெரிவு செய்யப்படுகின்றார்கள். 
பாராளுமன்றம் பெரும்பான்மை அடிப்படையிலேயே தீர்மானங்களை எடுக்கின்றது. பாராளுமன்றத்தில் சிங்கள உறுப்பினர்கள் பெரும்பான்மையினர். தமிழ் மக்களால் தெரிவு செய்யப்பட்ட பிரதிநிதிகளின் ஒன்றுபட்ட எதிர்ப்புக்கு மத்தியிலும் பாராளுமன்றம் சட்டங்களை நிறைவேற்ற முடியும். 
இவ்வாறு நிறைவேற்றப்படும் சட்டம் சகல இனத்தவர்களையும் கட்டுப்படுத்தும். அரச கருமமொழிச் சட்டம், பிரசாவுரிமைச் சட்டம் என்பன இதற்கு உதாரணங்கள். பிந்திய உதாரணமும் உண்டு. மொழிவாரித் தரப்படுத்தல்.
சிங்கள மக்களால் தெரிவு செய்யப்படும் பெரும்பான்மையான பிரதிநிதிகளின் கருத்து நடைமுறைக்கு வருகின்ற அதேவேளை தமிழ் மக்களால் தெரிவு செய்யப்படும் பெரும்பான்மையான பிரதிநிதிகளின் கருத்து நிராகரிக்கப்படுகின்றது. இது தான் இரு இனங்களுக்கிடையிலும் உரிமைகளின் சமத்துவமின்மை. 
இன்றைய அரசியலமைப்பின் கீழ் இதைத் தவிர்க்க முடியாது. நியாயமான அதிகாரப் பகிர்வின் மூலமே உரிமைகளின் சமத்துவத்தை ஏற்படுத்த முடியும். அப்போது தான் சமசந்தர்ப்பம் சாத்தியமாகும்.
பேச்சுக்கும் செயலுக்கும் தொடர்பு இருக்க வேண்டும். ஜே.வி.பியினர் சமசந்தர்ப்பம் பற்றிப் பேசிக்கொண்டு அதை உறுதிப்படுத்தக் கூடிய ஆட்சிமுறைக்குக் கடுமையான எதிர்ப்புத் தெரிவிக்கின்றனர். இப்படியான முரண்பாடு இவர்களிடம் நிரம்ப உண்டு.
சிறிசேன கூரே ‘ஜனாதிபதி பிரேமதாசவும் நானும்’ என்று ஒரு நூல் எழுதினார். சோமவன்ஸ அமரசிங்ஹவுக்கும் தனக்கும் இடையிலுள்ள உறவு பற்றியும் அதில் குறிப்பிட்டுள்ளார். சிறிசேன கூரேயின் மூத்த சகோதரர் நந்தசேன கூரேயின் மைத்துனர் சோமவன்ஸ அமரசிங்ஹ.
உறவுமுறை இங்கு முக்கியமானதல்ல. சிறிசேன கூரேயின் நூலிலுள்ள பின்வரும் பகுதிதான் முக்கியமானது.
“பாராளுமன்றத் தேர்தலுக்குப் பின் சோமவன்ஸ தொலைபேசியில் என்னுடன் தொடர்பு கொண்டு இவ்வாறு கூறினார். என் தனிப்பட்ட வாழ்த்துக்கள். கட்சியின் வாழ்த்துக்களல்ல. நாளை முதல் நாங்கள் உங்களை எதிர்க்கப் போகின்றோம்”.
தேர்தலின் போது ஜே.வி.பியினர் ஐக்கிய தேசியக் கட்சிக்கு ஆதரவாகச் செயற்பட்டார்கள் என்பதே இதன் அர்த்தம். ஐக்கிய தேசியக் கட்சியைக் கடுமையாக விமர்சித்துக் கொண்டே அதற்கு ஆதரவாகச் செயற்பட்டிருக் கின்றார்கள். 
1977 பொதுத் தேர்தலின் போதும் றோகன விஜேவீரவைச் சிறையிலிருந்து விடுவிப்பதென்ற உத்தரவாதத்தின் பேரில் ஐக்கிய தேசியக் கட்சிக்கு ஆதரவாக ஜே.வி.பியின் ஆளணியினர் செயற்பட்டார்கள் என்பது அரசியல் வட்டாரங்களில் இரகசியமல்ல.
