பாலியல் குற்றம் வழக்கு விசாரணை குற்றவாளிகளுக்கு சிறைத் தண்டனை


பாலியல் குற்றம்வழக்கொன்றில் எதிரிகள் இருவருக்கு எதிரான குற்றச்சாட்டுகள் நிரூபிக்கப்பட்டதை அடுத்து அவர்களுக்கு தலா 10 வருட கடூழியச் சிறைத் தண்டனையும் 10 ஆயிரம் ரூபா அபராதமும் 25 ஆயிரம் ரூபா நஷ்ட ஈடும் விதித்து தீர்ப்பளிக்கப்பட்டுள்ளது.
ஏறாவூரைச் சேர்ந்த மீரா சாரிபு மொகமட் றபீக், அதே இடத்தைச் சேர்ந்த நைனை முகமது பரீட் ஆகிய இருவருக்கும் எதிராக கற்பழிப்பு, கொள்ளை மற்றும் உடைமைகளுக்கு சேதம் விளைவித்தமை ஆகிய குற்றச்சாட்டுகளின் பேரில் தொடரப்பட்ட வழக்கு மட்டக்களப்பு மேல் நீதிமன்றத்தில் விசாரணைக்கு எடுத்துக்கொள்ளப்பட்டது.
வேலை வாய்ப்புக்காக குவைத் சென்று திரும்பிய பெண்ணொருவர் வீட்டில் முகமூடி அணிந்து துப்பாக்கி முனையில் பயமுறுத்தி உள்ளே புகுந்த குழுவினர் அப்பெண்ணை கற்பழித்ததாகவும் 23500 ரூபா பெறுமதியான நகைகளையும் கொள்ளையிட்டதாகவும் 45 ஆயிரம் ரூபா பெறுமதியான உடைமைகளை சேதப்படுத்தியதாகவும் மேற்படி இருவருக்கும் எதிராக வழக்கு தாக்கல் செய்யப்பட்டது. இந்தச் சம்பவம் 2003ஆம் ஆண்டு மார்ச் மாதம் 4ஆம் திகதி இடம்பெற்றுள்ளது.
இவ்வழக்கு விசாரணை மட்டக்களப்பு மேல் நீதிமன்ற நீதிபதி திருமதி கனகா சிவபாத சுந்தரம் முன்னிலையில் விசாரணைக்கு எடுத்துக்கொள்ளப்பட்டபோது 1ஆம் 2ஆம் எதிரிகளுக்கு எதிரான குற்றச்சாட்டுகளை நியாயமான சந்தேகத்துக்கு அப்பால் அரச தரப்பினர் நிரூபித்துள்ளதால் இருவருக்கும் தலா 10 வருட கடூழிய சிறைத்தண்டனையும் 10 ஆயிரம் ரூபா அபராதமும் 25 ஆயிரம் ரூபா நட்ட ஈடும் விதிப்பதாக அவர் தனது தீர்ப்பில் கூறினார். அபராதத்தொகையைச் செலுத்தத் தவறினால் ஆறு மாதச் சிறைத் தண்டனையும் , நஷ்ட ஈடு செலுத்தத் தவறினால் அதற்கு ஒரு வருடச் சிறைத்தண்டனையும் ஒரே காலத்தில் அனுபவிக்க வேண்டும் என்றும் அவரது தீர்ப்பில் கூறப்பட்டது.
இந்த வழக்கில் 1ஆம் எதிரியான மீராசாரிபு மொஹமட் றபீக் என்பவர் நீதிமன்றத்துக்கு ஆஜராகாத நிலையில் இவ்வழக்கு நடத்தப்பட்டது. எனவே இவருக்கு எதிராக பகிரங்க பிடியாணையும் நீதிமன்றத்தினால் பிறப்பிக்கப்பட்டது. அரச தரப்பில் சட்டத்தரணி திருமதி ஜே.டி.சில்வா வீரசூரிய ஆஜரானார்.

