நிவாரணம் வழங்காவிடின் தொடர் வேலை நிறுத்தம்: தனியார் பஸ் உரிமையாளர் சங்கம்


பஸ் கட்டணங்களை உயர்த்தி பொதுமக்களை மேலும் பொருளாதார நெருக்கடிக்குள் தள்ளி விட விரும்பவில்லை. எனவே டீசலின் விலையேற்றத்திற்கு ஏற்ப நிவாரணத்தை தனியார் பஸ்களுக்கு வழங்க அரசாங்கம் நடவடிக்கை எடுக்க வேண்டும். அவ்வாறு இல்லையென்றால் தனியார் போக்குவரத்து அமைச்சர் உடன் பதவி விலக வேண்டும் என்று தனியார் பஸ் உரிமையாளர் சங்கத்தின் தலைவர் கெமுனு விஜேரட்ன தெரிவித்தார்.
அதேபோன்று சட்ட விரோதமான முறையில் விநியோகிக்கப்பட்டுள்ள பாதை அனுமதிப்பத்திரங்கள் மற்றும் முறையான கால நேர அட்டவணை போன்ற பிரச்சினைகளுக்கு 24 ஆம் திகதிக்கு முன்னர் தீர்வு காணப்படாவிடின் 30 ஆம் திகதி மேல் மாகாணத்தில் தொடர் வேலை நிறுத்தப்போராட்டம் முன்னெடுக்கப்படும். தூர சேவை பஸ்களும் கொழும்பிற்குள் வராது என்றும் அவர் குறிப்பிட்டார். 
நாரஹேன்பிட்டியவில் அமைந்துள்ள பெண்கள் மேம்பாட்டு நிலையத்தில் நேற்று செவ்வாய்க்கிழமை நடைபெற்ற விசேட செய்தியாளர் மாநாட்டின் போதே கெமுனு விஜேரட்ன மேற்கண்டவாறு கூறினார். இங்கு அவர் தொடர்ந்தும் தெரிவிக்கையில், 
ஐ.ஓ.சி. நிறுவனம் 4 ரூபாவால் டீசலின் விலையை உயர்த்தியுள்ளது. இன்னும் ஓரிரு நாட்களில் ஏனைய நிறுவனங்களும் டீசலின் விலை அதிகரித்து விடும். எனவே மறுபடியும் தனியார் பஸ் உரிமையாளர்கள் நஷ்டத்தில் செயற்படும் நிலையே உருவாகும். இவ்விடயம் குறித்து அரசாங்கம் கவனம் செலுத்தி தனியார் பஸ்களுக்கு நிவாரணங்களை வழங்க நடவடிக்கை எடுக்க வேண்டும். 
குறிப்பாக தனியார் போக்குவரத்து அமைச்சர் தமக்குரிய கடமைகளை உரிய வகையில் செய்யாவிடின் பதவி விலக வேண்டும். சிறுவர்களுக்கு இனிப்புக் கொடுத்து ஏமாற்றுவதைப் போல் எம்மையும் ஏமாற்ற முயற்சிக்கக் கூடாது. அனைத்திலும் இலஞ்சம் தலை விரித்தாடுகிறது. நீதிமன்ற தீர்ப்புக்களை மதியாத அமைச்சரை தற்போதைய அரசிலேயே பார்க்கக் கூடியதாக உள்ளது. இந்நிலையில் சீனாவிலிருந்து பஸ்களை இறக்குமதி செய்யப் போவதாக கூறுகின்றனர். நுரைச்சோலை அனல் மின் நிலையத்திற்கு ஏற்பட்ட நிலையே இந்த பஸ்களுக்கும் ஏற்படப் போகின்றது எனக்கூறினார்.

