சினிமா படப்பிடிப்பில் பரபரப்பு:நடிகைகள் ஓவியா, தீபாஷா மோதல்


சென்னை மாதவரத்தில் நடந்த தமிழ்ப் படத்தின் படப்பிடிப்பில் இரண்டு நடிகைகள் கருத்து வேறுபாடு காரணமாக மோதிக்கொண்டனர். விமல் கதாநாயகனாக நடிக்கும் படம், ‘சில்லுன்னு ஒரு சந்திப்பு’ இதில் ஓவியா, ‘யுத்தம் செய்’ தீபாஷா கதாநாயகிகளாக நடிக்கின்றனர். 
நந்தகோபால் தயாரிக்கிறார். ரவிலல்லின் இயக்குகிறார். இப்படத்தின் படப்பிடிப்பு நேற்று முன்தினம் மாதவரத்தில் நடந்தது. ஓவியாவுக்கும் தீபாஷாவுக்கும் ஒரே கேரவனில் இடம் ஒதுக்கப்பட்டு இருந்தது. நேற்று முன்தினம் மாலை ஓவியா, வெளிநாட்டு தொலைக்காட்சிக்கு பேட்டி அளித்துக் கொண்டிருந்தார்.
அப்போது அருகில் இருந்த தீபாஷா, தனது தொலைபேசியில் பேசிக் கொண்டிருந்தார். அந்த சத்தம் ஓவியா பேட்டி கொடுக்க இடைஞ்சலாக இருந்ததால் தீபாஷாவை அமைதியாக இருக்கும்படி சொல்லியிருக்கிறார். இதனால் கோபடைந்த தீபாஷா படப்பிடிப்பு இடத்தை விட்டு வெளியேறி ஒரு ஆட்டோவில் சென்றுவிட்டதாக கூறப்படுகிறது.
ஓவியாவுக்கு படப்பிடிப்பு முடிந்ததால் அவர் தன் வீட்டுக்குச் சென்றுவிட்டார். கோபத்தில் படப்பிடிப்பு இடத்தை விட்டு வெளியேறி தீபாஷாவை தயாரிப்பு தரப்பில் சமாதானம் செய்து வரவழைத்து இருக்கின்றனர். ஓவியாவுடன் மோதல் ஏற்பட்டது குறித்து தீபாஷாவிடம் கேட்ட போது, ‘இச்சம்பவம் குறித்து மேற்கொண்டு நான் பேசு விரும்பவில்லை’ என்றார். ஓவியாவிடம் விசாரித்த போது ‘சில படங்களில் இரண்டு கதாநாயகிகளுடன் சேர்ந்து நடித்திருக்கிறேன். 
‘கலகலப்பு’ படப்பிடிப்பில் நடித்த போது நானும், அஞ்சலியும் நெருங்கிய தோழிகளாகி விட்டோம். ‘சில்லுன்னு ஒரு சந்திப்பு’ படப்பிடிப்பில் ஒரே கேரவனில் நானும், தீபாஷாவும் தங்கியிருந்தோம். தொலைக்காட்சி பேட்டிக்காக நான் பேசியபோது அவர் தொலைபேசியில் சத்தம் போட்டு பேசினார்.
பேட்டி கொடுத்து முடியும்வரை அமைதியாக இருக்கும்படி சொன்னதற்கு அவர் கோபித்துக் கொண்டார். இப்படத்தில் சில நாட்கள் நாங்கள் இணைந்து நடித்த போது எந்தப் பிரச்சினையும் ஏற்பட்டதில்லை. இப்போது நடந்த சம்பவத்துக்குப் பிறகும் தீபாஷா மீது எனக்கு வருத்தம் ஏற்படவில்லை. நான் அவரை தோழியாகத்தான் பார்க்கின்றேன்’ என்றார்.
தமிழ் படப்பிடிப்பில் இரண்டு நடிகைகள் கருத்து வேறுபாடு காரணமாக மோதிக்கொண்டது சினிமா வட்டாரத்தில் பரபரப்பு ஏற்படுத்தி உள்ளது.
