குழந்தை நட்சத்திரமாகஅறிமுகமானவர் nஜயசித்ரா


அஞ்சலி தேவியின் மகளாக குழந்தை நட்சத்திரமாக சினிமாவில் அறிமுகமான ஜெயசித்ரா, பின்னர் கதாநாயகியாக உயர்ந்து, 200 படங்களுக்கு மேல் நடித்தார்.
ஜெயசித்ராவின் சொந்த ஊர் ஆந்திர மாநிலம் காக்கிநாடா. ஆனால் ஜெயசித்ரா பிறந்து வளர்ந்தது எல்லாமே சென்னைதான். தந்தை மகேந்திரா இவர் கால்நடை டொக்டராகவும், சட்டத்தரணியாகவும் இருந்தார். தாயார் ஜெயஸ்ரீ ஜெயசித்ராவுக்கு பெற்றோர் வைத்த பெயர் லட்சுமி கிருஷ்ணவேணி ரோகினி பார்வதிதேவி என்பதாகும்!
ஜெயசித்ராவின் தாயாரும் நடிகைதான். அந்த காலகட்டத்தில் ஜெயஸ்ரீ பிரபல நடிகையாக விளங்கினார். அவர் 1954ம் ஆண்டு ‘ரோஜலு மாராயி’ (தெலுங்கு ‘காலம் மாறிப்போச்சு’) படத்தில் அறிமுகமானார். அதனைத் தொடர்ந்து அன்னதாத்தா, டைகர்ராமுலு உள்ளிட்ட பல தெலுங்கு படங்களில் நடித்தார்.
1955ம் ஆண்டு ‘மகாவீரபீமன்’ என்ற தமிழ்ப்படத்தில் அறிமுகமானார். அந்தப் படத்தில் திரெளபதியாக நடித்து ரசிகர்களை கவர்ந்தார். அதன் பின்னர் ‘தெய்வபலம்’, ‘சிவகாமி’ உட்பட பல படங்களில் நடித்து உள்ளார். மொத்தம் 40 படங்கள் வரை நடித்து இருக்கிறார்.
திருமணமாகி, குழந்தை பிறந்த பிறகு ஜெயஸ்ரீ திரைப்படத்தில் நடிப்பதை நிறுத்திக் கொண்டார். பின்னர் தனது குழந்தையான ஜெயசித்ராவை நன்றாக வளர்க்க வேண்டும், நிறையப் படிக்க வைக்க வேண்டும் என்பதில் ஆர்வமாக இருந்தார். இந்த நிலையில் 5வயது குழந்தையாக இருந்த போது ‘பக்தபோதனா’ என்ற தெலுங்கு படத்தில் நடிகை அஞ்சலி தேவிக்கு மகளாக ஜெயசித்ரா நடித்தார்.
ஜெயசித்ரா படிக்கும் போதே நாட்டியமும் கற்று வந்தார். பரதநாட்டியத்தை முழுமையாக கற்றுக் கொண்டபின், ஜெசித்ராவின் 11 வது வயதில் நாட்டிய அரங்கேற்றம் சென்னை வாணிமகாலில் நடந்தது. நடன அரங்கேற்றத்துக்கு சிவாஜி கணேசன் தலைமை தாங்கினார்.
முழுக்க முழுக்க படிப்பிலேயே ஆர்வம் காட்டி வந்த ஜெயசித்ராவிற்கு நடிகையாகும் வாய்ப்பு தேடி வந்தது. ஆனால் அவரோ சினிமாவில் நடிக்க சிறிதும் ஆர்வம் இல்லாமல் இருந்தார்.
இந்த நிலையில் 7ம் வகுப்பு படித்துக் கொண்டு இருந்த ஜெயசித்ராவை விட்டலாச்சாரியா தனது படத்தில் நடிக்க வைக்க நினைத்தார். 
ஒரு தெலுங்கு படத்திற்கு நாகேஸ்வரராவ் ஜோடியாக நடிக்க வைக்க ‘கெமரா டெஸ்ட்’ எடுத்தனர். ஆனால், உருவத்தில் குமரிப்பெண்ணாக இருந்தாலும், குரல் இன்னும் குழந்தைக் குரலாக இருக்கிறது என்று கூறி, ‘நீ இப்போது நாகேஸ்வரராவ் ஜோடியாக நடிக்க முடியாது. பிறகு வாய்ப்புத் தருகிறேன்’ என்று கூறிவிட்டார் விட்டலாச்சாரியார்.
திரைத்துறைக்கு வந்தது பற்றி ஜெயசித்ரா கூறியதாவது,
‘நான் சென்னை வித்யோதயா பள்ளியில் 11ம் வகுப்பு வரை படித்து உள்ளேன். எனது தாயார் என்னை படிக்கவைக்க வேண்டும் என்றுதான் ஆசைப்பட்டார். நான் வழுவூர்ராமையா பிள்ளை மகன் சாமராஜிடம் பரதநாட்டியமும், சின்னசத்தியம் மாஸ்டர், எம்.எஸ். சைவா ஆகியோரிடம் குச்சுப்புடி நடனமும் கற்றேன்.
இந்த நிலையில்தான் விட்டலாச்சாரியாவின் பீதலபாட்லு என்ற தெலுங்கு படத்தில் நடிக்க வாய்ப்பு வந்தது. ஆனால் எனக்கு அப்போது நடிக்க ஆர்வம் இல்லை. அந்த சமயத்தில் 7ம் வகுப்பு படித்துக் கொண்டு இருந்தேன். படத்தில் நடிப்பதற்காக கெமரா டெஸ்ட் எடுத்தனர். நான் பேசும்போது தொண்டை கீச், கீச் என்றதால், ‘இன்னும் குழந்தைத்தனம் போகவில்லை, பிறகு வாய்ப்பு தருகிறேன்’ என்றார் விட்டலாச்சாரியார்.
அதன் பின்னர் டைரக்டர் கே.எஸ். கோபாலகிருஷ்ணன், நான் பள்ளியில் படித்துக் கொண்டு இருந்த போது அழைத்துச் சென்று, இரண்டு வசனங்களை பேசச் சொன்னார். நானும் பேசினேன். நான் பேசியதை கேட்டு சந்தோஷப்பட்ட டைரக்டர், ‘தமிழ்நாட்டிற்கு ஒரு சிறந்த கதாநாயகி கிடைத்துவிட்டார்’ என்று படப்பிடிப்பில் இருந்து அனைவரையும் அழைத்து மகிழ்ச்சி பொங்க கூறினார்.’
