தி.மு.க உறவை முறிக்குமானால் உருவாகும் நெருக்கடியை சமாளிக்க காங்கிரஸ் தயாராகிறது

எந்த சூழ்நிலையிலும் தி.மு.க தங்களை விட்டுப் போய் விடாது என, தீவிரமாக காங்கிரஸ் நம்பிக்கை கொண்டிருந்தாலும் கூட ஒருவேளை உறவை முறித்து கொண்டால் அதை எப்படி சமாளிப்பது என்பதற்கான நடவடிக்கைகளில் காங்கிரஸ் தீவிரமாக உள்ளது. ஸ்பெக்ட்ரம் ஊழல் விவகாரத்தில் தாங்கள் முற்றிலும் வஞ்சிக்கப்பட்டதாக தி.மு.க கருதுகிறது.
குறிப்பாக தன் குடும்பத்தினரையாவது காப்பாற்றுவர் என பெரிதும் எதிபார்த்திருந்த கருணாநிதி தன் மகள் கனிமொழி கைது செய்யப்பட்டவுடன், காங்கரஸ் மீது பெரிதும் நம்பிக்கை இழந்து விட்டார். இந்த ஊழல் விவகாரத்தில் ஏதாவது ஒரு விதத்தில் மறைமுக உதவிகளையாவது, ஆட்சி பொறுப்பில் இருக்கும் காங்கிரஸ் செய்து தங்களுக்கு நேரும் பாதிப்பின் அளவையாவது குறைக்கும் என கடைசிவரை தி.மு.க நம்பிக் கொண்டிருந்தது. உயர் நீதிமன்றத்தை காரணம் காட்டி, கடைசியில் தங்களை கைவிட்டுவிட்டதால், காங்கிரஸ் மீது தி.மு.க கடும் கோபத்தில் உள்ளது.
தி.மு.க தோற்றால் முன்பை விட தீவிரமாக தங்களுக்கு கட்டுப்பட்டு நடக்கும் என காங்கிரஸ் நம்பியது. அதேபோல எவ்வளவு இடர்பாடுகள் இந்தாலுமே கூட, நம்பிக்கையான கூட்டணி கட்சியாக திகழ்கிறோம் என மக்கள் மத்தியிலும். தி.மு.க வினர் மத்தியிலும் ஒரு கருத்தை ஏற்படுத்தலாம் என்றும் காங்கிரஸ் நம்பியது. அந்த நம்பிக்கைகள் எதுவுமே வீண் போகவில்லை.
தேர்தல் தோல்விக்கு பிறகு தி.மு.க வின் நிலைமை படுதிண்டாட்டமாக உள்ளது. காங்கிரஸின் தயவின்றி அணுவளவும் அசைய முடியாத சூழ்நிலை ஏற்பட்டுள்ளதை காங்கிரஸ் உள்ளுக்குள் ரசிக்கவே செய்கிறது. இதைத்தான் எதிர்பார்த்தோம் என்ற ரீதியில் அந்த கட்சி உள்ளது. மிகவும் வருத்தமுடன் தன் மகளை பார்க்க வந்த கருணாநிதியை சந்தித்த குலாம்நம்பி ஆசாத் போன்றவர்கள், சோனியாவை சந்திக்க வாருங்கள் என்று கூட அழைத்து பார்த்ததாக கூறப்படுகிறது.
இருப்பினும் தி.மு.க வை ஒரு அளவுக்கு மேல் ஆட்டிப்படைக்க முடியாது என்ற நிலை வந்தால் அப்போது என்ன செய்வது என்ற கேள்விக்கு பல வகைகளிலும் முன்னேற்பாடுகளை செய்திட காங்கிரஸ் தீவிரமாக முயன்று வருகின்றது.
மகாராஷ்டிராவில் சரத் பவாருடனும் சுமுகமான சூழல் காங்கிரஸ¤க்கு இல்லை. சந்திரபாபு நாயுடுவும், சரத் பவாரும் சமீபத்தில் சந்தித்து பேசியதை காங்கிரஸ் சாதாரணமாக எடுத்துக்கொள்ள தயார் இல்லை. இச்சூழ்நிலையில் சமாஜ்வாடி கட்சியின் 22 இடங்கள் மற்றும் பகுஜன் சமாஜ் கட்சியின் 21 இடங்களை காங்கிரஸ் எப்போதுமே ஒதுக்கீடு செய்து வைத்துள்ளது. இதை பயன்படுத்துவதா, வேண்டாமா என்ற குழப்பமும் காங்கிரஸ¤க்கு உள்ளது. காரணம் உ.பி. மாநில அரசியல் தான் ராகுலின் எதிர்காலத்தை நிர்ணயிக்கும் என அந்த கட்சி நம்புகிறது.
ராகுல் தலைமையேற்று நடத்திய பல தேர்தல்களும் தோல்வியில் முடிந்துவிட்டதையடுத்து, அவரது கடைசி நம்பிக்கை உ.பி. மட்டுமே. அங்கு அடுத்தாண்டு நடக்கும் சட்டசபைத் தேர்தல் ராகுலின் எதிர்காலத்தை நிர்ணயிக்க போகிறது. பிரதமர் பதவியில் இருந்து மன்மோகன் சிங்கை அகற்றிவிட்டு, ராகுலை அமர்த்த வேண்டுமென்று காங்கிரஸ¤க்குள் ஒரு குறிப்பிட்ட பிரிவினர் தீவிரமாக களமிறங்கியுள்ளனர்.
ஜெயலலிதா முதல்வராக பதவியேற்கும் விழாவில் உண்மையில் காங்சிரஸ் அந்த நிகழ்ச்சியில் கலந்துகொள்ளவே திட்டமிடப்பட்டிருந்தது. டில்லி மேலிடத்தில் இந்த முடிவு எடுக்கப்பட்டது.
ஆனால், நரேந்திர மோடி வருகிறார் என்ற தகவல் கிடைத்ததும் மேலிடம் தடுத்து விட்டது. காங்கிரஸ் தலைவர் சோனியாவே ஜெயலலிதாவை தொடர்பு கொண்டு வாழ்த்துக்களை தெரிவித்தார் என்பதும் குறிப்பிடத்தக்கது.
