சர்வதேச வெள்ளைப் பிரம்பு தினத்தை முன்னிட்டு மட்டக்களப்பில் ஊர்வலம்


சர்வதேச வெள்ளைப் பிரம்பு தினத்தை முன்னிட்டு மட்டக்களப்பு தரிசனம் விழிப்புலனற்றோர் பாடசாலையின் ஏற்பாட்டில் விஷேட ஊர்வலமொன்று இன்று திங்கட்கிழமை காலை மட்டக்களப்பு நகரில் இடம்பெற்றது.
மட்டு-திருமலை பிரதான வீதியில் அமைந்துள்ள மட்டக்களப்பு தூய காணிக்கை மாதா ஆலயத்திலிருந்து ஆரம்பமான இந்த ஊர்வலம் மட்டக்களப்பு ஆசிரியர் பயிற்சி கலாசாலையில் நிறைவு பெற்றது.
இந்த ஊர்வலத்தில் விஷேட தேவையுள்ள மாணவர்கள், பாடசாலை மாணவர்கள் மற்றும் பொது மக்கள் என பலரும் வெள்ளைப் பிரம்பு தினத்தின் முக்கியத்துவத்தை வலியுறுத்திய பதாதைகளுடன் பயணித்தனர்.
மேலும் ஊர்வலத்தைத் தொடர்ந்து மட்டக்களப்பு ஆசிரியர் பயிற்சி கலாசாலை, சுவாமி விபுலானந்தர் மண்டபத்தில் தரிசனம் விழிப்புலனற்றோர் பாடசாலை மாணவர்களின் திறமைகளை வெளிக்கொணரும் வகையில் பேச்சு, பாடல், கதை மற்றும் நாடகம் போன்ற பல்வேறு நிகழ்வுகள் இடம்பெற்றது.
தரிசனம் விழிப்புலனற்றோர் பாடசாலை அதிபர் அ. ரவீந்திரன் தலைமையில் நடைபெற்ற இந்நிகழ்வில் கிழக்கு மாகாண சமூக சேவைத் திணைக்களத்தின் மாகாணப் பணிப்பாளர் மணிவண்ணன், மட்டக்களப்பு மாவட்ட மேலதிக அரசாங்க அதிபர் என்.கே. விமலநாதன், மண்முனை வடக்கு பிரதேச செயலாளர் கிரிதரன், ஏறாவூர்ப் பற்று பிரதேச செயலாளர் உதயசிறிதர், மட்டக்களப்பு முஸ்லிம் வர்த்தகர்களின் நலன்புரி அமைப்பின் தலைவர் கலீல் ஹாஜியார் மற்றும் ஊடகவியாலாளர் ரீ.எல். ஜவ்பர்கான் உட்பட பல பிரமுகர்கள் கலந்துகொண்டனர்.








