சப்ரகமுவ மாகாண சபையை மீண்டும்ஐக்கிய மக்கள் சுதந்திர முன்னணி கைப்பற்றும்

எம்.எம்.எம். அம்ஜாத்
பேருவளை விசேட நிருபர்
சிங்கள, தமிழ், முஸ்லிம் மக்களின் வாக்குப் பலத்துடன் சப்ரகமுவ மாகாண சபையை மீண்டும் ஆளும் ஐக்கிய மக்கள் சுதந்திர முன்னணி நிச்சயம் கைப்பற்றும் என மேல் மாகாண சபை உறுப்பினரும் களுத்துறை மாவட்ட ஸ்ரீல.சு.கட்சி அமைப்பாளருமான எம்.எம்.எம். அம்ஜாத் கூறினார்.
ஜனாதிபதி மஹிந்த ராஜபக்ஷ அவர்களின் தலைமையிலான இன்றைய அரசாங்கம் மக்களின் உயர்வு கருதி மேற்கொள்ளும் பாரிய அளவிலான அபிவிருத்திப் பணிகள் திருப்திகரமாகவுள்ளன. அவை மக்களின் மனங்களை வென்றெடுத்துள்ளன எனவும் அவர் கூறினார்.
இரத்தினபுரி மாவட்டத்தில் உள்ள இரக்வானையில் நடைபெற்ற ஸ்ரீல.சு.கட்சி புனரமைப்பு நிகழ்வில் கலந்து கொண்டு உரையாற்றும் போது அவர் இவ்வாறு கூறினார்.
தொடர்ந்தும் அவர் பேசும் போது மாகாண சபைத் தேர்தலில் ஆளும் ஐ.ம.சு. முன்னணி எல்லா மாகாண சபைகளையும் மீண்டும் வரலாறு காணாத வாக்குப் பலத்தின் மூலம் கைப்பற்றும் என்பதில் சிறிதும் சந்தேகமில்லை.
ஸ்ரீல.சு.கட்சி ஆட்சிக் காலத்திலேயே சப்ரகமுவ மாகாணம் துரிதமாக முன்னேற்றம் கண்டது. ஸ்ரீல.சு.கட்சி என்றும் மக்களுக்கு சேவை செய்யும் கட்சியாகும். மக்களின் பிரச்சினைகளை அபிலாசைகளை நன்கு அறிந்து கொண்ட இக் கட்சி இன்று பாரிய வளர்ச்சியைக் கண்டுள்ளது. மக்கள் இக்கட்சி மீது வைத்துள்ள நம்பிக்கை என்றும் வீண் போகாது.
சப்ரகமுவ மாகாண மக்கள் இந்த அரசினதும், ஜனாதிபதியினதும் சேவைகளை தொடர்ந்து பெற்றுக் கொள்ள மாகாண சபைத் தேர்தலில் ஆளும் ஐ.ம.சு. முன்னணியை அமோக வாக்குகளினால் மீண்டும் தெரிவு செய்ய வேண்டும். இன்றைய அரசாங்கம் மக்களின் தேவைகளை நிறைவேற்றுவதில் விசேட கவனம் செலுத்தியுள்ளது. 
வீதி புனரமைப்பு, பாலம் அமைத்தல், மின்சார, குடிநீர் வசதி, போக்குவரத்து, வீடமைப்பு, கல்விச் சேவை, சுகாதார வசதி உட்பட பல்வேறு துறைகளில் பாரிய அளவிலான வேலைத்திட்டங்களை மேற்கொண்டுள்ளன.
மக்களின் எதிர்கால விமோசனம் கருதி அரசாங்கம் மேற்கொண்டுள்ள பாரிய அளவிலான அபிவிருத்தி வேலைத்திட்டங்களை தொடர மாகாண சபைகளின் நிர்வாகத்தை ஆளும் தரப்பிடம் ஒப்படைக்க வேண்டும் என்றார்.
