2ஜி: சிதம்பரத்தை விசாரிக்கசி.பி.ஐ. மத்திய அரசு எதிர்ப்பு


புதுடில்லி,
2 ஜி அலைக்கற்றை ஒதுக்கீட்டு ஊழல் புகார் தொடர்பாக உள்துறை அமைச்சர் ப. சிதம்பரத்திடம், விசாரிக்க வேண்டும் என்கிற கோரிக்கையை சிபிஐயும் மத்திய அரசும் உச்ச நீதிமன்றத்தில் செவ்வாய்க்கிழமை எதிர்த்தன. சிதம்பரத்தை விசாரிக்கவேண்டும் என்கிற கோரிக்கைகளை ஏற்பதற்கு உச்ச நீதிமன்றத்துக்கு அதிகாரம் இல்லை என்று சிபிஐ தரப்பில் தெரிவிக்கப்பட்டது.
2 மணி நேர விசாரணைக்குப் பிறகு வழக்கை புதன்கிழமைக்கு உச்ச நீதிமன்ற நீதிபதிகள் ஒத்திவைத்தன. தொலைத் தொடர்புத்துறை அமைச்சராக ஆ. ராசா இருந்த காலத்தில் நடந்த 2 ஜி ஊழலில் அப்போது நிதி அமைச்சராக இருந்த ப. சிதம்பரத்துக்கும் தொடர்பு இருக்கிறது. எனவே அவரையும் இந்த வழக்கில் எதிரியாகச் சேர்த்து விசாரிக்க வேண்டும் என்று ஜனதா கட்சித் தலைவர் சுப்பிரமணியன் சுவாமி மனு தாக்கல் செய்திருந்தார். அந்த மனு செவ்வாய்க்கிழமை விசாரணைக்கு வந்தது. அப்போது சுவாமி தரப்பு கோரிக்கையை சிபிஐ எதிர்த்தது.
இந்த வழக்கில் மேலும் விசாரணை நடத்தலாமா அல்லது புதிதாக எதிரிகளை சேர்க்கலாமா என்பது பற்றியெல்லாம் சிபிஐ சிறப்பு நீதிமன்றம் தான் முடிவு செய்யும் என நீதிபதிகள் ஜி.எஸ். சிங்வி, ஏ.கே. கங்குலி ஆகியோர் இடம்பெற்ற பெஞ்ச்சிடம் சிபிஐ தரப்பு மூத்த வழக்கறிஞர் வேணுகோபால் கூறினார்.
ஆ. ராசா பதவி காலத்தில் நடந்த பல்லாயிரம் கோடி ரூபாய் 2 ஜி அலைக்கற்றை ஒதுக்கீட்டு ஊழல் தொடர்பான விசாரணை முடிந்துவிட்டது. எனவே சுவாமி கோரிக்கையை ஏற்க முடியாது. இதேபோன்றதொரு மனுவை சிபிஐ சிறப்பு நீதிமன்றத்திலும் சுவாமி தாக்கல் செய்துள்ளார். இந்த விடயத்தில் சிபிஐ சிறப்பு நீதிமன்றம் தான் முடிவு எடுக்கக்கூடிய அதிகாரம் கொண்டது. உச்ச நீதிமன்றம் தலையிட முடியாது.
இந்த வழக்கில் குற்றச்சாட்டு பதிவு செய்வதை விசாரணை நீதிமன்றமே முடிவு செய்யும் என்று வழக்குரைஞர் வேணுகோபால் தெரிவித்தார். மத்திய அரசு தரப்பில் ஆஜரான வழக்குரைஞர் பி.பி. ராவும் சுவாமி கோரிக்கையை ஆட்சேபித்தார்.
சிபிஐ தரப்பு வாதத்தை சுவாமி ஆட்சேபித்தார். சுவாமி கோரிக்கையை நிராகரிக்கும்படி சிபிஐ தரப்பில் வலியுறுத்தப்பட்டது.
அதை ஏற்க நீதிபதிகள் மறுத்தனர். சுவாமி வாதிடுவதை தடுக்க முடியாது என்று குறிப்பிட்டனர்.
