மாற்றுத்திறனாளிகளின் நலன் பேணுவதில் இலங்கையில் காத்திரமான நடவடிக்கைகள்

எம். எம். ஹபீபுன் நஜ்ஜாஸ்
(ஆசிரிய பயிலுனர்)
இவ்வுலகில் பிறந்து விட்ட ஒவ்வொருவருக்கும் ஒரே அளவானதும் ஒரே மாதிரி யானதுமான வாழ்க்கை அமைத்து விடுவதில்லை. மனித வாழ்வானது விரும்பியோ விரும்பாமலோ ஏற்றத்தாழ்வுகளைக் கொண்டதாகவே அமைந்துள்ளது. உலகின் சமகால சனத் தொகை விகிதத்தில் மிக மிகக் குறைந்த சதவீதத்திலான மக்களே மிகப் பெரும் சுகபோகத்துடன் ஆடம்பரமான வாழ்க்கையை அனுபவித்துக் கொண்டிருக்கின்றனர்.
மக்கள் தொகையில் ஒரு பகுதியினர் தமது சொந்தத் தேவைகளான அன்றாட சுகாதாரக் கடமைகளைக் கூட செய்து கொள்ள முடியாதவாறு கைகளை இழந்தவர்களாக கால்கள் ஊனமுற்று நடக்க முடியாதவர்களாக பார்வையைப் பறிகொடுத்தவர்களாக கேட்கும் சக்தியைத் தொலைத்தவர்களாக சிந்திக்கும் ஆற்றல் சிறிதும் இல் லாதவர்களாக உள்ளனர்.
ஆரம்பத்தில் &quot;அங்கவீனர்கள்&quot; என்ற அடைமொழியைக் கொண்டு அழைக்கப்பட்ட இவர்கள் பின்னர் &quot;வலது குறைந்தவர்கள்&quot; என அழைக்கப்பட்டு இப்போது &quot;விசேட தேவையுடையவர்கள்&quot; என்றும் மாற்றுத் திறன் கொண்டவர்கள் என்றும் அழைக்கப்பட்டு வருகின்றனர். இயற்கையான உடலமைப்பில் ஒரு அங்கக் குறைவு அல்லது அங்கப்பழுது இருப்பினும் கூட அது ஈடு செய்ய முடியாத இழப்புத்தான். அதன் காரணமாக குறித்த நபர் குறித்த உறுப்பினால் நிறைவேற்ற வேண்டிய கருமத்தை நிறைவேற்ற முடியாமல் திண்டாடுகின்ற போது அதற்கான உதவி தேவையுடையவராக அவர் ஆகிவிடுகின்றார்.
பொதுவாக தேவை என்பது அவ்வப்போது அல்லது எப்போதாவது ஏற்படுவதாகும். ஆயினும் இவ்வா றானவர்கள் தொடர்ச்சியான உதவி தேவைப்படுபவராக இருப்பதால் விசேட தேவையுடையோர் என்ற வட்டத்துக்குள் அடக்கப்படுகின்றனர்.
விசேட தேவை இரண்டு வகைப்பட்டதாகும்.
1. அங்கவீனர்களுக்கான விசேட தேவை
இவ்வாறானவர்கள் சிந்தனைத் தெளிவும் உடல் ஆரோக்கியமும் உள ரீதியான வலிமையும் உடைய வர்களாக இருக்குமிடத்து குறைபா டுடைய உறுப்பு அல்லது உறுப்புக்கள் இன்றியே இயங்குவதற்கான மாற்று வழிகளே இவர்களின் தேவை. அவ்வாறு மாற்று வழிகள் வழங் கப்படுமிடத்து சில சமயங்களில் இவர்கள் சாதாரண மனிதர்களைப் பார்க்கவும் அதீத செயற்பாடுடை யவர்களாக இருப்பதைக் காண்கிறோம். இதனாலேயே இவர்கள் மாற்றுத் திறனாளிகள் என்ற அடைமொழியில் அழைக்கப்படுகின்றனர்.
2. மூளை வளர்ச்சி பாதிக்கப்பட் டோருக்கான விசேட தேவை பிறப் பின் போது அல்லது குழந்தைப் பருவத்தில் ஏற்படும் சடுதியான உடலியல் மாற்றத்தின் விளைவாக பல பிள்ளைகளின் மூளை வளர்ச்சி பாதிக்கப்படுவதுண்டு. இதனால் அவர்களின் சராசரி வளர்ச்சி வீதம் வயதுக்கேற்ப அமைந்தாலும் சிந்திக்கும் ஆற்றல் முழுமையாகவோ அல்லது பகுதியளவோ பாதிக்கப்படுகின்றது. அதனால் உணவை எடுத்து வாயில் வைக்கத் தெரியாதவர்களாகவும் உடுக்கத் தெரியாதவர்களாகவும் இருப்பர். உரிய இடத்தில்தான் மலசலம் கழிக்க வேண்டும் என்பது கூட இவர்களுக்குத் தெரியாமல் இருக்கும். இவ்வாறானவர்களின் அன்றாடத் தேவைகளை இனங்கண்டு பூர்த்தி செய்ய நிரந்தர உதவியாளர் ஒருவர் உடனிருப்பது இன்றியமையா ததாகும். இதுவே இவர்களின் விசேட தேவையாகும்.
இவர்களால் எந்தக் கருமத்தையும் சுயமாக மேற்கொள்ள முடிவதில்லை. இதனால் இவர்களை மாற்றுத் திறனாளிகள் என்ற வரையறைக்குள் அடக்க முடியாது. என்றாலும் இவ்விரு பிரிவினரையும் இணைத்து மாற்றுத் திறனாளிகள் என்ற பொதுப் பெயரிலேயே இப்போது அழைக்கப்படுகின்றனர்.
தற்போது 18 மாவட்டங்களில் மேற்கொள்ளப்பட்ட கணிப்பீட் டின் பிரகாரம் இலங்கையில் 274711 அங்கவீனர்கள் இருப்பதா கத் தெரிய வந்துள்ளது. எனினும் இதனை விட அதிகமானோர் உள்ளனர் எனவும் நம்பப்படுகி ன்றது.
(தொடரும்)

இவர்களின் உடல் நலக் கோலங்களாலும் நடத்தைக் கோலங்களாலும் சமூக மட்டத்தில் இவர்கள் ஒதுக்கி வைக்கப்படுகின்றனர். அதைவிடவும் நெருங்கிய குடும்ப உறவினர்களும் கூட இவர்களை மாற்றாந்தாய் மனப்பான்மையோடு நோக்குவதுண்டு. இது முற்றிலும் தவறான அணுகுமுறையாகும். இவர்களது மனோநிலை பாதிக்கப்படாதவாறு இவர்களைக் கவனிக்கின்ற பொறுப்பை பெற்றார் உட்பட குடும்பத்தினர் கச்சிதமாக மேற்கொள்ள வேண்டும். சிறுவர்களாக இருக்கும் போது சிறப்பாக பேணப்படுகின்ற இவர்கள் காலம் செல்லச் செல்ல ஏனோ தானோ என்ற நிலையில் கவனிக்கப்படுகின்றனர். அல்லது புறக்கணிக்கப்படுகின்றனர். இந்நிலை மாற்றப்பட வேண்டும். கனிவோடும் கருணையோடும் காருண்ய மனப்பான்மையோடும் இவர்கள் நோக்கப்படுவது கட்டாயத் தேவையாகும்.
இதனால்தான் இவர்களை கவனிக்கவும் கல்வி புகட்டவும் அரசு பல்வேறு திட்டங்களை செயற்படுத்தி வருகின்றது. அதில் முக்கியமானதாகவும் முதன்மையானதாகவும் விசேட கல்வியைக் குறிப்பிடலாம். அரசு தனது கல்வித் திட்டத்தில் விசேட கல்விக்கான பாடவிதானத்தை உருவாக்கி அதன் மூலம் விசேட தேவையுடைய மாணவர்களை பயிற்றுவிக்கத் தேவையான அறிவையும் பயிற்சியையும் வழங்கும் பொருட்டு தேசிய கல்விக் கல்லூரிகளில் இதற்கென தனியானதொரு கற்கை நெறி செயற்படுத்தப்பட்டு வருகின்றது. இப்பயிற்சி நெறிக்கு சேர்த்துக் கொள்ளப்பட்ட ஆசிரிய மாணவர்கள் இத்துறையில் விசேடமாக பயிற்றுவிக்கப்பட்டு பாடசாலைகளில் நியமிக்கப்படுகின்றனர். இதனால் ஒவ்வொரு பாடசாலையிலும் இனங்காணப்பட்டுள்ள விசேட தேவையுடைய மாணவர்களின் நலன் கருதி விசேட கல்வி அலகொன்றை பிரத்தியேகமாக உருவாக்கும் முயற்சிகள் முடுக்கிவிடப்பட்டுள்ளன.
அரச பாடசாலைகளில் மட்டும் இதுவரை 1222 விசேட கல்வியில் பயிற்சி பெற்ற ஆசிரியர்கள் நியமிக்கப்பட்டுள்ளனர். இன்னும் 3 தொகுதியினர் பயிற்சி பெற்று வருகின்றனர். இது தவிர சில தொண்டு நிறுவனங்களும் தனியார் அமைப்புக்களும் கூட ஆங்காங்கே விசேட பாடசாலைகளையும் பராமரிப்பு நிலையங்களையும் நடத்தி வருகின்றன. தற்போது நாடெங்கிலும் மாணவ மட்டத்தைச் சேர்ந்த சுமார் 52,000 விசேட தேவையுடைய மாணவர்கள் சுமார் 511 நிலையங்களில் விசேட கல்வியைப் பெற்று வருவதாக கல்வி அமைச்சின் குறிப்பொன்று கூறுகின்றது.
தமது குடும்ப கெளரவம் பாதிக்கப்படும் என்ற வரட்டு கொள்கையால் சில வசதி படைத்த மாணவர்கள் இரகசியமாகப் பராமரிக்கப்படுவதோடு பின்தங்கிய கிராமங்கள் மற்றும் குடும்பங்களிலுள்ள விசேட தேவைக்குரிய பிள்ளைகள் கவனிப்பாரற்றவர்களாக வீதிகளில் அலைவது நாம் அறியாததல்ல. எனவே தேவையுடைய அனைத்து மாணவர்களுக்கும் விசேட கல்வி வழங்குவதன் முக்கியத்துவம் பற்றிய விழிப்பூட்டலை வழங்குவது சமூக ஆர்வலர்களின் பொறுப்பாகும்.
மாணவப் பருவத்தைத் தாண்டிய பல்லாயிரக் கணக்கான விசேட தேவையுடைய முதியவர்கள் சமூகத்தில் காணப்படுகின்றனர். இவர்களில் ஒரு தொகையினர் தத்தமது குடும்பத்தினரால் பராமரிக்கப்பட்டு வருவது மனதுக்கு ஆறுதலளித்தாலும் இன்னுமொரு தொகைப் பிரிவினர் நாதியற்று அலங்கோலமாக வீதிகளில் பிச்சைக்காக அலைவது வேதனை தரும் விடயமாக உள்ளது.
விசேட தேவையுடைய சிறுவர்களுக்கு இருப்பது போன்று வளர்ந்தவர்களுக்காகவும் பராமரிப்பு நிலையங்கள் மிகக் குறைவாக இருப்பதும் இதற்கொரு காரணமாகக் கொள்ளலாம். இது ஒரு புறமிருக்க இவ்வாறானவர்களை மூலதனமாக்கி இவர்களைப் பிச்சை எடுக்க வைத்த அல்லது இவர்களைக் கொண்டு பிச்சை எடுத்து அதன் மூலமாக வயிறு கழுவும் கைங்கரியமும் சாதாரணமாக நடைபெறத்தான் செய்கின்றது. தாங்களும் சராசரி மனிதர்களைப் போல் மகிழ்ச்சியை அனுபவிக்க முடியவில்லையே என்று உளரீதியாக பாதிக்கப்பட்டு நொந்து போனவர்களுக்கு இவ்வாறான செயற்பாடுகளானது வெந்த புண்ணில் வேல் பாய்ச்சும் முயற்சியாகும்.
இவ்வாறான செயற்பாடுகள் தவிர்க்கப்படுதல் அவசியமாகும். விசேட தேவையுடையவர்களை கருணையோடும் காருண்ய உள்ளத்தோடும் நோக்குகின்ற நிலைமை உருவாக வேண்டும். நன்மை, தீமை, பாவம், புண்ணியம், சுவர்க்கம், நரகம் என சிந்திக்கின்ற எவரும் தமது முயற்சியில் வெற்றி பெற இவ்வகையான விசேட தேவையுடையவர்களுக்கு உதவுவதையும் உணர்வுபூர்வமாக நோக்குவதையும் தமது வாழ்வின் இலக்காகக் கொள்ள வேண்டும். ஏழைகளின் சிரிப்பில் இறைவனைக் காணலாம் என்று கூறுவர். ஏழைகள் முயற்சித்தால் உழைத்து அல்லது ஏதாவதொரு வகையில் செல்வந்தர்களாகி சுகத்தை அனுபவிக்கலாம். ஆனால் இவர்களோ எந்தவகையிலும் சுகமனுபவிக்க முடியாத அப்பாவிகளாவர். ஏழைகளை விடவும் விசேட தேவையுடையோருக்கு உதவுவதன் மூலம் நேரடியாக இறைவனை அடைந்து கொள்ள முடியும் என்பதை எவரும் ஏற்றுக்கொள்வர் என்பதில் ஐயமில்லை.
இலங்கை அரசும் மாற்றுத்திறனாளிகள், விசேட தேவையுடையவர்கள் விடயத்தில் அக்கறையோடு செயற்பட்டு வருவதை நாம் அவதானிக்கலாம். சமூக சேவைகள் அமைச்சில் மாற்றுத் திறனாளிகள் மற்றும் விசேட தேவையுடையவர்களுக்காக விசேட செயலகம் ஒன்று இயங்கி வருவது குறிப்பிடத்தக்கது. இதன் மூலம் விசேட தேவையுடையவர்களுக்கு அரசு பல்வேறு உதவிகளைச் செய்து வருகின்றது. இது பற்றி பின்தங்கிய கிராமங்களிலுள்ள மாற்றுத் திறனாளிகளின் குடும்பத்தினர் தெரிந்து கொள்ளாதிருப்பதால் அவ்வாறான உதவிகளைப் பெறத் தவறிவிடுகின்றனர்.
தற்போது நாடு முழுவதிலுமுள்ள 11216 மாற்றுத் திறனாளிகளின் குடும்பத்திற்கு மாதாந்தம் ரூபா 3,000 வீதம் வழங்கப்பட்டு வருகின்றது. இந்த எண்ணிக்கையை இனிவருங்காலங்களில் 16500 ஆக அதிகரிக்க அரசு திட்டமிட்டுள்ளது. எனவே இதுவரை அரசிடமிருந்து உதவி பெறாத மாற்றுத் திறனாளிகளின் குடும்பத்தினர் இருப்பின் தமது பிரதேச செயலகத்திலுள்ள சமூக சேவைப் பிரிவினூடாக விண்ணப்பித்து தேவையான ஆவணங்களை சமர்ப்பித்து அந்த உதவிகளைப் பெற்றுக்கொள்ள முடியும். இதுதவிர மாற்றுத் திறனாளிகள் என அடையாளங் காணப்பட்டவர்களுக்கான மருந்துகளை அரச ஒசுசல ஊடாகவும் பெற்றுக்கொள்ளும் வசதியினையும் அரசு ஏற்படுத்தியுள்ளது. இதே போல இவர்களுக்கு தொழிற் பயிற்சி வழங்குவதற்காக நாட்டின் பல்வேறு பகுதிகளில் தொழில் முறைப் பயிற்சி நிலையங்கள் அமைக்கப்பட்டு பயிற்சிகள் வழங்கப்படுகின்றன. பயிற்சி முடிந்து வெளியேறுபவர்களுக்கு மாதாந்தம் 1000 ரூபா வழங்கப்படுகின்றது. எதிர்காலத்தில் இது 1500 ரூபாவாக அதிகரிக்கப்படவுள்ளதென சமூக சேவைகள் திணைக்களத்தின் பணிப்பாளர் ஹேமச்சந்திர ஹேவகே தெரிவித்துள்ளார்.
மேலும் இவர்களுக்கு 1000 வீடுகள் அமைத்துக் கொடுக்கும் திட்டத்தின் அடிப்படையில் இதுவரை 600 வீடுகள் கட்டி முடிக்கப்பட்டுள்ளதோடு அடுத்த வருடத்தில் இந்த எண்ணிக்கையும் அதிகரிக்கப்பட உள்ளது. அது மட்டுமன்றி மாற்றுத் திறனாளிகள் வீடமைப்பதற்காக இவர்களுக்கு 250000 ரூபா உதவித் தொகையும் வழங்கப்படுகின்றது.
மாற்றுத் திறனாளிகளுக்கு நன்மை ஏற்படுத்தும் வகையில் புதிய சட்ட மூலங்கள் விரைவில் நாடாளுமன்றத்தில் முன்வைக்கப்படவுள்ளதாக சமூக சேவைகள் அமைச்சின் மாற்றுத் திறனாளிகளுக்கான தேசிய செயலகத்தின் பணிப்பாளர் எம்.டி.சி. ஜயமால அண்மையில் தெரிவித்ததாக பத்திரிகைக் குறிப்பொன்று தெரிவிக்கின்றது. இதன்படி அங்கவீனர் தொடர்பான ஐ.நா. சாசனத்தை இலங்கை ஏற்றுள்ளதோடு அங்கவீனமுற்ற நபர்களின் உரிமைகளைப் பாதுகாக்கும் வகையிலான சட்டமூலம் திருத்தங்களுடன் தயாரிக்கப்பட்டு நீதி அமைச்சின் அனுமதிக்காக முன்வைக்கப்பட்டுள்ளது. இதற்கு அங்கீகாரம் கிடைத்ததும் அனுமதிக்காக பாராளுமன்றத்தில் சமர்ப்பிக்கப்பட்டு சட்டமாக்கப்பட்டு அமுல்படுத்தப்படும் என சமூக சேவைகள் அமைச்சர் பீலிக்ஸ் பெரேரா தெரிவித்துள்ளார்.
அரசின் சலுகைகளைப் பயன்படுத்திக் கொள்ளத் தெரியாத மாற்றுத் திறனாளிகள் குடும்பத்திற்கு இவை தொடர்பான அறிவூட்டல்களை வழங்குவதும் அவர்களுக்குச் செய்யும் பாரிய உதவியாகும்.

