இலங்கையில் கண்ணகி வழிபாடு


தாய்த்தெய்வ வழிபாட்டு முறை பண்டு தொட்டு இருந்து வந்திருக்கிறது. இதனாலேதான் பெண் தெய்வங்களும் அவற்றின் வழிபாட்டு முறைகளும் மிகக் கூடுதலான இடத்தினை அம்மக்களிடையே பெற்றுக்கொண்டுள்ளன. 
மரபு வழியாகவே பெண்ணைத் தெய்வமாகவும் தெய்வத்தைப் பெண்ணாகவும் கொண்டு வணங்கும் முறை திராவிடரிடையே வேரூன்றி பரவுவதற்கும் தாய்த்தெய்வ வழிபாட்டு முறையே காரணமாய் இருந்திருக்க வேண்டும். திராவிடப் பண்பாடும் ஆரியப் பண்பாடும் கலந்தும் உருவான இந்து சமயத்திலே தாய்த்தெய்வ வழிபாடு அல்லது சக்தி வழிபாடு சிறப்பிடம் பெறுகிறது. 
சக்தியின் அம்சமாகவே ஏனைய பெண் தெய்வங்கள் யாவும் சக்தியின் அவதாரமாகவே கற்பனை செய்யப்பட்டிருக்கின்றன. இந்நிலையிலேதான் கற்புக்கடம்பூண்ட போற்புடைத் தெய்வமாம் கண்ணகிக்கும் வழிபாடு தோன்றியிருக்க வேண்டும்.
கண்ணகி கதை பற்றி நாம் அறிவித்துக் கொள்ள மிக முக்கியமானதும் மிகப்பழைமை பொருந்தியதுமான ஆதாரம் சிலப்பதிகாரமே. இளங்கோவடிகள் கண்ணகி வரலாற்றுக்குக் காவிய வடிவம் கொடுப்பதற்கு முன்பே பண்டைக்கால மக்களிடையே இக்கண்ணகி கதை மரபுகள் வழங்கி வந்துள்ளன என்பதற்குச் சான்றுகள் உள! இதனை நாம் அறிந்துகொள்ள நற்றிணைப் பாடல் ஒன்றும் புறநானூற்றுப் பாடல்கள் சிலவும் துணை செய்கின்றன. 
இவ்வாறு மரபு வழியாக இருந்து வந்த கண்ணகி பற்றிய கதைகளே சிலப்பதிகாரத்தைக் காவிய வடிவமாக எழுதி முடிப்பதற்கு இளங்கோவடிகளுக்கு உதவியிருக்க வேண்டும்.
சிலப்பதிகாரத்திற் பொதிந்துள்ள பல கதைகள் தமிழகப் பகுதிகளிலே பொதுமக்களால் வில்லுப்பாட்டாகவும், மலையாளப் பகுதிகளில் அம்மானை உருவத்தில் நாடோடிப்பாடல்களாகவும் பாடப்பட்டு வந்துள்ளன. 
புகழேந்திப் புலவர் இயற்றியதாகக் கொள்ளப்படும் கோவலன் கதை அம்மானை உருவத்திலே பாடப்பட்டுள்ளது. அதை போலக் கோவலன் கதைபற்றி மலையாள நாட்டில் வழங்குவதும் தமிழ் மொழியில் அமைந்ததுமான காதற் பிரபந்தம் ஒன்று உண்டு எனவும் அறிய முடிகின்றது.
தமிழகத்திற் சிலப்பதிகார காலத்தில் இருந்து கொற்றவை கண்ணகியாக வணங்கப்பட்டிருக்க வேண்டும். சிலப்பதிகாரத்தின் வழக்குரை கதையிலே கொற்றவை, காளி என்னும் தெய்வங்களோடு கண்ணகியின் தோற்றம் ஒப்பீடு செய்யப்பட்டிருப்பது இதற்குச்சான்றாக அமைகின்றது.
எனவே சிலப்பதிகார காலத்தில் இருந்து கொற்றவை காளி ஆகிய தெய்வங்களின் அம்சங்கள் கண்ணகியோடு சேர்க்கப்பட்டும் கண்ணகி வழிபாடு தோற்றம் பெற்றிருக்கலாம்.

