வேட்பாளரை அடித்ததாக விஜயகாந்த் மீது புகார்


வேட்பாளரை விஜயகாந்த் அடித்ததாக கூறப்படும் புகார் பற்றி 4 வாரத்திற்குள் பதில் அளிக்கும்படி கிருஷ்ணகிரி மாவட்ட பொலிஸ் அதிகாரிக்கு மனித உரிமை ஆணையம் ஆணை அனுப்பி உள்ளது.
தே.மு.தி.க தலைவர் விஜயகாந்த் தமிழ்நாடு முழுவதும் சுற்றுப் பயணம் செய்து தேர்தல் பிரசாரம் செய்து வருகிறார். அவர் கடந்த சில நாட்களுக்கு முன்பு கிருஷ்ணகிரி மாவட்டத்தில் தே.மு.தி.க வேட்பாளர்களை ஆதரித்து பிரசாரம் செய்தார். அப்போது வெனில் வைத்து தே. மு.தி.க வேட்பாளர் ஒருவரை அடித்ததாக கூறப்படுகிறது.
இந்த நிலையில் மாநில மனித உரிமை ஆணையத்தில் சென்னையை சேர்ந்த மணிமேகலை கண்ணன் என்பவர் புகார் செய்தார். இந்த புகார் மனுவுடன் விஜயகாந்த் வேட்பாளரை அடித்ததாக பத்திரிகையில் வந்த செய்திகள் மற்றும் அது பற்றி குறிப்புகளையும் சேர்த்து அனுப்பியிருந்தார்.
இந்த புகாரை மனித உரிமை ஆணையத்தின் தலைவர் நீதிபதி ஏ. எஸ். வெங்கடாசலபதி மூர்த்தி மற்றும் உறுப்பினர்கள் ஏ.ஆர். செல்வகுமார், கே. மாரியப்பன், எஸ். பரமசிவன் ஆகியோர் விசாரித்தனர். இந்த மனுவை பரிசீலனை செய்த அவர்கள், இந்த சம்பவத்தில் உண்மையிலே நடந்தது என்ன என்பது பற்றி 4 வாரத்திற்குள் பதில் அளிக்கும்படி கிருஷ்ணகிரி மாவட்ட பொலிஸ் அதிகாரிக்கு ஆணை அனுப்பி உள்ளனர்.
