குளமும் கலங்கவில்லை - மீனும் அகப்படவில்லை


ரும்பாலான ஊடகங்கள் கடந்த வாரம் ஒரு செய்திக்கு மிகவும் முக்கியத்துவம் கொடுத்தன. எதிர்க்கட்சித் தலைவர் ரணில் விக்கிரமசிங்ஹ சம்பந்தப்பட்ட செய்தி.
சர்வகட்சிப் பிரதிநிதிகள் குழு அதன் இறுதி அறிக்கையின் சாராம்சத்தை ஜனாதிபதிக்குக் கையளித்திருக்கின்றது. ஜனாதிபதியின் அபிப்பிராயம் கிடைத்ததும் அறிக்கை முழுமை செய்யப்படும் என்கிறார் குழுவின் தலைவர் அமைச்சர் திஸ்ஸ விதாரண.
ஜனாதிபதியிடம் கையளித்த ‘அரசியல் தீர்வுத் திட்டத்தை’ அரசாங்கம் உடனடியாக வெளியிட வேண்டும் என்று ரணில் கேட்கின்றார். இந்தத் தீர்வுத் திட்டத்துக்கு ஐக்கிய தேசியக் கட்சி முழுமையாக ஆதரவு வழங்கும் என்றும் சொல்கிறார். இதுதான் ஊடகங்கள் முக்கியத்துவம் அளித்த செய்தி.
இனப் பிரச்சினை தீர்வின்றித் தொடர்வதற்கான முக்கிய காரணங்களுள் அரசியல் தீர்வு தொடர்பாக இரண்டு பிரதான கட்சிகளும் இணக்கப்பாட்டுக்கு வராததும் ஒன்று. அரசாங்கத்தின் தீர்வுத் திட்டத்துக்கு ஐக்கிய தேசியக் கட்சி ஆதரவளிக்கும் என்று ரணில் கூறுகிறார். இது எடுத்த எடுப்பில் நம்பிக்கையூட்டும் கூற்று. ஆனால் நிதானமாகச் சிந்திக்கும்போது சந்தேகம் எழுகின்றது.
அமைச்சர் திஸ்ஸ விதாரண ஜனாதிபதியிடம் கையளித்தது இறுதி அறிக்கைக்கான சாராம்சம். இதை ‘அரசியல் தீர்வுத் திட்டம்’ என்று ரணில் கூறுவதைப் பார்க்கும்போது அவசரப்பட்டுவிட்டார்போல் தெரிகின்றது.
அரசாங்கத்தின் தீர்வுத் திட்டத்துக்குத் தனது கட்சி ஆதரவளிக்கும் என்று ரணில் கூறுவது சந்தேகத்தை மேலும் வலுப்படுத்துகின்றது. ஜனாதிபதியிடம் கையளிக்கப்பட்ட சாராம்சத்தை வெளியிடுமாறு கேட்கிறார். அதில் அடங்கியிருப்பது என்னவென்று தெரியாததாலேயே இந்தக் கோரிக்கை. என்னவென்று தெரியாத தீர்வுக்கு ஐக்கிய தேசியக் கட்சி ஆதரவளிக்கின்றதென்றால் இனப் பிரச்சினையின் தீர்வுக்கு அதனிடம் கொள்கை இல்லை என்பதே அர்த்தம். அப்படியானால், இனப் பிரச்சினையின் தீர்வுக்குத் தங்களிடமே சரியான கொள்கை உண்டு என்று ரணில் இதுவரை கூறியது வெறும் வார்த்தைச் சிலம்பமா?
சர்வ கட்சிப் பிரதிநிதிகள் குழுவின் செயற்பாடுகளில் ஐக்கிய தேசியக் கட்சி பங்கு பற்றவில்லை. அமைச்சர் திஸ்ஸ விதாரண எழுத்து மூலம் அழைத்தும் வரவில்லை. இந்தக் குழுவினால் ஒரு பலனும் ஏற்படாது என்று ரணில் பகிரங்கமாகக் கூறினார். இப்போது அதே குழுவின் சிபார்சுகளை ஆதரிக்கின்றாராம். இந்தக் காய்நகர்த்தலை இலகுவில் விளங்கிக் கொள்ளலாம்.
அரசியல் தீர்வுக்கு எதிரான சக்திகள் அரசாங்கத்துக்குள்ளும் இருக்கின்றன. சர்வகட்சிப் பிரதிநிதிகள் குழுவின் ஆலோசனைக்கு அச் சக்திகள் காட்டும் எதிர்ப்பைப் பயன்படுத்தி அரசாங்கத்தில் பிளவொன்றைத் தோற்றுவிப்பது ரணிலின் நோக்கம். அதாவது குளத்தைக் கலக்கி மீன் பிடிக்கப் பார்த்தார். தேர்தல்களைப் போல இதிலும் தோல்விதான்.
சென்ற வாரத்தைப் போல முன்னரும் ஒரு தடவை ரணிலின் கூற்றுக்கு ஊடகங்கள் அதிக முக்கியத்துவம் கொடுத்தன. அது பொதுசன ஐக்கிய முன்னணியின் அதிகாரப் பகிர்வுத் தீர்வுத் திட்டம் தொடர்பானது. சமச்சீரற்ற அதிகாரப் பகிர்வே ஐக்கிய தேசியக் கட்சியின் கொள்கை என்று அப்போது கூறினார். தேவையான சகல அதிகாரங்களையும் சுயாட்சி அலகுகள் பெற்றுக்கொள்ள முடியும் என்று விளக்கமும் அளித்தார். ஊடகங்கள் இதற்கு அதிக முக்கியத்துவம் கொடுத்தன. இதன் மூலம் வடக்கு, கிழக்கு மாகாணங்களுக்கு எல்லா அதிகாரமும் கிடைக்கும் என்று ஐக்கிய தேசியக் கட்சியினர் பிரசாரம் செய்தார்கள்.
ஒவ்வொரு அலகும் தேவையான அதிகாரங்களைப் பாராளுமன்றத்திடமிருந்து பெற வேண்டும் என்று ஐக்கிய தேசியக் கட்சி எழுத்தில் விளக்கம் அளித்தது. ரணில் கூறியது போல அது இலகுவான காரியமல்ல. நடைமுறைச் சாத்தியமற்றது. இங்கேயும் வார்த்தைச் சிலம்பம்.
