


கலாநிதி பாலித கொஹொன ஐக்கிய நாடுகள் சபையில் இலங்கையின் நிரந்தரப் பிரதிநிதி. வெளிவிவகார அமைச்சின் முன்னாள் செயலாளர். அவருக்கும் இலங்கை கிரிக்கற் அணியின் முன்னாள் தலைவரும் தற்போதைய பாராளுமன்ற உறுப்பினருமான அர்ச்சுன ரணதுங்கவுக்கும் பிரித்தானிய தூதரகம் விசா கொடுக்க மறுத்துவிட்டது என்ற செய்தியை சில வாரங்களுக்கு முன் ஒரு பத்திரிகை முன்பக்க முக்கியத்துவம் கொடுத்துப் பிரசுரித்தது.
அப்படி எதுவும் நடக்கவில்லை என்று வெளிவிவகார அமைச்சர் உடனடியாக மறுப்புத் தெரிவித்தார். இந்த விசா விவகாரத்தில் அரசியல் நோக்கம் இருக்கவில்லை என்று பிரித்தானிய தூதரகம் அறிக்கை வெளியிட்டது.
இவை எல்லாவற்றையும் சேர்த்துப் பார்க்கும் போது ஏதோ நடந்திருக்கின்றது என்ற முடிவுக்கே எல்லோரும் வருவார்கள்.
பிரித்தானிய தூதரகத்தின் விசா தொடர்பான செயற்பாடு பற்றி முன்னரும் ஊடகங்கள் அதிருப்தி தெரிவித்திருந்தன. சட்டமா அதிபர் லண்டன் செல்வதற்கான விசாவுக்கு விண்ணப்பித்திருந்தார். தனது விசாவைப் பெறுவதற்காக அவர் தூதரகத்துக்குச் செல்ல வேண்டியிருந்தது. அந்தச் சந்தர்ப்பத்திலேயே ஊடகங்கள் அதிருப்தி தெரிவித்தன.
விசா தொடர்பான நடைமுறையில் இறுக்கமான கட்டுப்பாடுகளை விதிக்கும் உரிமை எல்லா நாடுகளுக்கும் உண்டு. ஆனால் இராஜதந்திர மட்டத்தில் சில நெகிழ்வுகளைத் தவிர்க்க முடியாது. இந்தியாவின் முன்னாள் ஜனாதிபதி அப்துல் கலாமை விமானப் போக்குவரத்து நிறுவனமொன்று வழமையான பரிசோதனைக்கு உட்படுத்தியதற்கு இந்திய அரசாங்கம் கடுமையான கண்டனம் தெரி வித்ததையும் அந்த நிறுவனம் மன்னிப்புக் கேட்டதையும் உதாரணமாகக் கூறலாம்.
ஐக்கிய நாடுகள் சபைக்கான இலங் கையின் நிரந்தரப் பிரதிநிதியினது விசா விண்ணப்பம் தொடர்பாகப் பிரித்தானியத் தூதரகம் நெகிழ்வுப் போக்கைக் கடைப்பிடித்திருக்க வேண்டும். அப்படிச் செய்யாதது இலங்கையின் இறைமையைப் பிரித்தானிய தூதரகம் மதிக்கவில்லை என்ற அபிப்பிராயம் தோன்றுவதற்கு இடமளிக்கும். லண்டனிலுள்ள இலங்கைத் தூதரகம் இதே மாதிரியான அணுகுமுறையைப் பின்பற்றுவதைப் பிரித்தானிய அரசாங்கம் சகித்துக்கொள்ளுமா என்ற கேள்வியும் எழலாம்.
இப்போது இலங்கையிலிருந்து வெளி நாட்டுக்குச் செல்பவர்களின் எண்ணிக்கை அதிகரித்துவிட்டது. ஐரோப்பிய நாடுகளுக்குச் செல்பவர்களே அதிகம். இப்படிச் செல்பவர்களில் பெரும்பாலானோர் ‘பொருளாதாரப் பயணிகள்.’ அதாவது மேற்கு நாடுகளில் ஏதாவது தொழில் புரிந்து பணம் சம்பாதிக்கும் நோக்கத்துடன் செல்பவர்கள். 
மோசடியாகவோ நேர்மையாகவோ விசா பெற்றுக்கொண்டு மேற்கு நாடுகளுக்குச் செல்லும் பலர் அந்தந்த நாடுகளில் பிரச்சினைகளைத் தோற்றுவிக்கின்றார்கள். அதனால் மேற்கு நாடுகளின் தூதரகங்கள் விசா வழங்குவதில் இறுக்கமான நடைமுறையைப் பின்பற்றுகின்றன.
அதற்காக, தூதரகம் அமைந்துள்ள நாட்டின் அரசியல் தலைவர்களையும் இராஜதந்திரிகளையும் உயர் அதிகாரிகளையும் அவமானப்படுத்தும் விதத்தில் நடந்துகொள்ளக் கூடாது.
அரசியலுடன் விசாவை சம்பந்தப்படுத்துவதொன்றும் புதியதல்ல.
பீட்டர் கெனமன் கேம்பிறிட்ஜ் சர்வ கலாசாலையில் கல்வி கற்ற காலத்தில் அச் சர்வகலாசாலையின் விவாதக் குழுவில் உறுப்பினராக இருந்தார். 
இக்குழு விவாதத்துக்காக அமெரிக்க பல்கலைக் கழகமொன்றுக்குச் செல்வதற்கான ஏற்பாடு இருந்தது. 
வன்முறையின் மூலம் அமெரிக்க அரசாங்கத்தை வீழ்த்துவதை ஆதரிக்கின்aரா என்பது விசாவுக்கான விண்ணப்பத்தில் ஒரு கேள்வி. 
“அமெரிக்க மக்கள் அப்படிச் செய்தால் அவர்களைக் குறைகூற மாட்டேன்” என்று பீட்டர் கெனமன் அக்கேள்விக்குப் பதிலளித்திருந்தார். அமெரிக்க விசா அவருக்கு நிரந்தரமாகத் தடை செய்யப்பட்டது.
சீனாவில் கூட்டுறவுப் பயிற்சி பெறுவதற்காக இந்திய அரசாங்கம் சில அதிகாரிகளைத் தெரிவு செய்தது. அவர்களில் இருவர் அருணாசலப் பிரதேச மாநிலத்தைச் சேர்ந்தவர்கள். 
மற்றவர்களுக்கு விசா வழங்கிய சீனத் தூதரகம் இவர்களுக்கு வழங்கவில்லை. அருணாசலப் பிரதேசம் சீனாவின் நிலப்பரப்பு என்பதால் அவர்களுக்கு விசா தேவையில்லை எனச் சீனத் தூதரகம் விளக்கமளித்தது.
சீனா அருணாசலப் பிரதேசம் மீதான உரிமைக் கோரிக்கையை இப்படி வெளிப்படுத்தியது.
