காஷ்மீரில் 200 ஆண்டு பழைமையான வழிபாட்டு தலம் தீயில் எரிந்தது



இந்த வழிபாட்டுத் தலத்தில், நேற்று முன்தினம் காலை 6.30 மணி அளவில் தீப்பிடித்தது. மசூதி முழுவதும் மரப் பலகைகளால் ஆனது என்பதால், வழிபாட்டு தலம் மற்றும் அதைச் சுற்றியுள்ள வளாகம் முழுவதிலும் தீ வேகமாகப் பரவியது. இருந்தாலும், வழிபாட்டு தலத்தின் புனிதப் பொருட்கள் எல்லாம் தீ விபத்தால் பாதிக்கப்படாத பெட்டிகளில் வைக்கப்பட்டிருந்ததால், அவை அனைத்தும் பாதிக்கப்படாமல், பத்திரமாக மீட்கப்பட்டன. 
தீ பிடித்ததும் தீயணைப்பு படையினர் விரைந்து வந்து, தீயை அணைக்கும் பணியில் ஈடுபட்டாலும், தீ அதை விட வேகமாக பரவி, வழிபாட்டுத் தலத்தின் பெரும்பகுதி எரிந்தது. தீ விபத்திற்கு காரணம் உடனடியாக தெரியவில்லை என்றாலும், தீ விபத்திற்கு சதி காரணமாக இருக்கலாம் என, நம்பப்படுகிறது. 
தீ விபத்தை அடுத்து, அப்பகுதி மக்கள் போராட்டத்தில் ஈடுபட்டனர். தீயை அணைப்பதில் தீயணைப்பு படையினர் மந்தமாக செயல்பட்டதாகக் கூறி, தீயணைப்பு வாகனங்கள் மீது கல்வீச்சில் ஈடுபட்டனர். பின்னர் அருகில் உள்ள பொலிஸ் நிலையத்தின் மீதும் கல்வீசி தாக்கினர். போராட்டக்காரர்களை கலைக்க பொலிஸார், கண்ணீர் புகைக் குண்டுகளை வீசினர். இதையடுத்து கன்யார் பகுதியிலும், அதைச் சுற்றியுள்ள பகுதிகளிலும் ஊரடங்கு உத்தரவு பிறப்பிக்கப்பட்டுள்ளது.
