பிரதமரின் நத்தார் வாழ்த்துச் செய்தி


சமத்துவம் மற்றும் நிரந்தர சமாதானத்தின் செய்தியினை உலகிற்கு அளித்த இயேசு நாதரின் ஆச்சரிய மிக்க பிறப்பினை நினைவு கூறும் புனித நத்தார் பண்டிகையின் நிமித்தம் பக்தி கமழும் மனதுடன் இந்த ஆசிச் செய்தியினை வெளியிடுகின்றேன்.
இன,மத,வர்க்க,கட்சி உட்பட சகல பேதங்களையும் உடைத்தெறிந்து சமுதாயத்தில் வாழும் அனைவரையும் மனிதர்கள் என்ற அடிப்படையில் சமமாக நோக்கிய இயேசு நாதரின் போதனைகளில் இருந்து, நிரந்தர சமாதானம், சகவாழ்வு,சமத்துவம் என்பன இவ்வுலகிற்கு உரித்துடைய பண்புகள் என்பது தெளிவாகின்றது.
பாவச்செயல்கள்,தன்னலம் என்பவற்றின் காரணமாக நிர்க்கதிக்குள்ளாகி அழிவின் விளிம்பில் மனிதன் வாழ்ந்து கொண்டிருந்த ஒரு யுகத்தில் மனித வடிவில் இவ்வுலகில் அவதரித்த இயேசு நாதர் அநீதிக்கெதிரான செய்தியினை மக்களுக்கு எடுத்துரைப்பதற்கு நடவடிக்கை மேற்கொண்டார்.
கொடுங்கோல் ஆட்சியினால் சொல்லொணாத் துயரங்களை அனுபவித்துக் கொண்டிருந்த மக்களுக்கு ஒரு உன்னத தலைவராக இருந்து இயேசு நாதர் வழிகாட்டினார்.
கடவுளின் மகனாக இருந்தும்கூட அந்த ஆன்மீகத் தன்மையினைக் கைவிட்டு விட்டு எம்மீது அளவிலா கருணை,அன்பு என்பவற்றை காட்டியமைக்கு மனித வர்க்கம் மீது அவர் கொண்டுள்ள நேசம்தான் காரணம் என நான் நம்புகின்றேன்.
நத்தார் எனும் இயேசு நாதரின் பிறப்பினை நினைவுகூறும் தினத்தினை நாம் களியாட்டமாகக் கருதக்கூடாது.
அருட்தந்தை லூக்கஸ் அவர்களின் &ldquo;சுவிஷேத்தில்" குறிப்பிடப்பட்டுள்ளவாறு இயேசு நாதரின் பிறப்பானது உள்ளத்தை உருக வைக்கும் ஒரு நிகழ்வாக இருக்கின்றது.
பெத்லகம் நகர உணவகங்களிலும் களியாட்ட விடுதிகளிலும் வசதிபடைத்த உயர் வகுப்பினர் உண்டு குடித்து, ஆடிப்பாடி குதூகலித்துக் கொண்டிருந்த வேளையிலே இயேசு பிராண் ஒரு ஏழைக் குழந்தையாக பெத்லகம் நகரின் ஒரு மூலையில் இருந்த பாழடைந்த மாட்டுக் கொட்டிலில் பிறந்தார்.
பாவத்தில் மூழ்கியிருந்தோரை அதிலிருந்து மீட்டெடுப்பதற்கு இயேசு அவதரித்துள்ளார் என்ற இனிய செய்தியை வானவர்கள் அறிவித்தனர். அநீதிக்கெதிரான சமாதானத்தின் செய்தியை அவர் உலகிற்குப் பகர்ந்தார்.
அநீதிக்கு முன் தலைகுனிந்து நிற்பதற்குப் பதிலாக பாதிப்புக்குட்பட்டோர் தலைநிமிர்ந்து நிற்பதற்கு அவர் ஆசிர்வதித்தார்.எனவே, நத்தார் பண்டிகையினை ஒரு களியாட்டமாகக் கொள்ளாது அதன் யதார்த்தத்தை நாம் உணர்ந்து நடத்தல் வேண்டும்.
அதிமேதகு ஜனாதிபதி மஹிந்த ராஜபக்ஷ அவர்களின் வழிநடாத்தலில், இந்த நாட்டை முப்பது வருட காலமாக ஆட்கொண்டிருந்த குரூர யுத்தம் முடிவுக்குக் கொண்டுவரப்பட்டதன் பின்னர் தற்போது இந்நாட்டில் நிலையான சமாதானம் உதயமாகியுள்ளது.
கிறிஸ்தவ தேவாலயத்தில் ஒலிக்கும் மணியோசையும் பீடத்துக்கருகில் பிரார்த்தனையில் ஈடுபட்டிருக்கும் அருட்தந்தையின் பிரார்த்தனையும் இந்நாட்டில் நிலவும் நிரந்தர சமாதானத்தையே எமக்கு எடுத்தியம்புகின்றது.
அந்த நிரந்தர சமாதானத்தை பாதுகாத்துக்கொள்ளும் பொறுப்பும் இனங்களுக்கிடையே சகோதரத்துவத்தை வளர்க்கும் நோக்கில் நாம் கைகோர்த்து செயற்படுவதற்குமான பொறுப்பும் எம்மீது ஒப்படைக்கப்பட்டுள்ளது என்பதனை நாம் மறந்து விடலாகாது என புனித நத்தார் பண்டிகையினைக் கொண்டாடும் இச்சந்தர்ப்பத்தில் நான் மீண்டும் ஞாபகமூட்ட விரும்புகின்றேன்.
இந்த நத்தார் பண்டிகை உங்கள் அனைவருக்கும் மகிழ்ச்சிகரமானதாக அமைய பிரார்த்திக்கின்றேன்!

