அறபு மொழி: சொல் ஒன்று,வரைவிலக்கணங்கள் இரண்டு, விளைவுகள் மூன்று


சீறிவியல் துறை முன்னேறும் பொழுது புதிய பதப்பிரயோகங்கள் அதிகரிப்பது இயல்பாகும். அவ்வாறே குறியீட்டு முறையும் தனது செல்வாக்கைச் செலுத்தும். இன்று குறியீட்டு முறை செல்வாக்குச் செலுத்தாத சந்தர்ப்பங்கள் மிகக்குறைவு என்று சொல்லப்படக் கூடிய அளவுக்கு குறியீட்டு முறையிலான துறை வளர்ச்சியடைந்துவிட்டது. 
நவீன கலைச் சொற்கள் வளர்ச்சியடையும் பொழுது அவற்றை விளங்கிக் கொள்ள வேண்டிய பாரிய பொறுப்பு அனைவருக்கும் உண்டு. தெளிவு பெற வேண்டிய விடயங்களில் அசமந்தப் போக்கைக் கடைப்பிடிக்கும் பொழுது சமூகத்தில் குழப்பநிலை ஏற்படுவது இயல்பாகும். அது பிரிவினையை ஏற்படுத்துவதோடு பகைமையையும் குரோதத்தையும் வளர்க்கும்.
ஷரீஆவின் கண்ணோட்டத்தில் அமைந்துள்ள பின்பற்றுதல் என்ற பதப்பிரயோகம் பரவலான முறையில் பிரயோகிக்கப்படுகின்றது. இந்தப் ‘பின்பற்றுதல்’ என்ற தமிழ்ச் சொல்லுக்கு அறபு மொழியில் இரண்டு சொற்கள் உண்டு. அவ்விரண்டு சொற்களையும் வரைவிலக்கணங்களினூடாக அவதானிக்கும் பொழுது அவற்றின் வேறுபாடுகளை அறியலாம்.
“இத்திபாஉ” “தக்லீத்” என்பனவே அவ்விரண்டு சொற்களுமாகும். இவ்விரு சொற்களுக்கும் வெவ்வேறான தமிழ் மொழியிலான தனித்தனியாக ஒவ்வொரு சொல், இல்லாமையால் எண்ணக்கருக்கள் முரண்படுகின்றன. விவாதங்களின் போது, சமாந்திரமற்ற நிலைமை ஏற்படும் சாத்தியக்கூறுகளும் உண்டு. இரண்டு வெவ்வேறுபட்ட இரண்டு அறபு மொழிச் சொற்களுக்கும் ஒரேயொரு பொருள் இருப்பதாலேயே மேற்கண்ட நிலை ஏற்படுகின்றது.
பாமரர்கள் ‘பின்பற்றுதல்’ என்ற சொல்லைப் பயன்படுத்தும் போது நிலைமை கட்டுக்கடங்காமல் போய் யதார்த்தம் புரியாமல் தடுமாறுவதை அவதானிக்கலாம்.
“இத்திபாஉ” என்றால் என்ன? அல்-குர்ஆனையும், அல்- ஹதீஸையும் நேரடியாகப் பின்பற்றுவதைக் குறிக்கும்.
“தக்லீத்” என்றால் என்ன? அல்- குர்ஆனையும், அல்-ஹதீஸையும் வேறொரு மனிதத் துணையுடன் பின்பற்றுவதைக் குறிக்கும்.
சாபி மத்ஹப் என்றால் என்ன? என்ற வினாவுக்கான பதிலை அறியும் பொழுது ‘தக்லீத்’ பற்றிய மேலதிக விளக்கங்களைப் பெற்றுக் கொள்ளலாம்.
சாபி மத்ஹப் என்றால் சாபி இமாம் அவர்களும் அவர்களைச் சார்ந்தோர்களும் அல்- குர்ஆனையும், அல்- ஹதீஸையும் தெளிவுபடுத்திய வடிவத்தில் அவ்விரண்டையும் பின்பற்றுவதைக் குறிக்கும். இதன்படி உலகத்திலுள்ள சகல முஸ்லிம்களும் ஹனபி அல்லது மாலிக் அல்லது சாபி அல்லது ஹன்பலி ஆகிய இமாம்களில் ஒருவரின் விளக்கத்தின் ஊடாகவே அல்- குர்ஆனையும், அல்- ஹதீஸையும் பின்பற்றுகிறார்கள்.
எனவே எந்த ஒரு முஸ்லிமும் தெளராத்தையோ, அல்லது ஸபூரையோ, அல்லது இன்ஜீலையோ பின்பற்றவில்லை. மாறாக முஸ்லிம்கள் அனைவரும் யதார்த்தத்தில் அல்குர்ஆனையும், அல் ஹதீஸையுமே பின்பற்றுகிறார்கள். பெயரளவில் தான் சாபி, ஹனபி, ஹன்பலி, மாலிகி ஆகிய மத்ஹப்பளைப் பின்பற்றுகிறோம் என்று கூறுகின்றார்கள்.
“இத்திபாஉ, தக்லீத்” ஆகிய இரு சொற்களுக்கும் இரண்டு வெவ்வேறுபட்ட இரண்டு சொற்களைக் கொண்டு மொழிபெயர்க்கப்படுவதன் மூலம் மேற்கூறப்பட்ட பிரச்சினைகளிலிருந்து விடுதலை பெறலாம். விடுதலை என்பது உடனடியாக சாத்தியப்படக் கூடிய ஒன்றல்ல. அது காலப் போக்கில் சாத்தியமாகும். 
இன்ஷா அல்லாஹ்....! ஏனெனில் இரண்டு மொழிபெயர்ப்புச் சொற்களும் சரியானவையா? பொருத்தமானவையா? என்பதை இனங்காண வாதப் பிரதிவாதங்கள் நடைபெறும். அதற்கான தீர்மானத்துக்கு வர குறிப்பிட்ட சில காலம் எடுக்கும். இதே போன்று அடுத்த ஒவ்வொரு கட்டத்துக்கும் சிறிது காலம் தேவைப்படும்.
“இத்திபாஉ” என்பதை ‘பின்பற்றுதல்’ என்றும் ‘தக்லீத்’ என்பதை பின்பற்ற வைத்தல் என்றும் மொழி பெயர்ப்பதன் மூலம் இரு சொற்களையும் வேறுபடுத்தி இனங்காணவைக்கலாம். அதன் மூலமாக சர்ச்சைகளை இல்லாதொழிக்கலாம். அல்லது குறைக்கலாம்.
இரண்டு அறபு மொழிச் சொற்களுக்கு ஒரு மொழிபெயர்ப்பு என்ற வரிசையில் இரண்டாவது சொல் “அற்புதம்” என்பதாகும். “பின்பற்றுதல்” என்பதற்கு இரண்டு வரை விலக்கணங்கள் இருப்பது போல “அற்புதம்” என்ற சொல்லுக்கும் இரண்டு வரைவிலக்கணங்கள் உண்டு.
நபிமார்கள், ரசூல்மார்கள் ஆகியோரின் அற்புதங்களை அறபியில் “முஃஜிஸா” என அழைக்கப்படும். “முஃஜிஸா” என்றால் அல்லாஹ், தனது தீர்க்கதரிசிகளான நபிமார்கள், தூதுவர்களான ரசூல்மார்கள் மூலமாக தனது வல்லமையை வெளிப்படுத்தும் நிகழ்ச்சி, முஃஜிஸா எனும் அற்புதமாகக் கருதப்படுகிறது. அதே நேரத்தில் அல்லாஹ் தனது வல்லமைகளை நபிமார்கள், ரசூல்மார்கள் அல்லாத நல்லடியார்கள் மூலம் வெளிப்படுத்தும் நிகழ்ச்சி “கராமத்” எனும் அற்புதமாகக் கருதப்படுகிறது.
‘முஃஜிஸா” என்பதை “அற்புதம்” என்றும் “கராமத்” என்பதை “அதிசயம்” என்றும் மொழிபெயர்ப்பதன் மூலம் இரண்டு சொற்களும் வெவ்வேறானவை என்றும் வெவ்வேறான பொருளை உடையவை என்றும் உணர்த்தலாம். அல்லது இவற்றைவிட மிகப் பொருத்தமான சொற்களை அறிமுகப்படுத்துவதன் மூலம் சமூகத்தில் உள்ள பதற்றத்தன்மையைக் குறைக்கலாம். அல்லது முற்றாக ஒழிக்கலாம். இன்சா அல்லாஹ்!
மெளலவி 
எம். k. எம். ஸ¤ஹைல் (பாரி)
