நித்யானந்தா, நடிகை ரஞ்சிதாவிடம் சி. ஐ. டி. பொலிஸார் விசாரணை


சென்னையில் உள்ள சி. பி. சி. ஐ. டி. அலுவலகத்தில் நித்யானந்தாவும் நடிகை ரஞ்சிதாவும் நேரில் ஆஜராகி வாக்குமூலம் கொடுத்தனர். ஒரு மணி நேரம் அவர்களிடம் சி. பி. சி. ஐ. டி. பொலிசார் விசாரித்தார்கள்.
பெங்களூரில் உள்ள நித்யானந்தா சாமியாரின் பிடாதி ஆசிரமத்தின் மனேஜர் ஸ்ரீநித்ய ஆத்ம பிரமானந்தா பொலிஸ் ஆணையாளர் திரிபாதியிடம் ஒரு புகார் மனு கொடுத்தார். அந்த புகார் மனுவில் நித்யானந்த சாமியார் மற்றும் நடிகை ரஞ்சிதா சம்பந்தப்பட்ட ஆபாச படங்களை வெளியிடாமல் இருக்க முதலில் ரூ. 60 கோடி பணம் கேட்டார்கள் என்றும் பின்னர் ரூ. 35 கோடி தரவேண்டும் என்று மிரட்டினார்கள் என்றும், இறுதியாக தியாகராய நகரில் உள்ள ஒரு ஹோட்டலில் சிறை வைத்து ரூ. 30 இலட்சம் வரை பணத்தை பிடுங்கிக் கொண்டனர் என்றும் தெரிவித்திருந்தார்.
இந்த புகார் மனு மீது சவுந்தர பாண்டியனார் அங்காடி பொலிசார் (பாண்டி பஜார்) 7 சட்டப் பிரிவுகளின் கீழ் வழக்குப் பதிவு செய்தனர். சன் பிக்சர்ஸ் தலைமை நிர்வாகி சக்சேனா, அவரது உதவியாளர் அய்யப்பன் உட்பட 7 பேர் மீது இந்த வழக்கில் குற்றம் சுமத்தப்பட்டது.
பின்னர் இந்த வழக்கு சி. பி. சி. ஐ. டி. பொலிஸ் விசாரணைக்கு மாற்றப்பட்டது. சி. பி. சி. ஐ. டி. பொலிஸார் இந்த வழக்கு தொடர்பாக ஏராளமான பேரை சம்மன் அனுப்பி ரகசியமாக அழைத்து விசாரித்தனர். நேற்று நித்யானந்தா சாமியார் கிண்டி தொழிற்பேட்டையில் உள்ள சி.பி.சி.ஐ.டி. தலைமை அலுவலகத்தில் நேரடியாக ஆஜரானார். பிற்பகல் 2 மணிக்கு அவர் மிகவும் ரகசியமாக சி. பி. சி. ஐ. டி. அலுவலகம் வந்தார்.
அவரிடம் சி.பி.சி.ஐ.டி. துணை சூப்பிரண்ட் பரணிகுமார் சுமார் ஒரு மணி நேரம் விசாரித்தார். அப்போது நித்யானந்தா சாமியார் பரபரப்பான தகவல்களை வாக்கு மூலமாக கொடுத்ததாக தெரியவந்துள்ளது. விசாரணை முடிந்தபிறகு சி. பி. சி. ஐ. டி. உயர் பொலிஸ் அதிகாரிகளையும் நித்யானந்தா சாமியார் சந்தித்து பேசினார். விசாரணை முடிந்து அவர் சி. பி. சி. ஐ. டி. அலுவலகத்தை விட்டு வெளியேறிய பிறகுதான் பத்திரிகைகளுக்கே தகவல் தெரிந்தது. நித்யானந்தா சாமியார் கொடுத்த வாக்குமூல விவரங்களை சி. பி. சி. ஐ. டி. பொலிசார் வெளியிட மறுத்துவிட்டனர். அவர் விசாரணைக்கு வந்த தகவலைகூட முதலில் உறுதிப்படுத்த வில்லை. 
