2ஜி வழக்கில் சிதம்பரத்தை சேர்க்கக் கோரும் மனு நிராகரிப்பு


2ஜி அலைக்கற்றை ஒதுக்கீட்டு மோசடி வழக்கில் தற்போது நிதியமைச்சராக உள்ள ப. சிதம்பரத்தை சேர்க்கக் கோரி சுப்ரமணியசுவாமி தாக்கல் செய்த மனுவை உச்ச நீதிமன்ற நீதிபதிகள் ஜி.எஸ். சிங்வி மற்றும் கே.எஸ். ராதாகிருஷ்ணன் ஆகியோர் அடங்கிய நீதிமன்ற அமர்வு நிராகரித்துவிட்டது.
2ஜி அலைக்கற்றை மோசடியில் சிதம்பரம் ஈடுபட்டதற்கான ஆதாரங்கள் எதுவும் இல்லை என்று கூறி மனுவை ஏற்க உச்ச நீதிமன்றம் மறுத்துவிட்டது. மேலும் சிதம்பரத்தை 2ஜி வழக்கில் சேர்த்து விசாரிக்க வேண்டிய அவசியம் இல்லை என்றும் உச்ச நீதிமன்றம் குறிப்பிட்டுள்ளது.
முன்னாள் தொலைத்தொடர்பு அமைச்சர் ஏ. ராஜா, அப்போது நிதிய¨மைச்சராக இருந்த ப. சிதம்பரத்துடன் கூட்டம் ஒன்றை நடத்தியதாக சுப்ரமணிய சுவாமியின் மனுவில் கூறப்பட்டுள்ளது. ஆனால் அந்த கூட்டத்தில் மோசடி குறித்து தான் பேசப்பட்டிருக்கும் என்பது நிரூபிக்கப் படவில்லை. எனவே, இவ்வழக்கில் ப. சிதம்பரத்தையும், மத்திய அரசையும் சேர்த்து விசாரிக்க எந்த முகாந்திரமும் இல்லை. 
அவர்களுக்கு இது குறித்து அழைப்பாணை அனுப்ப முடியாது என்று உச்ச நீதிமன்றம் கூறியுள்ளது.
இது குறித்து சுப்ரமணிய சுவாமி ஏற்கனவே டெல்லி உயர் நீதிமன்றத்தில் இது குறித்து தாக்கல் செய்த மனு நிராகரிக்கப்பட்டதை எதிர்த்து உச்ச நீதிமன்றத்தில் மேல்முறையீடு செய்தார். அதுவும் நிராகரிக்கப்பட்டுள்ளது குறிப்பிடத்தக்கது.
