மத்திய மாகாணத்திலுள்ள சகல வீடுகளுக்கும்2014 ஆண்டுக்கு முன்னர் குடிநீர் வசதி


(கண்டி மத்திய குறூப் நிருபர்)
மத்திய மாகாணத்தில் குடிநீர் வசதிகள் வழங்கப்படாத சகல வீடுகளுக்கும் 2014 ஆம் ஆண்டுக்கு முன்பாக குடிநீர் வசதி வழங்கப்படும் என உறுதி அளித்தார் மத்திய மாகாண முதலமைச்சர் சரத் ஏக்க நாயக்க அவர்கள். 
பாததும்பர தொகுதியில் உள்ள இஹலயடவர கிராமத்துக்கான கிராமிய நீர்வழங்கல் திட்டத்தின் கீழ் ஏழு மில்லியன் ரூபா செலவில் செயல்படுத்தப்பட்ட திட்டத்தை மக்கள் பாவனைக்காக திறந்து வைக்கும் நிகழ்வில் கலந்துகொண்டு உரையாற்றும் போதே அவர் மேற்கண்டவாறு தெரிவித்தார். இத்திட்டத்தின் மூலம் 640 குடும்பங்கள் குடிநீரைப் பெற்று பயனடைகின்றன. 
தொடர்ந்து அவர் அங்கு உரையாற்றும் போது :-
இலங்கையில் தண்ணீர் வளம் அதிகம் இருந்தும் பொதுமக்களுக்கு இலகு தண்ணீர் பெறும் வாய்ப்புக் குறைவாகவே காணப்படுகின்றது. இந்த அவல நிலையைப் போக்குவதற்காக மஹிந்த சிந்தனைக் கோட்பாட்டுக்கு இணங்க மத்திய மாகாணத்தில் குடிநீரைப் பெறாத சகல வீடுகளுக்கும் 2014 ஆம் ஆண்டுக்கு முன்பு இந்த வசதியைப் பெற்றுக்கொடுக்க நாம் திடசங்கற்பம் பூண்டுள்ளோம். 
இதன் மூலம் எமது பெண்கள் நீண்ட தூரம் சென்று தண்ணீர் குடங்களை இடுப்பில் சுமந்து செல்லும் யுகம் 2014 ஆம் ஆண்டுக்கு முன்பாக முடிவடையும் என்றும் தெரிவித்தார். இந்த நிகழ்வில் பாததும்பர பிரதேச சபைத் தலைவர் வெலகெதர உட்பட பல பிரமுகர்க ளும் கலந்துகொண்டனர். 
