சென். பிலமினா கல்லூரி சமூகத்தில் நல்ல பிரiஜகளை உருவாக்கித் தந்துள்ளது

வண. பிதா கெனீசியஸ்
நீண்டகால வரலாற்றைக்கொண்ட ஹோரணை சென் பிலமினா கல்லூரி சமூகத்தில் நல்ல பிரஜைகளை உருவாக்கித் தந்துள்ளது. தமிழ் சிங்கள மாணவர்கள் ஒன்றாக இணைந்து ஒரே கட்டடத்தில் கல்வி கற்ற பிரதேசத்தில் பிரபல பாடசாலையாக இயங்கி வந்துள்ளதுடன் பிரதேசத்தைச் சேர்ந்த ஏழைப் பிள்ளைகளுக்கு பெரும் சேவை கிடைக்கப்பபெற்றுள்ளது.
		
இவ்வாற ஹொரணை, சென். மார்டீன் டீ. போரஸ் தேவாலய வண பிதா கெனீசியஸ் கல்லூரி மண்டபத்தில் கடந்த 12-5-2012ல் நடைபெற்ற பழைய மாணவர் ஒன்றுகூடலில் விசேட அதிதியாகக் கலந்து கொண்டு உரையாற்றும் போது கூறினார்.
தொடர்ந்து அவர் அங்கு உரையாற்றுகையில் இப்பாடசாலையில் கல்வி கற்ற பழைய மாணவர்கள் பல வருடங்களுக்குப் பின்னர் ஒன்று சேர்ந்து இவ்வாறானதொரு ஏற்பாட்டைச் செய்துள்ளமை மிகவும் மகிழ்ச்சிக்குரியதும் வரவேற்கத்தக்கதுமாகும்.
வீடு, வாசல், கணவன், மனைவி, பிள்ளைகள், வேலை, வியாபாரம் போன்ற நடவடிககைகளில் கவனம் செலுத்தும் போது இது போன்ற விடயங்களில் ஈடுபடுவதானது சிரமமானதாகும். 
எனினும் அத்தனை அலுவல்களையும் ஒரு புறத்தே ஒதுக்கிவைத்துவிட்டு இன்றைய இந்த ஒன்று கூடலில் பங்கேற்றுள்ளமை மிகவும் பெறுமதிமிக்கதாகும். தற்பொழுது இயங்கிவரும் பாடசாலைகளில் இதுபோன்ற நிகழ்வு இடம்பெறுவதில்லை. பழைய மாணவர்களின் இன்றைய இந்த ஒன்றுகூடலானது தாய்க்கு செலுத்தும்அன்புக்குச் சமமானதாகும்.
பிள்ளைகள் பெற்றோரை ஒரு போதும் மறந்துவிடுவதில்லை. வாழ்த்துக்களையும், ஆசியையும் அன்பையும் பெற்றோரிடமிருந்தே பெற்றுக்கொள்கின்றனர். வேலைப்பளு, பிரச்சினைகள் அதிகரிப்பு என பெற்றோரை மறந்துவிட முடியாது. 
அது போலவே மாணவர்களும் நாம் கல்வி கற்ற பாடசாலையையும் மறந்துவிட முடியாது. இப்பாடசாலையில் கல்விகற்பித்த ஆசிரியர்கள் மாணவர்களுக்கு சிறந்த கல்வியைப் புகட்டி அவர்களை நல் வழிப்படுத்தியுள்ளனர். இதன் காரணமாகவே அவர்கள் ஒன்று கூடி ஒருவரை ஒருவர் சந்தித்து உரையாடி ஆசிரியர்களையும் கெளரவித்துள்ளனர்.
செய் நன்றியை ஒரு போதும் மறக்க வேண்டாம் என ஆண்டவர் கூறியுள்ளார். இந்த பழைய மாணவர்கள் நன்றி உணர்வு உள்ளவர்களாகக் காணப்படுகின்றார்கள். இந்த நிகழ்வை ஏற்பாடு செய்தவர்களின் நடவடிக்கை மிகவும் பாராட்டுதலுக்குரியதாகும். இதனை நடாத்துவதற்கான அனுமதியை மகிழ்ச்சியுடன் வழங்கினேன். எல்லோருக்கும் ஆண்டவனின் அருள்கிடைக்க வேண்டும் என்று அவர் ஆசி கூறினார்.
பழைய மாணவர்களில் ஒருவரான பொன் ராமலிங்கம் பாடசாலையின் வரலாறு பற்றி எடுத்துக் கூறினார். இதனையடுத்து பாடசாலையின் வளர்ச்சிக்காக அரும்பணியாற்றிய கடந்தகால வண.
பிதாக்கள் நினைவு கூர்ந்து நன்றி தெரிவிக்கப்பட்டு வண. பிதா கெனீசியஸ் பழைய மாணவரால் பொன்னாடை போர்த்தி கெளரவிக்கப்பட்டதுடன் ஆசிரியர்களான ஜோர்ஜ் ஜோசப், ருசீலா சிரிவர்தன, சிரேஷ்ட பழைய மாணவரான பீ. பெளின்பாலன் ஆகியோரும் பொன்னாடை போர்த்தி கெளரவிக்கப்பட்டனர். பழைய மாணவர்களான வீ. மூர்த்தி, ஆர். தேவராஜ், ராஜேஸ்வரி உட்பட மற்றும் பலர் கடந்த கால நினைவுகளை நினைவூட்டிப் பேசினர். பழைய மாணவரான சட்டத்தரணி கே. சண்முகரட்ணம் எழுதிய பயணங்களில் என்ற நூலின் பிரதியை ஆசிரியர் ஜோர்ஜ் ஜோசப்பிடம் கையளித்தார். சுமார் 50 வருடங்களுக்குப் பின்னர் 100க்கும் மேற்பட்ட தமிழ், சிங்கள மாணவர்கள் முதற் தடவையாக இங்கு ஒன்று கூடியமை ஒரு சிறப்பம்சமாகும்.

