அமெரிக்க பாதுகாப்பு படைக்கு இந்திய பெண்கள் பயிற்சி


மேற்கு ஆபிரிக்காவில் உள்ள லைபீரியாவில் அமைதிகாக்கும் பணியில் ஈடுபட்டுள்ள இந்திய பாதுகாப்பு படையைச் சேர்ந்த பெண்கள், அமெரிக்க பாதுகாப்பு படை பெண்களுக்கு விரைவில் பயிற்சி அளிக்கவுள்ளனர். சர்வதேச அளவில் பிரச்சினைகள் நடக்கும் நாடுகளில், அமைதியை ஏற்படுத்தும் பணிகளுக்காக சர்வதேச அமைதிப்படை அமைக்கப்பட்டுள்ளது. இந்தியாவின் சார்பிலும் அமைதிப்படை அமைக்கப் பட்டுள்ளது. 
இதில் குறிப்பிடத்தக்க வகையில், முழுக்க முழுக்க பெண்களைக் கொண்ட படைப் பிரிவு ஒன்றும், இந்தியா சார்பில் அமைக்கப்பட்டுள்ளது. இதில் நூறு பெண்கள் உள்ளனர்.இவர்கள் அனைவரும், மத்திய அரசின் பல்வேறு பாதுகாப்பு படைகளில் பணியாற்றியவர்கள். இவர்கள் தற்போது லைபீரியாவில் அமைதிப் பணியில் ஈடுபட்டுள்ளனர்.
அமைதி காக்கும் படையைச் சேர்ந்த இந்த பெண்கள், விரைவில் அமெரிக்க பாதுகாப்பு படையைச் சேர்ந்த பெண்களுக்கு பயிற்சி அளிக்கவுள்ளனர். இதற்காக இவர்களுக்கு அமெரிக்க அரசு அழைப்பு விடுத்துள்ளது.
பயிற்சி தவிர, லைபீரியாவில் தங்களுக்கு நிகழ்ந்த அனுபவங்களையும், இந்திய பாதுகாப்பு படையைச் சேர்ந்த பெண்கள், அமெரிக்க பாதுகாப்பு படை பெண்களுடன் பகிர்ந்து கொள்ளவுள்ளனர். இந்தியா மற்றும் அமெரிக்க நாடுகளைச் சேர்ந்த கூட்டு செயற்குழுவில் நடந்த ஒப்பந்தத்தின் அடிப்படையில் இந்த பயிற்சி அளிக்கப்படவுள்ளதாக, மத்திய அரசு தெரிவித்துள்ளது.
