சேவை புரிவோருக்கு மக்கள் ஆதரவளித்தால் ஊவாவின் எதிர்காலத்தை கட்டியெழுப்ப முடியும்

கல்வித்துறை அபிவிருத்தியில் மாகாண அமைச்சர் செந்தில் தொண்டமானின் பணிகள்
ஊவாவின் தற்போதைய கல்வி நிலைமையை எடுத்துப் பார்ப்போமேயானால் அமைச்சர் செந்தில் தொண்டமானின் பங்களிப்பு மிக முக்கியமானதொரு விடயமாக காணப்படுகின்றது. கடந்த மாகாண சபைத் தேர்தலில் வெற்றிபெற்று தோட்ட உட்கட்டமைப்பு அபிவிருத்தி மின் சக்தி எரிபொருள், விளையாட்டுத்துறை அடங்கலாக 07 அமைச்சுக்களை பொறுப்பேற்ற செந்தில் தொண்டமான் அப்போதைய நிலையில் அவர் பெற்ற வாக்குகளை விட அதிகமாக எமது மக்கள் அவருக்கு வாக்குகளை அளித்திருப்பின் இவ் 07 அமைச்சுக்களுடன் கல்வி அமைச்சையும் அரசாங்கத்திடம் அவர் பெற்றுக்கொள்ள முடிந்திருக்கும். ஆனால் அவ்வாறானதொரு நிலை அன்று காணப்படவில்லை. 150,000 க்கும் அதிகமான தமிழ் பேசும் மக்கள் வாழும் ஊவாவில் சில குறிப்பிட்ட சமூக விசமிகளின் செயற்பாடுகளினாலேயே இவ் அமைச்சு நழுவி சென்றது.
எமது மக்கள் ஒற்றுமையுடன் செயற்பட்டு அமைச்சரை பலப்படுத்தியிருந்தால் அவர் கல்வி அமைச்சைப் பெற்றுக்கொண்டிருப்பார். எனவே அவர் அன்று கூறிய ஊவாவின் தமிழ் கல்வி வளர்ச்சிக்கான செயற்றிட்டங்கள் நடைமுறைப்படுத்தப்பட்டிருக்கும். இருப்பினும் மாகாண கல்வியமைச்சரும் முதலமைச்சருமான சசீந்திர ராஜபக்ஷவுடன் இணைந்து மிகுந்த சிரத்தையுடன் செயற்பட்டு மாகாணத்தின் தமிழ் கல்வி வளர்ச்சிக்காக தன்னாலான அனைத்து வேலைத் திட்டங்களையும் முன்னெடுத்து வருகின்றார். இது ஊவாவில் உள்ள கல்வி சமூகத்திற்கும் புத்தி ஜீவிகளுக்கும் நன்கு தெரிந்த விடயம்.
இதன் முதல் அம்சமாக ஜனாதிபதி மஹிந்த ராஜபக்ஷ அவர்களின் மஹிந்த சிந்தனை வேலைத்திட்டத்தின் கீழ் 1000 பாடசாலைகள் அபிவிருத்தி வேலைத்திட்டங்கள் முன்னெடுக்கப்படுகின்றன. இதன்போது இலங்கை தொழிலாளர் காங்கிரஸ் அரசிடம் விடுத்த வேண்டுகோளுக்கிணங்க, ஊவா மாகாணத்திலுள்ள தமிழ் பாடசாலைகளுக்கு முன்னுரிமை அளிக்கப்பட்டு இத்திட்டத்தில் கூடுதலான தமிழ் பாடசாலைகள் உள்வாங்கப்பட்டுள்ளன. இதன் முதற் கட்டமாக 09 பாடசாலைகள் தெரிவு செய்யப்பட்டு அவற்றுக்கான சகல வளங்களையும் பெற்றுக் கொடுத்து அபிவிருத்தி செய்வதற்கான நடவடிக்கைகள் முன்னெடுக்கப்பட்டு வருகின்றன.
அடுத்தபடியாக முதலமைச்சர் சசீந்திர ராஜபக்ஷவுடன் கலந்துரையாடி மாகாணத்தில் தமிழ் பாடசாலைகளில் காணப்படும் கட்டடங்கள் பற்றாக்குறை, பாதை, மதில், சுவர்கள், மலசலகூட வசதிகள், குடிநீர் திட்டம், ஆசிரியர் தங்குமிட விடுதிகள் மற்றும் மைதானம் போன்றவற்றின் அபிவிருத்திக்காக 2010 ஆம் ஆண்டு சுமார் 125 மில்லியன் ரூபா நிதியினையும், 2011 ஆம் ஆண்டு சுமார் 50 மில்லியன் ரூபா நிதியினையும் 2012 ஆம் ஆண்டு 100 மில்லியன் ரூபா நிதியினையும், தமிழ் பாடசாலைக்கு அமைச்சரின் சிபாரிசின் மூலம் பகிர்ந்தளிக்கப்பட்டுள்ளது.
மேலும் இன்று எமது பாடசாலைகளில் பெரும் வாரியாக காணப்படும் ஆசிரியர் பற்றாக்குறையும் பிரதான இடத்தை வகிக்கின்றது. இவ் விடயத்தை கருத்திற்கொண்டும் எமது இளைஞர் யுவதிகளின் எதிர்காலத்தினை கருத்திற்கொண்டும் இலங்கை தொழிலாளர் காங்கிரசின் பொது செயலாளரும் அமைச்சருமான ஆறுமுகன் தொண்டமானினால் 3179 ஆசிரிய நியமனங்கள் பெருந்தோட்ட துறைக்காகப் பெற்றுக் கொடுக்கப் பட்டது. இதில் வழங்கப்படாது இருந்த 27 வெற்றிடங்கள் தொடர்பாக அமைச்சர் செந்தில் தொண்டமான் விடுத்த வேண்டுகோளுக்கிணங்க ஊவா மாகாண ஆளுநர் சி. நந்தமெத்திவ்வினால் அரச சேவை ஆணைக்குழுவினூடாக நியமனங்கள் பெற்றுக் கொடுக்கப்பட்டுள்ளன. மேலும் எமது பட்டம் பெற்ற இளைஞர், யுவதிகளின் எதிர்காலத்தை கருத்திற் கொண்டு அமைச்சர் செந்தில் தொண்டமான் விடுத்த வேண்டுகோளுக் கிணங்க கல்வி அமைச்சி னூடாக கடந்த வருடம் ஊவா மாகாணத்திற்கென முதற் கட்டமாக 38 பட்ட தாரி ஆசிரிய நியமனங் கள் வழங்கப்பட்டது.
கணிதம், விஞ்ஞானம் போன்ற பாடங்களுக்கு ஊவாவின் மாணவர்கள் வெளிமாவட்டங்களுக்கு செல்ல வேண்டிய நிலை காணப்பட்டு வந்தது. இப்பாடங்களுக்கான ஆசிரிய பற்றாக்குறையே இதற்கான காரணமாக காணப்பட்டது. அவ்வாறு ஆசிரியர்கள் இருந்தாலும் கூட பிற மாவட்டங்களை ஒப்பிட்டு பார்க்கும்போது இத்துறைகளில் உள்ள ஆசிரியர்களின் சிறப்பு தேர்ச்சி மட்டம் குறைவாகவே காணப்பட்டு வந்தது. இதனை கருத்தில் கொண்டு அமைச்சர் செந்தில் தொண்டமான் இலங்கை தொழிலாளர் காங்கிரசின் ஊடாக இந்திய அரசிடம் பேச்சு வார்த்தை நடத்தி ஊவாவில் கணிதம், விஞ்ஞானம் போன்ற துறைகளில் பட்டதாரி ஆசிரியர்களுக்கான உயர் கல்வி தேர்ச்சிக்காக இந்தியாவிற்கு சென்று கற்க சகல ஏற்பாடுகளையும் இலவசமாக பெற்றுக்கொடுத்துள்ளார். இத்திட்டத்தின் ஊடாக கடந்த வருடம் 15க்கு மேற்பட்ட இத்துறைசார் ஆசிரியர்கள் இந்தியாவில் உயர் கல்வியை மேற்கொண்டுள்ளனர்.
அண்மையில் ஊவா மாகாணத்திற்கு விஜயம் மேற்கொண்டிருந்த இந்திய பிரதி உயர் ஸ்தானிகருடன் ஊவா மாகாணத்தை சேர்ந்த கல்வி சமூகத்தின ருக்கிடையிலான கலந்துரையாடல் கூட்டம் அமைச்சர் செந்தில் தொண்டமானினால் ஏற்பாடு செய்யப்பட்டது. இதன் போது அனைவரினதும் கருத்தாக பல்கலைக்கழகத்தின் தேவைப்பாடு இந்திய பிரதி உயர் ஸ்தானிகரிடம் முன்வைக்கப்பட்டது. இவ்விடயம் தொடர்பாக இந்திய அரசிடம் கலந்துரையாடுவதாகவும் இந்திய பிரதி உயர் ஸ்தானிகர் தெரிவித்துள்ளார்.
அதற்கு அடுத்தபடியாக மாகாணத்தில் வெற்றிடமாகவுள்ள பட்டதாரி ஆசிரியர் நியமனங்களுக்காக அமைச்சர் செந்தில் தொண்டமானினால் ஊவா மாகாணத்தில் மாத்திரமின்றி வெளிமாவட்டங்களிலுள்ள வேலையற்ற பட்டதாரிகளின் தகவல்கள் அமைச்சின் மூலம் திரட்டப்பட்டு வெற்றிடமாகவுள்ள சுமார் 119 நியமனங்களை வழங்குவதற்கான நடவடிக்கைகள் மேற்கொள்வதற்கு கல்வி அமைச்சிடம் கையளிக்கப்பட்டுள்ளது.
ஆகவே அமைச்சர் செந்தில் தொண்டமான் கடந்த 02 வருட காலங்களில் கல்வி அமைச்சை வகிக்காத போதும் சமூக நலனை கருத்திற்கொண்டு மாகாணத்தின் தமிழ் கல்வி வளர்ச்சிக்காக முன்னெடுத்துள்ள செயற்றிட்டங்களை நாம் அவதானிக்கும் போது கடந்த 20 வருடங்களாக ஊவா மாகாணத்தை பிரதிநிதிபடுத்தி மாகாண சபையிலும் பாராளுமன்றத்திலும் இவ் அமைச்சை வகித்து வந்த தமிழ் அரசியல் வாதிகள் மாகாணத்தின் கல்வி முன் னேற்றத்திற்கு என்ன செய்திருக்கின் றார்கள் என்பது கேள்வி குறியே!
எதிர்வரும் காலங்களில் சரி எமது மக்கள் சிந்தித்து ஒற்றுமையுடன் செயற்பட்டு சேவை செய்வோருக்கு முதலிடத்தை கொடுப்பார்களேயானால் நாம் எமது உரிமைகளை வென்றெ டுத்து ஊவாவின் எமது எதிர்கால சந்ததியினருக்கு சிறந்த ஒரு சுபீட்ச மான கல்வியுடன் கூடிய ஒரு சூழலை ஏற்படுத்திக் கொடுக்க முடியும்.
