ஜெயலலிதாவுடன் அத்வானி திடீர் சந்திப்பு


குடியரசுத் தலைவர் தேர்தல் தொடர்பாக முதல்வர் ஜெயலலிதாவை பாஜக மூத்த தலைவர் எல்.கே. அத்வானி சென்னையில் வியாழக்கிழமை சந்தித்துப் பேசினார். தலைமைச் செயலகத்தில் நடந்த இந்தச் சந்திப்பு சுமார் அரை மணி நேரம் வரை நீடித்தது.
சந்திப்புக்குப் பிறகு செய்தியாளர்களிடம் பேசிய அத்வானி, குடியரசுத் தலைவர் தேர்தலில் அ.தி.மு.க.வுடன் இணைந்து செயல்படுவோம் என அறிவித்தார்.
உள்துறைக்கான நாடாளுமன்ற நிலைக்குழுவில் இடம்பெற்றுள்ள பா.ஜ.க. மூத்த தலைவர் எல்.கே. அத்வானி தமிழகத்தில் இரண்டு நாள் பயணம் மேற்கொண்டுள்ளார். கல்பாக்கம் அணுமின் நிலையத்தை நிலைக் குழுவினர் வியாழக்கிழமை பார்வையிட்டனர். இதன்பின், ஹெலிகொப்டர் மூலம் சென்னை வந்த அத்வானி, தலைமைச் செயலகத்தில் முதல்வர் ஜெயலலிதாவைச் சந்தித்துப் பேசினார்.
பிற்பகல் 1.20 மணிக்குத் தொடங்கிய சந்திப்பு சுமார் அரை மணி நேரம் வரை நீடித்தது. இதன்பின் செய்தியாளர்களுக்கு அத்வானி அளித்த பேட்டி:
குடியரசுத் தலைவர் தேர்தல் தொடர்பாக டில்லியில் புதன்கிழமை பல நிகழ்வுகள் நடந்தன. காங்கிரஸ் தலைவர் சோனியாவை திரிணமூல் காங்கிரஸ் தலைவர் மம்தா பானர்ஜி சந்தித்தார்.
இதைத் தொடர்ந்து மம்தா பானர்ஜி, முலாயம் சிங் இடையிலான சந்திப்பும் நடைபெற்றது. இந்தச் சந்திப்புகள் நிலைமைகளை மேலும் கடினமாக்கி இருக்கின்றன. காங்கிரஸ் தலைமையில் ஐக்கிய முற்போக்குக் கூட்டணி அரசு முக்கிய முடிவுகளை எடுக்கும் தருணங்களில் செயல்படாமல் முடங்கிப் போய் விடுகிறது. இது, அரசின் ஒவ்வொரு துறையிலும் ஒவ்வொரு பகுதியிலும் பாதிப்பை ஏற்படுத்துகிறது. குடியரசுத் தலைவர் தேர்தல் போன்ற முக்கியமான விஷங்களில் காங்கிரஸ் அரசின் அணுகுமுறை மிகவும் மோசமாக இருக்கிறது. இதுபோன்ற பிரச்சினைகளை கையாள்வதில் மோசமான செயல்பாடுகளைக் கொண்ட அரசை இதற்கு முன்பு காணவில்லை.
கூட்டணியில் கருத்து ஒற்றுமை இல்லை. குடியரசுத் தலைவர் வேட்பாளர் குறித்து ஆளும் காங்கிரஸ் தலைமையிலான கூட்டணிக்குள்ளே கூட கருத்து ஒற்றுமை ஏற்படவில்லை. கருத்து ஒற்றுமையை ஏற்படுத்தவும் ஐக்கிய முற்போக்குக் கூட்டணியால் முடியவில்லை.
