தே. மு. தி. க. வினர் மீது திட்டமிட்டு 
வன்முறை தாக்குதல் நடக்கிறது


தே. மு. தி. க. வினர் மீது திட்டமிட்டு வன்முறை தாக்குதல்கள் நடந்து வருகிறது. இதனை தடுக்க காவல்துறையும் தேர்தல் ஆணையமும் தக்க நடவடிக்கை எடுக்க வேண்டும் என்று விஜயகாந்த் கூறியுள்ளார்.
தே. மு. தி. க. தலைவர் விஜயகாந்த் வெளியிட்டுள்ள அறிக்கையில் கூறியிருப்பதாவது :-
தமிழ்நாடு, புதுச்சேரி சட்டமன்ற தேர்தல்கள் முடிந்த பின்னரும் சமூகவிரோத செயல்கள் முடித்தபாடில்லை. நமது கூட்டணி கட்சியினரை தொடர்ந்து தாக்கி வருகிறார்கள். குறிப்பாக பல இடங்களில் தே. மு. தி. கவை சேர்ந்த இளைஞர்கள் குறிவைத்து தாக்கப்படுகின்றனர்.
தர்மபுரி மாவட்டம் பென்னாகரம் ஒன்றியம் தே. மு. தி. க. நெசவாளர் அணி செயலாளராக செயல்பட்டு வந்த அசோகன் படுகொலை செய்யப்பட்டார். அவரது குடும்பத்திற்கு ஒரு இலட்சம் ரூபாய் நிதியுதவியும், அவரது இரண்டு பிள்ளைகளுக்கு படிப்பு செலவை ஏற்றுக்கொள்வதாகவும் கூறியுள்ளேன்.
காரைக்கால் தெற்கு தொகுதியில் தே. மு. தி. க. சார்பில் போட்டியிட்ட அசனாதன் வீட்டிலிருந்த போது கொலை வெறி கும்பலால் தாக்கப்பட்டுள்ளார்.
முளையிலேயே இத்தகைய வன்முறையாளர்கள் மீது காவல்துறை பாரபட்சமின்றி கடுமையான நடவடிக்கை எடுப்பதன் மூலமே விளைவுகளை தவிர்க்க முடியும்.
¡க்கப்பட்ட கழகத் தோழர்களுக்கு முறையான சிகிச்சை அளிக்கவும், தாக்கியவர்களை கண்டறிந்து உடனடியாக கைது செய்து வழக்கு தொடுக்கவும், மேற்கொண்டும் கொலை வெறி தாண்டவம் நடைபெறாமல் இருக்க தே. மு. தி. க.வில் உள்ள கூட்டணியை சேர்ந்த வேட்பாளர்கள் பாதுகாப்பு கேட்டால் உடனடியாக பாதுகாப்பு அளிக்கவும் தேர்தல் ஆணையம் உரிய நடவடிக்கை மேற்கொள்ள வேண்டும்.
இத்தகைய முன்னெச்சரிக்கை நடவடிக்கை மூலமே வாக்கு எண்ணிக்கை சுமுகமாக நடைபெறும். மக்களின் உயிருக்கும், உடமைக்கும் உத்தரவாதம் அளிக்கும் வகையில் தேர்தல் ஆணையம் முறையான ஆணைகளை பிறப்பிக்க வேண்டும்.
இவ்வாறு அவர் கூறியுள்ளார்.
