பிள்ளைகளை வளர்த்தெடுப்பதில் புனித அன்னம்மாளின் முன்மாதிரிகை

றைவனுக்கும் நற்சமூகத்துக்கும் ஏற்றவர்களாகப் பெற்றோர் தம்பிள்ளைகளை வளர்த்தெடுப்பதில் புனித அன்னம்மாளின் முன்மாதிரியைப் பின்பற்ற வேண்டுமென மட்டக்களப்பு, திருகோணமலை மறை மாவட்ட ஆயர் பேரருட்திரு கிங்ஸ்லி சுவாம்பிள்ளை ஆண்டகை தெரிவித்தார்.
தலவில புனித அன்னம்மாள் திருத்தல 250 வது வருடாந்த திருவிழா திருப்பலியில் மறையுரையாற்றும் போதே ஆண்டகையவர்கள் இதனைத் தெரிவித்தார். திருவிழா இத்திருப்பலி பேராயர் கர்தினால் மெல்கம் ரஞ்சித் ஆண்டகையின் தலைமையில் ஒப்புக்கொடு க்கப்பட்டதுடன் ஆயர் கிங்ஸ்லி தமதுரையில் மேலும் தெரிவி த்ததாவது :-
நாட்டின் எல்லாப் பக்கங்களிலுமிருந்தும் புனித அன்னம்மாளைத் தரிசிக்க திரளான விசுவாசிகள் தலவில திருத்தலத்துக்கு வருகை தந்திருப்பதானது இங்கு இறைவனின் பிரசன்னத்தையும் மக்கள் கொண்டுள்ள விசுவாசத்தையும் எமக்கு வெளிப்படுத்துகின்றது.
தலவில புனித அன்னம்மாள் திருத்தலம் அதன் 250 ஆண்டு நிறைவு விழாவைக் கொண்டாடிக் கொண்டிருக்கும் வேளையில் மென்மேலும் விசுவாசிகளை உருவாக்குவதில் இந்த திருத்தலம் முன்னோடியாகத் திகழ வேண்டும் என்பதே எமது பிரார்த்தனை.
புனித அன்னம்மாளின் வாழ்க்கை வரலாறு பரிசுத்த வேதாகமத்தில் காணப்படவில்லை. எனினும் அதே காலத்தில் வாழ்ந்த யாகப்பர் என்பவர் தமது நற்செய்தியிலே புனித அன்னம்மாள் பற்றி குறிப்பிடுகின்றார். புனித மரியன்னையின் தாயான புனித அன்னம்மாள் மரியன்னையை மீட்பின் பங்காளியாக வளர்த்தெடுத்து முக்கியமளித்துள்ளதையும், கிறிஸ்துவுடன் உடனிருந்து இறுதிவரை மீட்புப் பணியில் செயல்பட்டதையும் இதில் கண்டுகொள்ள முடிகிறது.
இந்தவகையில் மரியாளைப் பெற்று வளர்த்து முக்கியமளித்துள்ள புனித அன்னம்மாள் திருச்சபையில் வகித்த பங்களிப்பு மறக்கமுடியாதது.புனித அன்னம்மாளும் அவரது கணவரும் இறைவனுடைய அழைப்புக்குப் பாத்திரமானவர்கள், தெரிவு செய்யப்பட்டவர்கள். வரலாற்றில் அவர்கள் வழங்கியுள்ள பங்களிப்பு மகத்தானது.
திருச்சபை வரலாற்றின்படி புனித அன்னம்மாளுக்கும், புனித மரியாளுக்கும் இயேசுவுக்கும் தொப்புள் கொடி உறவு இருப்பதை நாம் காண முடிகின்றது.கிறிஸ்துவைப் பெற்றெடுப்பதற்காக புனித மரியாளைத் தயாரித்த பேறுபெற்றவளாகவும் நாம் புனித அன்னம்மாளைப் பார்க்க முடியும்.
திருமணமாகிய பின் அவர் நசரேத்தூரிலேயே வாழ்ந்துவந்தார். ஜோக்கிமுடன் அவர் வாழ்ந்து வந்த காலத்தில் அத்தம்பதியினருக்குப் புத்திர பாக்கியம் இல்லாமலிருந்தது. பல ஆண்டுகளாக அவர்களுக்கு அந்த பாக்கியம் இருக்கவில்லை.
இவர்கள் இறைவனிடம் மன்றாடினார்கள். மனமுருகி ஜெபித்தார்கள். திருமணம் செய்பவர் எவரும் தமக்கு பிள்ளைகளை எதிர்பார்ப்பது இயல்பு. இந்த தம்பதியினரும் அந்த எதிர்பார்ப்பைக் கொண்டிருந்தனர்.
இந்த வேளையில் இறைவன் இவர்களது மன்றாட்டத்தைக் கேட்டு இறை நூதனை அனுப்பி புனித அன்னம்மாள் கருவுற்றிருக்கும் செய்தியை ஜோக்கிமுக்கு அறிவிக்கின்றார். அக்குழந்தை இறைவனுக்கு அர்ப்பணிக்கப்பட வேண்டுமென்ற செய்தியையும் இறைதூதன் வெளிப்படுத்துகின்றார்.
அவர்களுக்குப் பிறந்த குழந்தைக்கு அவர்கள் மரியாள் என்று பெயரிட்டு இறை சித்தத்துக்கு ஏற்றவாறு அக்குழந்தையை வளர்த்தெடுத்தனர். இறைபயத்தையும் விசுவாசத்தையும் ஊட்டி வளர்த்தார்கள்.அதனால் தான் திருச்சபை கிறிஸ்துவையும் மரியாளையும் அன்னம்மாளையும் இணைத்துப் பேசுகின்றது. ஆரம்ப திருச்சபையிலிருந்து இந்த பக்தி வளர்ந்துவந்து கொண்டிருக்கிறது.
இறைவனுக்கு ஏற்றவளாக மரியாளை வளர்த்தெடுத்ததில் புனித அன்னம்மாள் வகித்த பங்கு மிகவும் முக்கியம் வாய்ந்தது. இன்று எமது சமுதாயத்துக்கு குடும்பங்களுக்கு இது ஒரு சிறந்த படிப்பினையாக வேண்டும்.
இறைவனுக்குப் பிரமாணிக்கமுள்ள குடும்பமாக ஒரு குடும்பத்தை உருவாக்குவது என்பதற்கு புனித அன்னம்மாளின் வாழ்க்கை நமக்குச் சிறந்த படிப்பினையாகிறது. அன்னம்மாள் - ஜோக்கின் தம்பதியினருக்கு இருந்த பொறுப்பும் ஆதங்கமும் எமக்கும் இருக்க வேண்டியது அவசியம். குழந்தைகளைப் பெறுவது மட்டுமன்றி அவர்களை சிறந்தவர்களாக வளர்த்தெடுப்பது முக்கியமானதாகும். 
இக்காலத்தில் நற்பண்புகளையும் விசுவாசத்தையும் இறை பயத்தையும் பிள்ளைகளுக்கு ஊட்டி வளர்க்க வேண்டியது அவசியம்.250 ஆண்டு நிறைவைக் கொண்டாடும் தலவில புனித அன்னம்மாளின் திருத்தலம் மீனவ மக்களின் அர்ப்பணிப்பின் மூலம் ஆரம்பிக்கப்பட்டு இப்போது விசுவாசத்தின் விருட்சமாகியுள்ளது. இங்கு வரும் பக்தர்கள் புனித அன்னம்மாளின் ஊடாக ஊற்றெடுக்கும் இறையருளை ஆசீர்வாதத்தை முழுமையாகப் பெற்று சிறந்த வாழ்வு வாழ வேண்டும் என ஆயர் கிங்ஸ்லி சுவாம்பிள்ளை ஆண்டகை மறையுரையை நிறைவு செய்தார்.

