அமைச்சர் மேர்வின் சில்வாவின் மகன் பிணையில் விடுதலை


அமைச்சர் மேர்வின் சில்வாவின் மகனான மாலக சில்வா மற்றும் றெஹான் விஜயரட்ன ஆகியோர் பிணையில் செல்வதற்கு கொழும்பு கோட்டை நீதிமன்றம் உத்தரவிட்டுள்ளது.

இவ்விருவரும் தலா ஒரு மில்லியன் ரூபா சரீரப் பிணையில் விடுதலை செய்யப்பட்டுள்ளனர். கொம்பனி வீதிப் பொலிஸார் குறித்த சந்தேக நபர்களை கொழும்பு கோட்டை மஜிஸ்திரேட் நீதிமன்றில் இன்று ஆஜர்படுத்திய போதே நீதிமன்றம் மேற்படி உத்தரவைப் பிறப்பித்துள்ளது.
கொழும்பிலுள்ள நட்சத்திர ஹோட்டலொன்றின் வாகனத் தரிப்பிடத்தில்கடந்த 9 ஆம் திகதி மாலக சில்வா அடங்கலாக 7 பேர் அடங்கிய குழுவினர் இராணுவ மேஜரைத் தாக்கியதாகக் கொம்பனி வீதி பொலிஸில் முறைப்பாடு செய்யப்பட்டிருந்தது. இதனையடுத்து கொழும்பு குற்றத்தடுப்புப் பிரிவினரும் கொம்பனி வீதிப் பொலிஸாரும் தீவிர விசாரணைகளை முன்னெடுத்து வந்தனர்.
இந்நிலையில் சம்பவத்துடன் தொடர்புபட்டதாகக் கூறப்பட்ட மாலக சில்வா உட்பட ஏனைய சந்தேகநபர்கள் கடந்த 17 ஆம் திகதி திங்கட்கிழமை கொம்பனி வீதி பொலிஸ் நிலையத்தில் ஆஜராகினர். இதனையடுத்து கொம்பனி வீதி பொலிஸார் குறித்த சந்தேக நபர்களை கோட்டை மஜிஸ்திரேட் நீதிமன்றில் ஆஜர்படுத்திய போது இம்மாதம் 24 ஆம் திகதிவரை விளக்கமறியலில் வைக்குமாறு உத்தரவிட்டது.
இதன்பின்னர் தாக்கப்பட்டதாக கூறப்படும் இராணுவ மேஜரான பிரதீப் சுசேன, அமைச்சர் மேர்வின் சில்வாவின் மகன் மாலக்க சில்வா மற்றும் ரெஹான் விஜேரத்ன ஆகியோர் தன் மீது தாக்குதல் நடத்தவில்லை என செவ்வாய்கிழமை(18) கோட்டை நீதவான் நீதிமன்றில் தெரிவித்துள்ளார்.
இது தொடர்பில் நீதிமன்றில் சத்தியக் கடதாசி ஒன்றை சமர்ப்பித்த இராணுவ மேஜர், இந்த வழக்கினை சுமுகமாகத் தீர்த்துக் கொள்ளத் தான் விரும்புவதாகவும் குறிப்பிட்டிருந்தார்.
இந்நிலையில் அமைச்சர் மேர்வின் சில்வாவின் மகனான மாலக சில்வா மற்றும் றெஹான் விஜயரட்ன ஆகியோரரை பிணையில் செல்ல நீதிமன்றம் இன்று உத்தரவிட்டுள்ளது.





